\NormalFont\ShortTitle{1 Makabi}

{\MTB EGETABU KIE RITANG’ANI KIA

\par }{\MT MAKABI

\par }{\IMT Ogochaakera

\par }{\IP Egetabu egetang’ani kia Makabi nigo gekwerera ayio akoregete ase omogano bw’Aayahudi korwa ase chingaki chia Antioko Epifane (175 Nyuma Yeso ataraiborwa) goika engaki ya Yohana Yirikanas (134 Nyuma Yeso ataraiborwa).

\par }{\IP Omogano bw’okogokia mono nigo ore igoro ya Abaasimoni gose enka ya Makabi na nigo kegosiira amang’ana aria agoteeba buna ere nigo achoretwe na Nyasae gotoria Abaisraeli. Egetabu eke boigo nigo kebwate ekerenga ekenene igoro y’edini: Nyasae nigo are emeremo ase omogano na nigo arabae obobui baria bonsi barabe abegenwa ase are buna eng’eria.

\par }{\IOT Okobagwa kw’egetabu eke:

\par }{\IO Danieli na abasani baye
{\IOR{1:1—6:28}}

\par }{\IO Amaroro Danieli arooche
{\IOR{7:1—11:45}}

\par }{\IOB a. Ching’iti inye
{\IOR{7:1-28}}

\par }{\IOB b. Emingichi na egoree
{\IOR{8:1—9:27}}

\par }{\IOB c. Omotomwa otometwe korwa igoro
{\IOR{10:1—11:45}}

\par }{\IO Engaki y’omoerio
{\IOR{12:1-13}}



\par }\ChapOne{Ⅰ}{\SH Omosike Alekisanda
\par }
{\PP \VerseOne{Ⅰ}Ekaba Alekisanda o Makedonia, omwana o Filipo, ere nigo aruete ase ense ya Kitimu. Akamogwera na komobua Dario omorwoti o Persia na Media na koba omorwoti ribaga riaye. Ase ebiro ebio Alekisanda konye obeire omorwoti bwa Abagiriki.

\VS{Ⅱ}Ere akarwana chiseegi chinyinge, akayeira emechie yagitire na kobaita abarwoti b’echinse echio.

\VS{Ⅲ}Alekisanda agasuka motwe goika chinsinyo chi’ense, akabiira ebisaku bitakobareka. Omoerio, ekero ense engima yatoererete inse yoborai bwaye, akerora kegima na kweigwa koba omonene.

\VS{Ⅳ}Akaroisia abarwani bare ne chinguru chieetanetie, akagaambera ense, ebisaku na abanene baabo; akababetereria komorwera ebango.

\VS{Ⅴ}Erio omorwoti Alekisanda akarwara akaigwa buna oikire ang’e nogokwa.

\VS{Ⅵ}Ere akabarangeria abanene baye bengeencho abwo barenge bagisangio baye abwo bakiinete nere korwa obwana na kobagabera oborwoti bwaye kare moyo.

\VS{Ⅶ}Ekero akwete, Alekisanda konye ogaambire ase emiaka ikomi ne ebere.

\VS{Ⅷ}Abanene baye bagachaaka kogaamba kera oyomo ase orogongo rwaye.

\VS{Ⅸ}Abwo bonsi bakabekerwa chigutwa chi’oborwoti ekero Alekisanda akwete na ababiare baabo bakaba abarwoti nyuma yaabo ase emiaka emenge; na barabwo bakarenta amabe amange mono ase ense engima.


\par }{\SH Antioko Epifane na Renagade bwa Abayahudi
\par }
{\PP \VS{Ⅹ}Oyomo ase ababiare abwo nere oria omotwambu, Antioko Epifane mosinto bwa Antioko. Ekero konye atarabekerwa eguutwa yoborwoti ase omwaka o 137 ase ebiro bia Abagiriki, ere Antioko Epifane nigo arenge omooswa ase ense ya Rumi.

\VS{Ⅺ}Ase engaki eyio gekaimoka ekeombe kia Abayahudi batasigete richiiko ase ense ya Israeli ekio giasaretie abanto abange kegoteeba: “Tiga togende toroisie okobwatana ne chinse chitobebekaine ekiagera korwa tweatananete na barabwo twanyorire amabe amange.”

\VS{Ⅻ}Okogania okwo gokagookia abanto,

\VS{ⅩⅢ}na ase egati yabo bakamochiera omorwoti nekeririanda. Omorwoti akabanchera gotunyana chingeencho na amenario ye ebisaku binde.

\VS{ⅩⅣ}Erio bakaagacha egetii giechigosori ime yomochie o Yerusalemu ase omogwekano bwe ebisaku binde.

\VS{ⅩⅤ}Bakarusia ebimanyererio biokwaroka ase emebere yaabo na gotiga okobwatana ogochenu. Bakabwatana amo na abanto bebisaku binde bakenyinyeka ase ogokora amabe.

\VS{ⅩⅥ}Ekero arooche oborwoti bwaye bwatenenire, Antioko akarengereria koyeira Misiri erio abe omorwoti bw’ense eyio amo na Siria.


\par }{\SH Antioko okogwera Abamisiri
\par }
{\PP \VS{ⅩⅦ}Erio akayegwera Misiri ore n’obonge bwa abarwani baye abatindi be chibaarasi amo nechinchogu boigo ebirwanero bia amaache ye chinyancha.

\VS{ⅩⅧ}Ekero esegi yachia gete, Tolemai, omorwoti o Misiri akeringa gochia magega erio agatama. Abarwani baye abange bagaitwa.

\VS{ⅩⅨ}Erio Antioko akanyara koyeira ense yonsi n’emechie yagiteire chinyasi ekabwatwa n’ense ya Misiri.


\par }{\SH Antioko okobachanda Abayahudi
\par }
{\PP \VS{ⅩⅩ}Magega yokoira Misiri, Antioko amo na abarwani baye abatindi bakayecheira ense ya Israeli, Omwaka o 143, agaika ase omochie o Yerusalemu.

\VS{ⅩⅪ}Ase oboenenu agasoa ime ye Hekalu na koira ekebekerero gietaabu kiebing’wanso korwa igoro y’egesaasimero boigo ekebekerero gie chitaaya amo ne ebinto binde bionsi.

\VS{ⅩⅫ}Boigo akayeimokia emesa yemegati yabeekire ase obosio b’Omonene, ebitaabo\FTNT{*}{{\FR Ⅰ:ⅩⅫ }{\FR{1:22
}}{\FK{ebitaabo:
}}{\FT{nabio ebikombe}}} ebichenu, chibaakuli, ebiutero bi’etaabu, ebitambaa ne chiguutwa. Agataagora ebichabero bi’etaabu biarenge ase enyasi ya motwe ye Hekalu.

\VS{ⅩⅩⅢ}Akabiira ebibekerero bi’etaabu na efeta na ebinto bionsi bie erigori, kobekerania ebinto bionsi bie erigori anyoorete bibisire aroro.

\VS{ⅩⅩⅣ}Akabibogoria bionsi erio akabiira goika ense yaye. Ere konye oiteire amanyinga amaange mono na akaba ogwetogeria ring’ana erio.

\VS{ⅩⅩⅤ}Agatiga ekerero ekenene ase ense yonsi ya Israeli.

\VS{ⅩⅩⅥ}Abagaambi amo na abagaaka bakarera nokweumia okonene, abamura na abaiseke bakagoya ne ekieni kia abakungu baito gekarachoka.

\VS{ⅩⅩⅦ}Kera omonyanyangi akeumia nogotera kw’amagombo; kera omoriakari akereera ime ase enyomba yaye.

\VS{ⅩⅩⅧ}Abanto baito bonsi bagekuuneka nobosooku, ense yaito yonsi egatengechigwa.

\VS{ⅩⅩⅨ}Magega ye emiaka ebere, omorwoti Antioko agatoma abarwani abange b’esegi korwa Misia mamincha yemechie ya Yudea. Ekero abarwani abwo baigete Yerusalemu,

\VS{ⅩⅩⅩ}Ase obong’ainereria omonene bwa abarwani abwo agakwana amang’ana amaansu y’omorembe korende ase okobatega. Erio kegima, akayosaagana mobasokano omochie oria na koyosaria bobe mono. Agaita omoganda bwa abanto abange.

\VS{ⅩⅩⅪ}Akayosamba omorero na koyaira omochie o Yerusalemu, agatagora chinyomba ne chinyasi chinsemo chionsi,

\VS{ⅩⅩⅫ}akaaosa abakungu, abana ne chitugo.

\VS{ⅩⅩⅩⅢ}Erio Antioko amo na abarwani baye bakaagacha omorobiri omotambe omokong’u goetanana Omochie o Daudi; bakabeka ekambi yaabo aroro agwo.

\VS{ⅩⅩⅩⅣ}Akababeeka abanto batasigete richiiko koba abareendi agwo. Barabwo bagakong’ia oborendi bwabo;

\VS{ⅩⅩⅩⅤ}bagasangereria na kwegachera chindagera amo ne ebirwanero, bagasangereria ebisakore bionsi barusetie Yerusalemu, bakabibeka ase ekambi ime. Ekambi eyio ekaba okoirokia okonene ase omochi o Yerusalemu.

\VS{ⅩⅩⅩⅥ}Nigo yarenge okoirokia ase Hekalu, na omochando otakoera ase Israeli.

\VS{ⅩⅩⅩⅦ}Abanto batari na komocha bagaiterwa ase chinsinyo chie egesasiimero; ase igo, aase achenu akabekwa ogotacheneka.

\VS{ⅩⅩⅩⅧ}Abamenyi ba Yerusalemu bagatama ase engencho yaabo, na omochie oyio okaba oyo bwa abamenyi na okaba omogeni ase abanyene omochie boigo abana bakayotiga.

\VS{ⅩⅩⅩⅨ}Hekalu yaye egatigara ekamogete buna erooro; amatuko aye amanene akaonchoka koba ay’ebirero, omogooko bw’esabato okaonchoka koba okwangana na esiko yaye ekaba obosooku.

\VS{ⅩⅬ}Enyaro yokogwa kwaye ekareng’ana obonene bwaye bw’omochaakano; na ogwetogia kwaye gokaonchoka koba ekerero.

\VS{ⅩⅬⅠ}Omoerio omorwoti Antioko akariika ogochika ase abanto bonsi ase oborwoti bwaye babe egesaku ekemo,

\VS{ⅩⅬⅡ}naigo kera omonto atugute amenario ne chingeencho chiaye.

\VS{ⅩⅬⅢ}Abanto be ebisaku binde bionsi bakayanyoora amang’ana ayio yomorwoti. Abange nonya na ase egati ya Abaisraeli bagatunyana edini yaye ase omogooko; bagakora ebing’wanso ase emegwekano b’echinyasae na gosaria esabato.

\VS{ⅩⅬⅣ}Omorwoti agatoma abanto kobogoria amarube goika Yerusalemu na Yudea nogochika buna abanto bonsi batunyane amenario nechinchera echio chiabageni.

\VS{ⅩⅬⅤ}Akabakania tibabaisa korwa ebing’wanso bi’ogosambwa, chinyeke gose ebiebinyuugwa ime ye Hekalu. Agachiika esabato na’matuko yomochengo agwekane amatuko ande a botaambe.

\VS{ⅩⅬⅥ}Abanto bagachiikwa gokora ogotacheneka ase Hekalu na abakoreri baye.

\VS{ⅩⅬⅦ}Erio barabwo baagachere emegwekano ye chinyasae ebisasimero, bie Hekalu na ase achenu ase okobiruera esadaka ye chimbeche amo ne ching’iti chitachenegeti,

\VS{ⅩⅬⅧ}boigo batige tibabaarokia abana baabo. Bakaganerigwa koba abatachenegeti ase chinchera chionsi,

\VS{ⅩⅬⅨ}erio banyaare kweba amachiiko na koonchora amenaria ne chingeencho chiabo chionsi.

\VS{Ⅼ}Onde bwensi orenge koamererania nogochika kwomorwoti akanacherwa ogokwa.

\VS{ⅬⅠ}Goetania nokoraria ogochika okwo ase ense yonsi omorwoti arenge kogaambera, Antioko akabachoora abateneneri bare gotunyana ogoikeranigwa kwerichiiko erio riaye na kobachiika abanto bonsi b’emechie yonsi ya Yudea baruere chinyasae echio ebing’wanso.

\VS{ⅬⅡ}Abange ase Abayahudi baria batigete amachiiko, bakabagwera abateneneri abwo. Igo bakarentera ense ogotacheneka ase ogokora obobe obwo,

\VS{ⅬⅢ}na gokora baria abeegeni barenge ime ya Israeli gotama na kwebisa aa na aria ase barenge konyaara.

\VS{ⅬⅣ}Ase rituko ria ikomi na gatano omotienyi o Kisilevu, omwaka o 145, omorwoti Antioko agatenenia Okogechia Kwogosaria igoro ase egesasiimero ekenene ase ebing’wanso biogosamberwa biarenge korwerwa ime ye Hekalu na obosasiimero bwe chinyasae bokaagachwa ase kera omochie o Yudea.

\VS{ⅬⅤ}Erio bakaba bagoutera ubani ase kera enchera ne egesieri kienyomba.

\VS{ⅬⅥ}Bakabichwera-chweria na gosaamba ebitabu binde bionsi barenge konyoora biriikire amachiiko.

\VS{ⅬⅦ}Ase ogochika kwomorwoti, onde bwensi orenge konyoorwa negetabu giokobwatana gose gotunyana amachiiko agaitwa.

\VS{ⅬⅧ}Ase kera omotienyi, abanto abwo abatwambu bakaba bagokorera egekuba ase Abaisraeli abwo babwatetwe ase emechie ao ao.

\VS{ⅬⅨ}Ekero riaika rituko riemerongo ebere na gatano riomotienyi oyio oyio, abanto abwo bakaruera ekengwanso kiabo kiogosaambwa ase chinyasae chiabo igoro ase egesasiimero ekenene ase ebing’wanso biogosamberwa biarenge korwerwa ime ye Hekalu enchenu.

\VS{ⅬⅩ}Ase ogochika kw’omorwoti, bakabaita abakungu bonsi abwo baancherete abana baabo kwaroka,

\VS{ⅬⅪ}amo ne chiamate chiabo, baria babaarogetie abana abwo na boigo goita abana abwo bonsi ase okobasung’unanania igoro ase ebigoti bia abaang’ina.

\VS{ⅬⅫ}Nonya nabo, Abaisraeli abaange bagatenena ase richiiko na goetia ase okwerwa tibaria chindagera chitachenegeti.

\VS{ⅬⅩⅢ}Bagaetia buna mbuya gokwa kobua gosaria okobwatana ogochenu ase okoria ebitachenegeti na igo, ekeene, abange bagaitwa.

\VS{ⅬⅩⅣ}Ase endamwamu ya Nyasae Abaisraeli bagachandeka mono.




\par }\Chap{Ⅱ}{\PP \VerseOne{Ⅰ}Ase chingaki echio Matathia mosinto o Yohana na omoochokoro o Simioni Omokuani bw’ororeria rwa Yoaribu, akarua Yerusalemu akageenda komenya Modeini.

\VS{Ⅱ}Ere narenge na abana abamura batano: Yohana oyio orenge korokwa Gadi,

\VS{Ⅲ}Simioni oyio nainde okorokwa Tasi.

\par }{\PP Simioni oyio oreenge korokwa Thasi,

\VS{Ⅳ}Yuda oyio korokwa Makabi,

\VS{Ⅴ}Eleazari oyio oreenge korokwa Avarani, na Yonathani oyio oreenge korokwa Afusi.

\VS{Ⅵ}Ekero Matathia arooche obokaayayu bwakoregete Yudea na Yerusalemu,

\VS{Ⅶ}akarera ogoteeba: “Aye bwandire iga! ’Ninki naiboreretwe goika indore obobe obo bwonsi, abanto baane bagosarigwa, ogosarigwa kwomochie omochenu? Imbe inche bweka aiga ndigereretie bosa igo, ase omochie omochenu okobeekwa ase amaboko ya ababisa ne Hekalu enchenu egotigerwa abamenyi?

\VS{Ⅷ}Hekalu yabeire buna omonto otari ne esiko;

\VS{Ⅸ}Ebibekerero biaye bie erigori biasakoirwe na gosombwa. Abana baye ebing’werere baiteirwe ase chinchera, abasae baye banyenyirwe n’omoro bwa ababisa.

\VS{Ⅹ}Kera egesaku giense kiamenyete ime y’omochie oito na gosakora chinibo chiaito!

\VS{Ⅺ}Ogochaberwa kwaye gwonsi kwarusiigwe na gosambwa; bono nomosomba na tori omochie omosibore naende.

\VS{Ⅻ}Rora bono Hekalu yaito; tebwati obuya gose ogocheneka konde gwonsi, abanto b’ebisaku bayeturutumbire.

\VS{ⅩⅢ}Ninki keragere intwe togenderere komenya?”

\VS{ⅩⅣ}Erio Matathia na abana baye bagatandora chiaanga chiabo, bakeboyia chigunia na korera na amayianda amo no okweumia okonene.

\VS{ⅩⅤ}Erio abateneneri bo omorwoti baria barenge kobabetereria abanto komotiga Omonene, bagaika ase omochie o Modeini kobabetereria abamenyi ba aroro gokora ekengwanso.

\VS{ⅩⅥ}Abaisraeli abange bakabachera abanene abwo, ase egati yabwo, Matathia na abana baye.

\VS{ⅩⅦ}Abanene b’omorwoti bakamoteebia Matathia, “Aye nomorai osikire ase omochie oyo, na nigo okobwatisegwa amo na abana ne eamate yao.

\VS{ⅩⅧ}Ninki keragere aye bono toba omotang’ani goikerania ogochika kwomorwoti? Rora abanto bonsi be ebisaku binde, abanto ba Yudea, na abanto bonsi batigarete Yerusalemu baikire goikerania ayio. Oise goikerania ogochika kwomorwoti, aye amo na abana bao nigo moraegwe esiko enene na korokwa abasani b’omorwoti,’ boigo inwe imoegwe efeta na etaabu amo nebiegwa ebinde ebinge.”

\VS{ⅩⅨ}Matathia akairaneria ase eriogi rinene, “Neisa koba ebisaku bionsi bire inse yoborai bw’omorwoti biaikire koigwera na gokora ogochika kwomorwoti, na igo gotiga ogosasiima kwabo kwomochaakano,

\VS{ⅩⅩ}inche na abana baane amo na bamura baminto nigo toragenderere gotunyana okobwatana ogochenu intwe twakorete n’Omonene oito.

\VS{ⅩⅪ}Ase ogokonywa n’Omonene oito, inwe titokonyaara gotuguta amachiiko aye, gose kobuna amachiiko aye Omonene oito nonya ng’ake.

\VS{ⅩⅫ}Ogochika kwomorwoti titogokobwatia nonya ng’ake, na intwe titokoonchoreria ensemo enke yogosasiima gwaito!”

\VS{ⅩⅩⅢ}Ekero Matathia are ang’e gochia gokoora enkwana yaye, Omoyahudi oyomo korwa ase eamate ya Modeini agesookia na korigia korwa ekeng’wanso igoro ase egesasiimero kiarenge ang’e agwo koreng’ana nogochika kwomorwoti.

\VS{ⅩⅩⅣ}Ekero Matathia amorora, ere agasambwa nobororo na enkoro yaye egaateka. Akanyegerigwa n’obororo akamochiera na komoita agwo agwo igoro ase egesasiimero.

\VS{ⅩⅩⅤ}Akamoita boigo omoteneneri bw’omorwoti oyio orenge kobabetereria abanto korwa ekeng’wanso na agwo akagetagora egesasiimero ekio.

\VS{ⅩⅩⅥ}Ase enchera eyio Matathia agetogeria richiiko, buna boigo Finehasi nere aorogetie ekero amoitete Zimuri mosinto o Salu.

\VS{ⅩⅩⅦ}Erio Matathia agaeta ase egati yomochie ogoaka eriogi: “Kera omonto osigete richiiko ri’Omonene oito na okobwatia okobwatana kwaye ogochenu antunyane!”

\VS{ⅩⅩⅧ}Matathia bweka amo na abamura baye bagatama gochia igoro y’ebitunwa na gotiga bionsi ebio babwate ase omochie oyio.

\VS{ⅩⅩⅨ}Ase ebiro ebio, Abaisraeli bonsi baria barigetie gotunyana esiko yedini na amachiiko abo, bagatirimboka na koagaacha obomenyo bwabo ase chinsana,

\VS{ⅩⅩⅩ}barabwo amo na abana baabo, abakungu baabo, ne chitugo chiabo ase engencho konye ogochaandwa kwabo kwabanyaarire.

\VS{ⅩⅩⅪ}Erio amang’ana akabaikera abateneneri b’omorwoti na abarwani esegi barenge Yerusalemu, Omochie o Daudi buna abanto batatagete koigwera ogochika kwomorwoti batamire na kwebisa erooro.

\VS{ⅩⅩⅫ}Abarwani abange be esegi bakababwatia, bakabanyoora na kwearigania kobaumokera ase rituko ri’Esabato.

\VS{ⅩⅩⅩⅢ}Erio bakabateebia, “Bono aisanire! Soka isiko moikeranie ogochika kw’omorwoti nainwe motorie obogima bwaino.”

\VS{ⅩⅩⅩⅣ}Korende barabwo bakairaneria, “Titogosooka nonya ng’ake! Boigo titokonyaara gokora ogochika kwomorwoti erio tosarie rituko ri’Esabato.”

\VS{ⅩⅩⅩⅤ}Ekaba rimo rioka, ababisa abwo bagachaaka kobaumokera Abayahudi.

\VS{ⅩⅩⅩⅥ}Korende Abayahudi tibairaneria ase okoumokerwa okwo nonya nokoruta rigena gochia ase bare, gose kobatanga tibasoa ase ebiebisero biabo,

\VS{ⅩⅩⅩⅦ}ekiagera bateebaanetie, Intwe tiga tokwe twensi nechinkoro chitari gotogaambia. Erio igoro na ense bienekie ase ribaga riaito buna nigo mogotoita ase enchera etari noboronge bonde bwonsi.

\VS{ⅩⅩⅩⅧ}Ase rituko ri’Esabato, barabwo bagaita abanto 1,000, abasacha na abakungu amo na abana. Bagachisaamba chitugo boigo.

\VS{ⅩⅩⅩⅨ}Ekero Matathia amo na abamura baye baigwete amang’ana ayio, bakabareera mono abamwabo.

\VS{ⅩⅬ}Erio kera omonto agateebia oyomwabo, “Tomochanie tokore buna abaaminto baakorete na totige titwerwanerera korwa ase ababisa baito ase okoegerera obogima bwaito, ase obwango barabwo nigo bagochia gotosiria korwa ase oboiko bw’ense.”

\VS{ⅩⅬⅠ}Gochaakera rituko erio bagaetia ase obomo buna goika berwanerere eisa koba buna onde bwensi obagwereire ase rituko ri’Esabato egere tibacha goitwa bonsi buna abamwabo baitetwe agwo ase bebisete.

\VS{ⅩⅬⅡ}Erio barabwo bagasoa ase ekeombe kia Abahasidi abwo bebegete ang’e ase okorwanerera amachiiko abo naboigo abaremu kegima ase okorwana esegi.

\VS{ⅩⅬⅢ}Ekaba kera omonto orenge kogania gotama korwa ase ogochaandwa, akabwatana ne ekeombe ekio erio kerokio gekagenderera gokiina.

\VS{ⅩⅬⅣ}Erio barabwo bagasangereria abarwani be esegi, na ase ekeririanda bakabagwera Abayahudi abwo batasigete richiiko. Baria baruete monwa bagatama na kwebisa ime ase ebisaku binde.

\VS{ⅩⅬⅤ}Matathia amo na abasani baye bagaeta aa na aaria na gotaagora ebisasimero bie chinyasae,

\VS{ⅩⅬⅥ}na kobaarokia ne chinguru abamura bonsi bare konyoora bataarokiri ime ya Israeli.

\VS{ⅩⅬⅦ}Boigo bakabua kobabeeka biara abateneneri abatwambu b’omorwoti.

\VS{ⅩⅬⅧ}Igo bakayatoria amachiiko a Musa korwa ase chinchera chia abanto be ebisaku binde na omorwoti oye, erio tibamotiga omonyabibe abue.

\VS{ⅩⅬⅨ}Ekero Matathia arooche buna amatuko aye yogokwa abereire ang’e, akabateebia abana baye: Bono endamwamu na amachaaya okire omorero. Echi bono ne chingaki chiogoita na egesiomba ekeroro!

\VS{Ⅼ}Korende, inwe abana baane, goika mwerue ase engencho ya amachiiko na korua obogima bwaino ase engencho yokobwatana ogochenu kwa abagaaka baito.

\VS{ⅬⅠ}Moinyore aria abagaaka baito bakorete ase chingaki chiabo nainwe inamoegwe egutwa yobonene na esiko etakoera.

\VS{ⅬⅡ}Moinyore buna Aburahamu abeete omwegenwa ekero ere ateemetwe, erio agancherwa koba omoigweri.

\VS{ⅬⅢ}Ekero Yusufu arenge ase emechaando, akaigwera amachiiko o Omonene, agakorwa koba omoteneneri bw’ense ya Misiri.

\VS{ⅬⅣ}Sokoro yaito Finehasi, ase engencho yogotaarera aria egenete, nigo arieretwe eira buna abaibori baye inababe abakuhani.

\VS{ⅬⅤ}Yoshua agakorwa koba omogambi ase egesaku kia Abaisraeli ase engencho aigwerete amachiiko.

\VS{ⅬⅥ}Kalebu akarenta amairanerio amaya ase omosangererekano, ere akaegwa ensemo yendemero.

\VS{ⅬⅦ}Daudi ere ase engencho areenge na amaabera, akaegwa ekerogo kiobogaambi getakoera.

\VS{ⅬⅧ}Elija, ase engencho yogotaarera amachiiko kegima, akabogorigwa gochia igoro.

\VS{ⅬⅨ}Hanania, Asaria na Mishaeli bagatoorigwa korwa ase omorero ase engencho barenge abegenwa ase Omonene.

\VS{ⅬⅩ}Danieli nigo arenge omonto omoigweri nere Omonene akamotoria korwa ase omonwa bw’echindo.

\VS{ⅬⅪ}Kera oyomo bwa abagaaka aba baito nomogwekano o maiso marore buna kera oyomo oria omosemeretie Omonene tana koborwa obokoonyi.

\VS{ⅬⅫ}Timoiroka okogosererigwa kwomonto omobe. Moinyore buna ere boigo nakwe na obwerori bwaye bwonsi inabosire boigo omobere oye oguunde na koriegwa na amakonde.

\VS{ⅬⅩⅢ}Nabo eranyaarekane ere atogigwe na koimokererigwa igoro, korende ankio arweo; omobere oye oirane gochia ase orotu na emeroberio yaye eerere ase embeo.

\VS{ⅬⅩⅣ}Korende inwe, abana baane, mwee omoyo, motenene bokong’u ase okobwata amachiiko, ase engencho goetera ase amachiiko inamoegwe obonene n’esiko.

\VS{ⅬⅩⅤ}“Momura omino omonene Simioni nare nechisemi amo n’obong’aini. Igo inwe momoigwere buna mwarenge konyigwera inche iso.

\VS{ⅬⅩⅥ}Yuda Makabi obeire etwoni ase esegi korwa obosae bwaye; ere nabe omoteneneri oino ase esegi, na kobaraa ase okoamererania noria omobisa.

\VS{ⅬⅩⅦ}Onde bwensi oria okobwatia amachiiko, moariganie abwatane nainwe; erio moakane egesiomba ase amabe aria abanto baino bakoreretwe.

\VS{ⅬⅩⅧ}Moakane kera egesaku ase aria babakorerete; naende mobwatie amachiiko ase amatuko onsi.”

\VS{ⅬⅩⅨ}Ekero abasesenirie, Matathia agakwa.

\VS{ⅬⅩⅩ}Ere agatindekwa ase chimbeera chi’echisokoro chiaye aria Modeini na abanto bonsi ba Israeli bakamoreera. Ayio nigo akorekanete ase omwaka o 146.




\par }\Chap{Ⅲ}{\PP \VerseOne{Ⅰ}Yuda, oyio naende omanyekanete buna Makabi akaira ribaga ria ise na Matathia akaba omoteneneri bw’abarwani b’esegi.

\VS{Ⅱ}Abamura bamwabo bonsi amo na ababwatani baabo abegeni bakamoa okoboko, nabarabwo bakebeeka ang’e ase okogendereria esegi ya Abaisraeli.

\VS{Ⅲ}Yuda akamenta obonene bwa abanto baye. Buna etwoni, akeboyia egiekengero kia gekuba, akabogoria ebirwanero na koraa esegi; na ase omoro oye akarenda ekambi yaye.

\VS{Ⅳ}Ere nigo arenge buna endo ase amakora aye, buna endo ensae ekoruma ekero egotwara.

\VS{Ⅴ}Akabarigia akabatunyana abwo barenge gosaria amachiiko; akabasamba n’omorero abwo barenge kounereria abanto baye.

\VS{Ⅵ}Abagosaria amachiiko bagakwa omoyo ase okomoiroka Yuda; ababe bonsi bakaigusigwa na gotutukana; ase amakora aye akarwanerera na goikerania obosibore.

\VS{Ⅶ}Akabageechia abarwoti abange, korende amakora aye akabagokia abanto ba Yakobo; ase ayio ere naimokererigwe igoro kare na kare.

\VS{Ⅷ}Akagenda aa na aaria ase emechie ya Yudea, na kobasiria bonsi baria batamoirogete Omonene; na gotanga Israeli korwa ase endamwamu y’Omonene.

\VS{Ⅸ}Chinkuma chiaye chigasarera goika chinsinyo chionsi chi’ense; akabasangereria bonsi baria konye basirire.

\VS{Ⅹ}Korende Apolonio agasangereria abanto be ebisaku binde, ase egati yabwo ekeombe ekenene korwa Samaria, erio bayegwere Israeli.

\VS{Ⅺ}Ekero Yuda anyoorete amang’ana ayio, agasooka na korwana ne ekeombe ekio; agakebua na komoita Apolonio. Ababisa abange bagaakwa chingoma na abande baabo bagachia bichuko.

\VS{Ⅻ}Ase egati yebisakorwa biatogete, Yuda akaira omoro bwa Apolonio, oyio akorerete emeremo ase amatuko onsi yobogima bwaye.

\VS{ⅩⅢ}Seroni, omoteneneri bwa abarwani esegi ba Siria, akanyoora amang’ana buna Yuda osangereirie abarwani esegi abegenwa baye abwo bebegete ang’e korwana inse yoborai bwaye.

\VS{ⅩⅣ}Erio Seroni agakwana ase omoyo oye, “Inche ninyenyoorere erieta na esiko ase oborwoti obo eisa koba namorwanirie na goita abarwani baye abwo batari abaigweri ase ogochika kwo omorwoti.”

\VS{ⅩⅤ}Erio abarwani abaange ase ekeombe keria getamoirogeti Omonene bakabwatana nere ase okomobwatesia goakana egesiomba ase Abaisraeli.

\VS{ⅩⅥ}Ekero Seroni abaange ne ebitiiro bia Beth-horoni, Yuda akamochiera ore nekeombe kiabarwani egeke.

\VS{ⅩⅦ}Korende ekero abanto ba Yuda barooche abarwani b’ababisa bakobaachera, bakamoteebia Yuda: “Inaki eranyaarekane intwe korwana nekeombe ekenene buna eke kiabarwani ase abarwani baito abake? Tari igo rioka, omobaso omogima intwe titoraria gento na titobwati kende!”

\VS{ⅩⅧ}Yuda akabairaneria, Teri akong’u ase abarwani abake kobua abarwani abange. Ase Omonene gwatanana tikoiyo buna totoorigwe na abanto abange gose bake igo.

\VS{ⅩⅨ}Obobui ase esegi tibiri korengwa na obonge bwa abarwani korende obobui nigo bokorwa igoro.

\VS{ⅩⅩ}Ababisa baito nigo bagotochera nokogosa amo negekuba, nigo basemeretie gosakora chinibo chiaito naende boigo goita abakungu amo na abana baito.

\VS{ⅩⅪ}Korende intwe nigo tokorwana toegerere obogima na amachiiko y’Omonene oito.

\VS{ⅩⅫ}Omonene omonyene nabakoore ababisa baito. “Ase igo inwe timobaisa kobairoka.”

\VS{ⅩⅩⅢ}Erio kegima gakoorire gokwana amang’ana ayio, Yuda amo na abanto baye bakamogwera Seroni na abarwani baye, bakabasegenya.

\VS{ⅩⅩⅣ}Bakababwatia goetera ase ebitirimboko bia Beth-horoni goika omweya. Agwo bagaita abanto 800, na abande bagatama gochia ase ense ya Abafilisiti.

\VS{ⅩⅩⅤ}Magega yayio, abanto be ebisaku binde kera ensemo bagachaaka komoiroka Yuda na abamura bamwabo.

\VS{ⅩⅩⅥ}Chinkuma chia Yuda chikamoikera omorwoti Antioko, na abanto be ebisaku bakaba bagokwana igoro y’obobui bwa Yuda.

\VS{ⅩⅩⅦ}Ekero omorwoti Antioko anyoorete amang’ana ayio, akageechigwa mono. Agachiika abarwani esegi baye bonsi basangererekane na koroisia ekeombe ekenene gieseegi.

\VS{ⅩⅩⅧ}Agataoria chitaabu korwa ase ekegancha kiaye na goakana abarwani abwo eng’eria y’omwaka omogima na kobachiika bebeke ang’e ase mobasokano onde bwensi orabeo.

\VS{ⅩⅩⅨ}Erio akanyoora buna ekegancha kiaye nigo kere bosa na tikeri naende na emonga yechitaabu. Okonyora kwe ebaango konye kwaguure ase engencho ye chiburuburu ne chiseegi echi chiachete ase okoruusi richiiko erio riarenge kogambera abanto korwa emiaka ne emiaka.

\VS{ⅩⅩⅩ}Agasogwa nobwoba buna naborwe chitaabu chiogoakanera emeroberio yokogendereria oborai bwaye, na buna tarenge gochia konyora enchera yokorwa ebiegwa aande onsi igo buna enaretie ekiagera ere nigo arenge omosiboku korua kobua abarwoti bonsi abwo bamotang’anerete.

\VS{ⅩⅩⅪ}Akegosa mono. Omoerio agaetia agende Persia achie gosangereria ebango ase orogongo orwo erio enyorere omosamogoko bwe chibeesa.

\VS{ⅩⅩⅫ}Akamochoora Lisia, omonto omanyekanete korwa ase eamate yomorwoti, ere abe omoteneneri bw’omorwoti ase ensemo eyio yonsi gochaakera orooche rwe Eyufurate goika orobebe rwa Misiri.

\VS{ⅩⅩⅩⅢ}Boigo akamobeka abe omorendi bw’omwana oye Antioko o gatano goika oiranire ere omonyene.

\VS{ⅩⅩⅩⅣ}Akamobeka Lisia abe omorigereria bwe chinchogu chionsi na boigo omoteneneri bw’ekeng’ese ekemo kiabarwani baye be esegi. Boigo akamoa chinkwana chinyikeranu igoro y’amang’ana ere atagete akoreke na mono aria aganetie bakorerwe abamenyi ba Yudea na Yerusalemu.

\VS{ⅩⅩⅩⅤ}Lisia agachiikwa abogorie abarwani esegi babagwere Abayahudi, mono Abayahudi ba Yerusalemu, erio babune chinguru chiabo, babasirie na kobaabusa kegima korwa ase oboiko bw’ense.

\VS{ⅩⅩⅩⅥ}Agachiikwa abaure chindemero chiabo erio chiegwe abamenyi abwo baramenye orogongo orwo rwonsi.

\VS{ⅩⅩⅩⅦ}Erio omorwoti akarua ase omochie oye omonene Antiokia nekeng’ese kiabarwani esegi baye ase omwaka o 147. Akamboka orooche rwa Eyufurate, agaetera ase chingongo chi’ebitunwa.

\VS{ⅩⅩⅩⅧ}Lisia akabachoora Tolemai mosinto o Dorimene, Nikanori na Ggorigia, abanto ebiata ase egati ya abasani b’omorwoti.

\VS{ⅩⅩⅩⅨ}Akabatoma bagende basirie ense ya Yuda buna omorwoti amochiigete. Akabaa abachiiki abwo b’esegi abarwani esegi bagochiera amagoro 40,000, na abagochira chibaarasi 7,000.

\VS{ⅩⅬ}Bonsi bagasooka na kobeka ekambi yabo ang’e ne Emau ase omweya.

\VS{ⅩⅬⅠ}Abaonchoreria benseemo eyio, abwo bang’usetwe n’amang’ana banyoorete kobwatekana na abarwani esegi abwo bakabogoria chitaabu chi’etaabu chinyinge amo nemenyororo bakagenda ase ekambi erio babaire Abaisraeli bachie koba abasomba baabo. Ebiombe bi’abarwani esegi bia Siria na Filisiti boigo bigaacha kobwatana na abarwani abwo.

\VS{ⅩⅬⅡ}Yuda na bamura bamwabo bakarora buna ebinto biagendereire koba ebikong’u. Abarwani esegi ba ababisa konye babeekire ekambi ase ense yaabo. Na omorwoti ochiikire buna barabwo basirigwe kegima.

\VS{ⅩⅬⅢ}Korende barabwo bagateebania, Bono tiga toagaache oboyia egesaku giaito! Torwane toegerere abanto baito na egesasiimero giaito.

\VS{ⅩⅬⅣ}Erio ekeombe ekegima kegasangererekana na kwebeeka ang’e ase esegi ase ogosaba Omonene abakwere mabera na abaabere.

\VS{ⅩⅬⅤ}Omochie o Yerusalemu nigo okamogete buna erooro; tarengeo omomenyi oye ore gosoka gose gosoa omochie. Hekalu nigo yabegetwe ogotacheneka na abageni; abamenyi nigo nabwo bayotenenerete na abanto be ebisaku nabwo bamenyeteo. Omosasoko nigo obarwete abanto ba Yakobo; tikwarengeo okobugigwa gwechisirimbi gose amakano.

\VS{ⅩⅬⅥ}Ekaba abanto ba Yuda bakaumerana na kogenda sobo Mizipa ang’e na Yerusalemu ase engencho ase amatuko a magega, Abaisraeli mbabwate ase bare gosasiimera agwo Mizipa.

\VS{ⅩⅬⅦ}Bakeng’ata ase rituko erio na kweboyia chianga chi’echigunia, bakeaka riibu ase emetwe yaabo na gotandora chianga chiabo.

\VS{ⅩⅬⅧ}Ase amang’ana anga buna ayio, nigo yarenge kobabetereria abanto b’ebisaku korangeria chinyasae chiabo erio chibateebie engencho yaye, korende Abaisraeli bagasokia egetabu kia amachiiko erio banyoore oboseemia korwa ase Omonene.

\VS{ⅩⅬⅨ}Bakarenta emiambaro ya abakuhani, okorua kwe rigesa riogotongora na ensemo ya ikomi. Naende bakarenta baria batakeire bagaikerania ogotakerwa kwabo.

\VS{Ⅼ}Bono omosangererekano bwonsi ogasaba ase eriogi bagoteeba: “Ninki tokobakorera abatakerwa aba? Ng’ai tokobaira bono?

\VS{ⅬⅠ}Hekalu yao yatiringirwe ase obochaayi na kobekwa ogotacheneka, na abakuani bao nigo bakorera ase omoroso.

\VS{ⅬⅡ}Rora bono, abanto b’ebisaku basangererekanire batosirie; naye nomanyete emeroberio eyio emebe bakorire mamincha yaito.

\VS{ⅬⅢ}Inaki intwe toranyare koamererania nabarabwo onye aye togotokoonya?”

\VS{ⅬⅣ}Erio bakabugia rirandi na gokuura neriogi rinene.

\VS{ⅬⅤ}Erio Yuda akabaatanana abanto baye ase ebiombe bia abanto ikomi ikomi, emerongo etano, rigana na elifu elifu. Ere boigo akabeeka kera ekeombe inse y’omorai gete.

\VS{ⅬⅥ}Erio kobwatekana ne richiiko, akabairania gochia inka oria orenge koagacha enyomba, oyo konye onywomire ase obwango obwo, oyo orenge komeria chintetere chi’emesabibu gose oria orenge omwoba.

\VS{ⅬⅦ}Erio abarwani b’esegi ba Yuda bagasooka na kobeeka ekambi isiko ensemo ya Irianyi y’omochie bwe Emau.

\VS{ⅬⅧ}Agwo Yuda akabateebia abanto baye, “Ebeeke ang’e ase esegi! Eremie! Ankio mambia chuni mobe ang’e kobaita abanto aba b’ebisaku binde abwo basangerekanire erio batorwanie na gotosiria intwe twensi amo ne Hekalu yaito.

\VS{ⅬⅨ}Nigo ere buya intwe tokwe ase esegi kobua gotengera ogosambwa kwe egesaku giaito amo ne Hekalu yaito.

\VS{ⅬⅩ}Korende Omonene ere oyio ore igoro nakore buna aganetie omonyene.”




\par }\Chap{Ⅳ}{\PP \VerseOne{Ⅰ}Georigia akababogoria abarwani esegi bagochiera amagoro 5,000 na baria bagochiera chibaarasi 1,000, akageenda nabwo botuko

\VS{Ⅱ}erio abagwere abarwani esegi ba Abayahudi; baria babaraete ase enchera mbaria barenge abarendi orwaki rwa Yerusalemu.

\VS{Ⅲ}Korende Yuda akamanya omoroberio oyio, agasooka amo na abanto baye erio babagwere abarwani esegi b’omorwoti aria Emau

\VS{Ⅳ}ekero Georigia na abarwani esegi baye bataraika ase ekambi ime.

\VS{Ⅴ}Ekaba ekero Georigia na abarwani esegi baye baika ekaaambi ya Yuda ase obotuko obwo. Tibanyoora monto onde aroro. Bagachaaka kobarigia igoro ase ebitunwa, ekiagera bakagete buna nigo baatamete.

\VS{Ⅵ}Ekero bwachia gokiamoka, Yuda agasooka korwa ase omweya ore na abanto 3,000, korende barabwo tibabwate ebirwanero bibaisaine.

\VS{Ⅶ}Erio bakarora riicho riabarwani esegi b’ebisaku binde ebiata ase esegi bating’ete ebirwanero, na barabwo nigo bagiteire gati na abasigari bariinete chibaarasi.

\VS{Ⅷ}Korende Yuda akabateebia abanto baye, “Inwe timobaisa koiroka igoro yobonene bwa abarwani esegi baabo, gose kwoboa ekero bakobagwera.

\VS{Ⅸ}Inyora buna chisokoro chiaito chiatoretigwe ase enyancha ya Shamu ekero Farao ababwatetie ere amo na abarwani esegi baye!

\VS{Ⅹ}Bono tiga tomosabe Omonene atokwere amaabera. Tiga tosambe erio ere ainyore okobwatana ogochenu koria akorete ne chisokoro chiaito na kobasenyenta abarwani esegi abwo bare ase obosio bwaito.

\VS{Ⅺ}Erio nario abanto bonsi be ebisaku baramanye buna nareo oyio okobatooria na kobarwanera Abaisraeli.”

\VS{Ⅻ}Ekero abanto abwo be ebisaku barigereretie bakarora Yuda okobaachera na abanto baye,

\VS{ⅩⅢ}bagasoka korwa ase ekambi yabo erio barwane esegi. Yuda na abanto baye bakabugi rirandi

\VS{ⅩⅣ}na gochaaka kobaumokera. Ababisa bagasebererekana na gosoa ase omweya,

\VS{ⅩⅤ}na abasikari baabo bonsi barenge ase omositari o magega bagaitwa nemioro. Abaisraeli bakabaseria ababisa abwo goika Gazara n’omweya o Idumea, goika Ashidodi na Yamunia. Ababisa 3,000 bagasira.

\VS{ⅩⅥ}Erio Yuda na abarwani baye be esegi bagatiga kobaminyokia, barabwo bakairana magega.

\VS{ⅩⅦ}Yuda akabateebia abanto baye, timobaisa koayerera ebisakorwa. Ntogendererete ne esegi.

\VS{ⅩⅧ}Yuda akabateebia naende abanto baye, Timwegosa ase obonge bwa abarwani baye be esegi baabo, gose kwoboa ekero barabagwere. Yuda akabateebia naende abanto baye, Timwegosa ase obonge bwa abarwani baye be esegi baabo, gose kwoboa ekero barabagwere.

\VS{ⅩⅨ}Yuda atarakoora gokwana amang’ana ayio, ekeombe kia abarwani be esegi ba ababisa gekabaorokera, kegosomoka korwa ebitunwa igoro.

\VS{ⅩⅩ}Erio gekamanya buna abarwani baye be esegi nigo baseretigwe naende goetera ase erioki barooche, Abayahudi nomorero barenge kobeka ase ekambi yekeombe ekio.

\VS{ⅩⅪ}Barabwo bakabwatwa no obwoba obonene. Ekero barooche engencho abarwani ba Yuda be esegi beroberetie ase anse eyio omweya, baganyete esegi,

\VS{ⅩⅫ}bonsi bagatama gochi ense ya Abafilisiti.

\VS{ⅩⅩⅢ}Erio Yuda akairana akaira ekambi eyio ya ababisa; bakanyoora etaabu ne chifeta chinyinge, chianga chia buluu na echia monyiinga ne chinibo chinyinge.

\VS{ⅩⅩⅣ}Ekero barenge koirana gochia ase ekambi yaabo, Abayahudi bagateera ogoteera gwokomotogia Omonene bagoteeba: “Ekiagera ere nomuya na amaabera aye nigo agendererete botambe.”

\VS{ⅩⅩⅤ}Ekaba Israeli ekanyoora ogotooreka okonene rituko erio.

\VS{ⅩⅩⅥ}Abarwani baria be esegi be ebisaku binde abwo baminchoretie bakamochiera Lisia na komomanyia onsi aria akorekanete.

\VS{ⅩⅩⅦ}Ekero Lisia aigwete ayio, ere akanyegerigwa mono na gokwa omoyo, ase engencho Abaisraeli tibaitetwe buna ere akagerete gose konyorwa na aria achiigete ase bare.

\VS{ⅩⅩⅧ}Ase omwaka obwatetie, Lisia agasangereria abarwani be esegi bakogenda na amagoro 60,000 na abagochiera chibaarasi 5,000 erio ababue Abayahudi.

\VS{ⅩⅩⅨ}Bagasoa Idumea na kobeeka ekambi Beth-zuri. Yuda amo na abasikari 10,000, agacha koamererania nabarabwo.

\VS{ⅩⅩⅩ}Ekero Yuda arooche buna abarwani be esegi ba ababisa nigo bare ne chinguru, agasaba, ogoteeba: “Otogigwe aye Omotooria bwa Abaisraeli, ere oria otenenetie esegi ye rimonto riria ase okoboko kwomosomba oo Daudi okabeeka abarwani be esegi ba Abafilisiti ase okoboko kwa Yonathani mosinto o Saulo nomosae oria omobogoreretie ebirwanero biaye.

\VS{ⅩⅩⅪ}Bono obagoyie boigo abarwani aba b’esegi ase okoboko kwa abanto bao Abaisraeli, obakore abanto baabo barore obosooku ase abasikari baabo bagochiera amagoro nabwo bagochiera chibaarasi.

\VS{ⅩⅩⅫ}Obaichorie obwoba bonyititore obonyankongo bw’echinguru chiabo, batengechigwe ase ogosirigwa.

\VS{ⅩⅩⅩⅢ}Obaiyerie inse ase omoro bwa baria bagwanchete, na kobakora bonsi baria barimanyete erieta riao bagotogie ase chingeero.”

\VS{ⅩⅩⅩⅣ}Erio esegi egachaaka; ase okoamererania, bagaita abanto 5,000 ba Lisia.

\VS{ⅩⅩⅩⅤ}Ekero Lisia arooche abarwani baye be esegi baengeirwe na kwerorera oboremu Yuda amo na abanto baye, abwo barorekanete buna nigo beruete gokwa gose komenya ase okoegerera endemero yaabo ere akairana Antiokia. Agwo akabariika abasikari bogokomboa, erio agende Yudea naende kabwate abarwani be esegi abange kobua.

\VS{ⅩⅩⅩⅥ}Yuda na abamura bamwabo bagateeba: “Bono ababisa baito babuirwe. Tiga togende seito Yerusalemu tochene Hekalu na koyeiranera boyia.”

\VS{ⅩⅩⅩⅦ}Erio abarwani be esegi bonsi bagasangererekana bakagenda goika egetunwa gia Sayoni.

\VS{ⅩⅩⅩⅧ}Aroro agwo abanto bakayenyora Hekalu nigo etigire birati, egesasiimero kiaye kiabekirwe ogotacheneka, ebisieri biaye nigo biasaambire nomorero, chinyasi chiaye chiamerire abonyansi n’ebisarara biamerire buna biria bire orosana nase ebitunwa, nechinyomba chia abakuani chiatagoirwe.

\VS{ⅩⅩⅩⅨ}Barabwo bagatandora chianga chiabo, bakarera na kweumia ase obororo obonene, na kweaka riibu ase emetwe yaabo.

\VS{ⅩⅬ}Bakagwa inse maumama. Ekero rirandi riabugetigwe buna ekeinyorio, kera oyomo akamoreera Omonene.

\VS{ⅩⅬⅠ}Erio Yuda agachiika abande ase abasikari baye babagwere abanto barenge ase chinyasi erio ekero ere agendererete gochena Hekalu.

\VS{ⅩⅬⅡ}Akabachoora abakuani baisaine naende babwatete richiiko boronge.

\VS{ⅩⅬⅢ}Barabwo bakayechena Hekalu, bakabogoria amagena ayio konye abekirwe ogotacheneka na koyaira isiko ase eubi yarenge gotugutwa.

\VS{ⅩⅬⅣ}Bakaborania eki bagokora ase egesasiimero kiogosaambera ebing’wanso bi’ogosaambwa, ekio kiabegetwe ogotacheneka.

\VS{ⅩⅬⅤ}Bagaetia buna nigo ere buya kogetagora, kobua kerokio gotigara ime ye Hekalu na kobarentera okoramwa ase engencho abanto be ebisaku konye bakebekire ogotacheneka. Bagatagora egesasiimero ekio

\VS{ⅩⅬⅥ}na koyagacha amagena aye ase agaya igoro ase egetunwa gie Hekalu, goika omobani anyorekane oyio orabateebie ekio kegokorerwa amagena ayio.

\VS{ⅩⅬⅦ}Erio bakabogoria amagena atabaachiri, kobwatekana namachiiko, bakaagacha egesasiimero ekeyia buna kiarenge keria egekoro.

\VS{ⅩⅬⅧ}Boigo bakabareera Hekalu, ime na isiko na gochena chinyasi chiaye.

\VS{ⅩⅬⅨ}Bakaroisia ebibekerero ebiyia ase engencho yogosasiima, na gosoyia ime ye Hekalu, ekebekerero gieteya, egesasiimero kia ubani, naboigo emesa yemegati.

\VS{Ⅼ}Bagauterera ubani igoro ase egesasiimero na gotongia etaya igoro ase ekebekerero kiaye erio binyare korenta oborabu ime ye Hekalu.

\VS{ⅬⅠ}Bakabeka emegati emesa igoro, bakabeeka ebitamba biogotuba na gokora emeremo yonsi barabwo baroberetie gokora.

\VS{ⅬⅡ}Mambia chuni, ase rituko riemerongo ebere na gatano riomotienyi o kianda engencho yaye, omotienyi o Kisilevu, omwaka o 148,

\VS{ⅬⅢ}bakabooka na korua ekeng’wanso kobwatekana na amachiiko igoro ase egesasiimero ekeyia ekio baagachete.

\VS{ⅬⅣ}Ase igo bagatenenia egesasiimero ekeyia ase ogoteera nechingeero, ne ebinubi, boigo ebinanda na amakano, ase chingaki echio echio na ase obotuko obwo obwo kerokio kiabegetwe ogotacheneka na abanto b’ebisaku binde ase omwaka oyomo korwa magega.

\VS{ⅬⅤ}Abanto bonsi bakagwa inse maumama, bakamosasiima Omonene oyio obabuerete ayio.

\VS{ⅬⅥ}Ase amatuko atano na atato, bagakuberia rituko rinene riokweinyoria egesasiimero, bakarua ebing’wanso bi’ogosaambwa ase omogooko na korwa ekeng’wanso kiogotooreka na okoiraneria ng’a mbuya mono.

\VS{ⅬⅦ}Bagachabera chinyasi chiamotwe chie Hekalu ne egutwa ye etaabu ne chinguba chinke chinke; bakaroisia ebisieri bie Hekalu; bakaagacha chinyomba chi’abakuani boyia na gochibeka ebisieri.

\VS{ⅬⅧ}Abanto bakagooka mono na obosooku boria bwarentetwe ne ebisaku binde bokarwao.

\VS{ⅬⅨ}Omoerio, Yuda na abamura bamwabo boigo na omosangererekano bwonsi bwa Abaisraeli bagaetia buna kera omwaka, ebiro buna ebio, ebe kegokoreka naende ase omogooko na gochenga, omoyega bwokweinyoria egesasiimero ase ebiro bi’amatuko atano na atato, gochaakera rituko riemerongo ebere na gatano riomotienyi o Kisilevu.

\VS{ⅬⅩ}Bakaagacha enyasi entambe ne emetobwa emekong’u eetananete egetunwa gia Sayoni, erio gotanga abanto b’ebisaku binde tibasoa naende na koyetiringa buna konye bakorire.

\VS{ⅬⅪ}Yuda akabeeka ekeombe kiabarwani be esegi kiabasikari korenda Hekalu. Boigo akayokong’ia omochie o Beth-zuri, erio abanto ba Israeli babe negesieri ekemo giokorwania Idumea.




\par }\Chap{Ⅴ}{\PP \VerseOne{Ⅰ}Ekero ebisaku bibebekaine biaigwete buna Abayahudi baagachire egesasiimero kiabo boyia na buna Hekalu yaigoirwe buna yarenge omochakano, bakaberorokwa nekeririanda,

\VS{Ⅱ}bagaetia kobasiria abaibore ba Yakobo abwo bamenyete ase egati yaabo. Erio bagachaaka goita na gosaria chinibo chi’abaanto.

\VS{Ⅲ}Aria Akrabatene, Idumea, basinto be Esau nigo babeete bakobachaanda Abaisraeli. Erio Yuda akabarwania esegi na kobasiria kegima, akabaringania na gosakora chinibo chiabo.

\VS{Ⅳ}Boigo tabeeba basinto ba Baeani abwo bareenge okoirokia na omotego ase Abaisraeli, ase engencho barabwo bareenge kobaboera na kobaumokera Abaisraeli ase chinchera.

\VS{Ⅴ}Yuda akabagitera Ababaeani ime yebiita biabo, akaria eira yokobasiria, agachisamba chimbago chiabo na kobasamba bonsi abwo barenge imeo.

\VS{Ⅵ}Erio akaamboka kobachiera Abaamoni. Akanyora abarwani esegi abaange bare n’echinguru, barenge koragwa na Timotheo.

\VS{Ⅶ}Yuda akabarwania abarwani abwo b’esegi boire; goika akababua chinguru.

\VS{Ⅷ}Akayoira omochie o Yezeri amo ne ebinyoro biaye erio akairana ase omochie o Yudea.

\VS{Ⅸ}Abanto be ebisaku bagasangererekana agwo Gileadi erio babagwere na kobasiria Abaisraeli abwo bamenyete sobo. Korende Abaisraeli bagatama goika ebiita bia Dathema,

\VS{Ⅹ}na komoriikera Yuda amo na abamwabo riruube erio riarenge goteeba: Abanto bebeisaku abwo tobebekaine nabarabwo basangererekanire erio batosirie.

\VS{Ⅺ}Barabwo nigo barobeirie gocha ase twebisete na Timotheo nere okobaraa abarwani esegi baabo.

\VS{Ⅻ}Bono kora bwango ochiche ototoorie ekiagera abanto baito abaange baitirwe.

\VS{ⅩⅢ}Abanto baminto bonsi abwo barenge ase ense ya Tobu baitirwe; ababisa bairire abakungu baabo, abana baabo ne chinibo chiabo na goita abanto goika ekerengo kia 1,000.

\VS{ⅩⅣ}Ekero bagendererete gosoma riruube erio, abatomwa bande, abwo batandorete chiayanga chiabo ase obororo bakarenta amang’ana agwekaine ayio korwa Galili.

\VS{ⅩⅤ}Bagateeba: “Abarwani esegi korwa Tolemai, Turo, Sidoni na orogongo rwonsi rwa Galili nigo basangererekanete erio batosirie.”

\VS{ⅩⅥ}Ekero Yuda amo na abanto baye baigwete amang’ana ayio onsi, bakarangeria omosangererekano omonene erio baetie enchera bagochia kobakoonya abanto bamwabo abwo bachaandegete ase okoumokerwa na ababisa.

\VS{ⅩⅦ}Yuda akamoteebia Simioni momura omwabo: “chora abanto bake korwa ase ore ogeende obatoorie Abayahudi baminto bare Galili, erio inche amo n’oyominto Yoronathani togende Gileadi.”

\VS{ⅩⅧ}Yuda akabitiga ebiombe binde bia abarwani esegi inse yoborai bwa Yosefu omwana o Zakaria na Asaria omorai bwa abanto barende Yudea.

\VS{ⅩⅨ}Ere akabateebia abwo babere: “Barigererie abanto aba korende inwe timwesoyia ase okorwana esegi na abanto b’ebisaku binde goika intwe twairanire.”

\VS{ⅩⅩ}Simioni akabogoria abanto 3,000 na kogenda nabarabwo goika Galili, nere Yuda akageenda na abanto 8,000 ase ensemo yaye.

\VS{ⅩⅪ}Ekero Simioni aigete Galili, akarwana chiseegi na chinyinge na abanto b’ebisaku goika ere akababua

\VS{ⅩⅫ}na kobatunyana goika omochie o Tolemai. Akabaita abanto goika omobaro o 3,000 boigo agasakora chinibo chiabo.

\VS{ⅩⅩⅢ}Erio akababogoria Abayahudi abwo barenge Galili na Aribata amo na abakungu baabo, abana ne chinibo chiabo chionsi, akairana amo nabwo goika Yudea ase ogochenga okonene.

\VS{ⅩⅩⅣ}Ase ebiro ebio Yuda Makabi na Yonathani momura omwabo konye barabwo batambokire orooche rwa Yorodani na goeta erooro ase rituko ria gatato.

\VS{ⅩⅩⅤ}Bakaumerana na abande ba abamenyi ba Ababetea abwo babaariganetie ase omorembe na boigo kobamanyia aria abanyoorete Abayahudi bamwabo agwo Gileadi.

\VS{ⅩⅩⅥ}Ababetea abwo bakabamanyia buna Abayahudi abange nigo barenge abasibwa ase emechie egiteire ya Bozira, Bosori, Alema, Chafuso, Makedi na Karinaimu; emechie emenene n’emeke;

\VS{ⅩⅩⅦ}abande nigo basibire ase emechie emeke emeke ya Gileadi. Boigo bakabateebia buna ababisa beariganetie gochigwera chimbago erio bababwate na kobasiria Abayahudi bonsi ase rituko erimo.

\VS{ⅩⅩⅧ}Kegima Yuda na abarwani baye b’esegi bagekiora na goeta ase echera ye erooro. Bakayogwera na koyoira omochie o Bozira na kobaita abanto bonsi ase omochie oyio bakayosakora na koyosamba omochie oyio.

\VS{ⅩⅩⅨ}Erio bagasooka na gotaara ase obotuko obwo obogima goika bagasoa ase chimbebe chia omochie o Dathema.

\VS{ⅩⅩⅩ}Mambia chuni, Yuda amo na abanto baye bakarora abarwani esegi abange batanyaare kobareka babogoretie chingazi na ebirwanero, baganetie koira ense na kobagwera Abayahudi.

\VS{ⅩⅩⅪ}Ekero Yuda aigwete eriogi na okobuga gwechitarumbeta korwa ime yomochie, akamanya buna esegi yachaakire.

\VS{ⅩⅩⅫ}Erio akabateebia abanto baye: “Tiga torwane esegi reero ase engencho ya Abayahudi baminto!”

\VS{ⅩⅩⅩⅢ}Yuda akaroberia abanto ase ebiombe bitato, bageende motwe ensemo ya magega ya ababisa baabo; bakabugia egetuureri na gosaba ase eriogi rinene.

\VS{ⅩⅩⅩⅣ}Abarwani esegi barenge koragwa na Timotheo bakamanya buna oyio Makabi okobaachera, erio bakaminyoka bagatama bamotang’anere motwe. Yuda akabaita ogoita okonene goika ekerengo kia abanto 8,000 ase rituko erio.

\VS{ⅩⅩⅩⅤ}Erio Yuda akayoonchokera omochie bwa Alema akayogwera na kobaita abanto baye bonsi, agasakora na koyosamba omochie oyio

\VS{ⅩⅩⅩⅥ}Korwa agwo agasuka motwe na akayeira emechie ya Chasifo, Makedi, Bosori na eyende ya Gileadi.

\VS{ⅩⅩⅩⅦ}Magega yayio, Timotheo agasaangereria abarwani esegi bande, akabeeka ekambi ase chinsinyo chia Rafoni ase engegu ya kabere y’orooche.

\VS{ⅩⅩⅩⅧ}Naende Yuda agatoma abanto bande kogenda koroota ekambi eyio ya ababisa. Barabwo bakamoiraneria amang’ana buna abanto bebeisaku binde babwatanire na Timotheo na koroisia ekeombe kia abarwani esegi abange mono.

\VS{ⅩⅩⅩⅨ}Timotheo boigo konye ogorire abarwani esegi ba Abaarabu abwo boigo bebegete ang’e ase ekeng’umbu kiengegu ende yorooche erio bamogwere Yuda. Yuda agasooka kogenda korwana na barabwo.

\VS{ⅩⅬ}Ekero Yuda na abarwani esegi baye baikire ang’e norooche, Timotheo akabateebia abanene baye, “Onye ere kagototang’anera kwamboka orooche, titokonyaara komoiraneria ekero agotogwera ere nigo aratobue.

\VS{ⅩⅬⅠ}Korende ere aise kwoboa na gotenena ekeng’umbu, intwe nigo tokwamboka na komogwera na komobua.”

\VS{ⅩⅬⅡ}Ekero Yuda aigete ase engegu, akabateebia abanene baye: timobaisa gotiga onde atenene; tiga abanto bonsi basoe ase esegi!

\VS{ⅩⅬⅢ}Erio ere akaba omonto bw’eritang’ani kwamboka orooche. Abanto baye bonsi bakamobwatia. Ababisa bagaitwa bobe erio bagatuguta ebirwanero biabo inse na gotama gochia Hekalu yarenge ase omochie o Karinaumu.

\VS{ⅩⅬⅣ}Ekaba Yuda na abanto baye bakayoira omochie oyio, bakeyesamba omorero hekalu eyio na kobasamberania bonsi abwo barenge ime. Karinaimu okairwa na abanto baye tibanyaara naende komotanga Yuda.

\VS{ⅩⅬⅤ}Ere Yuda akabasangereria Abayahudi bonsi barenge Gileadi, korwa abana abake goika abagaaka abagotu, abakungu na abana amo ne chinibo chiabo chionsi; gekaba ekeombe ekenene gekoirana gochia Yudea.

\VS{ⅩⅬⅥ}Bakagenda goika Efuroni. Oyio nomochie orenge omonene naende omokong’u kegima oagaachire enchera ensemo. Tibanyaarete koyoetanana gochia borio gose komosi; ekababetereria goetera gati gati yomochie.

\VS{ⅩⅬⅦ}Korende abamenyi ba Efuroni bakabasiekera Abayahudi isiko na gosieka ebiita bi’omochie na amagena.

\VS{ⅩⅬⅧ}Yuda akabatomera amang’ana agoteeba iga: “Totige intwe toete gati yomochie oino erio toirane gochia seito. Onde taiyo orabamochere inwe. Nigo toraete na kogeenda seito.” Korende barabwo bakaanga koigora ebiita.

\VS{ⅩⅬⅨ}Erio Yuda akabateebia bonsi abwo babwatanetie naabarwani esegi baye batenene ase bare.

\VS{Ⅼ}Erio akabateebia abasikari baye kwearigania ase esegi ase omochie o Efuroni. Ekaba esegi omobaso boira na obotuko bokia goika omochie okairwa na Abayahudi.

\VS{ⅬⅠ}Yuda akabaita abasacha bonsi ba Efuroni ase omoro agataagora omochie na gosakora. Barabwo ere amo na abarwani esegi baye bagaeta gati gati ya amaomo abo bagotacha ebitindo igoro.

\VS{ⅬⅡ}Bakaamboka orooche rwa Yorodani na goika ase ense omweya bosio bwa Beth-sheani.

\VS{ⅬⅢ}Agwo ase enchera Yuda akaba okobabogoria baria konye barosire na kobaa omoyo abanto baye goika ekero baigete Yudea.

\VS{ⅬⅣ}Ase omochengo na okoiraneria buya, bakariina egetunwa gia Sayoni, erio bakarua ebing’wanso biogosaamba ekiagera barabwo bairanete buya batasireti nonya noyomo ase egati yaabo.

\VS{ⅬⅤ}Ekero Yuda na Yonathani barenge Gileadi na ekero Simioni momura omwabo ayogwerete omochie o Tolemai agwo Galili,

\VS{ⅬⅥ}Yosefu na Asaria abanene be esegi abwo batigarete Yudea, bakaigwa amang’ana igoro yoboremu na obobui bwabo.

\VS{ⅬⅦ}Bagateebania: “Tiga naintwe tochaake esegi nebisaku ebi bitoetanaine erio naintwe twenyoorere esiko.”

\VS{ⅬⅧ}Erio bakarua ogochika ase abanto baabo, na barabwo bakayogwera omochie o Yamunia

\VS{ⅬⅨ}Gorgia na abanto baye bagasooka erio bakarwana amo na Abayahudi abwo.

\VS{ⅬⅩ}Abanto ba Gorgia bakababua Asaria na Yosefu na kobamonyokia goika chinsinyo chio omochie o Yudea. Ase rituko erio, bagaita Abaisraeli batari inse yabaanto 2,000.

\VS{ⅬⅪ}Ogosiria okwo nigo kwabanyoorete ase engencho Yosefu na Asaria barigetie benyorere esiko bakanga kobaigwera Yuda na abamura bamwabo.

\VS{ⅬⅫ}Goetania ayio, barabwo tibarenge abeamate ya Makabi abwo konye Omonene achoorete korenta obosibore ase Abaisraeli.

\VS{ⅬⅩⅢ}Yuda Makabi amo na abamura bamwabo nigo basikire mono na Abaisraeli na abanto bonsi be ebisaku binde. Ekero abanto baigwete chinkuma chiabo,

\VS{ⅬⅩⅣ}nigo barenge kobekana amo ase ebiombe ase okobairaneria mbuya mono.

\VS{ⅬⅩⅤ}Erio Yuda, amo na abamura bamwabo bakageenda Irianyi gochia korwania basinto b’Esau. Akagwera Heburoni amo nemechie yabaetanaine, agatagora chinsinyo chiaye na gosamba chinyasi chiaye chionsi.

\VS{ⅬⅩⅥ}Erio akaba oikire ase ense ya Abafilisiti agaetera Marisa.

\VS{ⅬⅩⅦ}Ase rituko erio abakuani batari bake bagaitwa ase esegi ase engencho yogwetakera esiiko y’oboremu ebio biagerete bagaturia esegi.

\VS{ⅬⅩⅧ}Yuda akaonchoka na kogenda Ashidodi ime ya Filisiti. Agwo agataagora ebisasimero biabo, agasaamba emegwekano y’echinyasae chiabo omorero, erio ere akairana gochia ase omochie o Yudea.




\par }\Chap{Ⅵ}{\PP \VerseOne{Ⅰ}Ekero Omorwoti Antioko o kane arenge goeta Mesopotamia ime yechingongo chi’ebitunwa akaigwa amang’ana yomochie bwe Elimaisi ase ense ya Abaperisi oyio okumete kegima ase obonda bwaye bw’echifeta ne etaabu.

\VS{Ⅱ}Hekalu yaye nigo yabwate obotenenku obonene, eichire chinguba chi’etaabu, abietubo biegekuba na ebirwanero biatigetwe aroro na Alekisanda omwana bw’omorwoti mosinto o Filipo omorwoti o Makedonia oyio orenge omoteneneri bw’eritang’ani bwa Abagiriki.

\VS{Ⅲ}Antioko agaika Elimaisi, agateema gosakora na koyoira omochie oyio korende tanyaara egekogera konye abamenyi b’omochie oyio bamanyire omoroberio oye,

\VS{Ⅳ}barabwo bagasangereria abarwani esegi baabo na koamererania nere. Ekaba Antioko akairana gochia Babuloni ore n’obororo.

\VS{Ⅴ}Agwo Perisi, omorwoti Antioko akarenterwa amang’ana buna abarwani esegi abwo atomete Yudea babaiurwe;

\VS{Ⅵ}boigo buna Lisia na abarwani esegi baye baria barenge abanyanguru nigo babetereretigwe gotama Abayahudi; buna Abayahudi bakong’ire mono kobwatekana nogosangereria ebirwanero ebio babeire bagosakora korwa ase abarwani esegi b’ababisa baabo

\VS{Ⅶ}buna barabwo batagoire egesasiimero kia enyasae y’oborimo eyio Antioko aagachete agwo igoro y’egesasiimero kia Abayahudi agwo Yerusalemu; boigo buna barabwo baetananirie enyasi entambe ase Hekalu buna yarenge omochakano konye ere Antioko ataracha, buna barabwo bairire na koyorenda omochie o Beth-zuri oyio oreenge oyomo bw’emechie y’omorwoti Antioko.

\VS{Ⅷ}Ekero omorwoti aigwete amang’ana ayio, agaichana na konyegerigwa akagwa borere akarwara ase engencho amang’ana abeete mamincha nogosemeria kwaye.

\VS{Ⅸ}Ere akaba ore omorwaire ase ebiro ebitambe ase engencho ya amang’ana ayio; akarambereria na akarora omosunte bw’obwoba, erio akamanya ng’a ngokwa are.

\VS{Ⅹ}Erio akabarangeria abasani baye bonsi akabateebia: Tindi na toro na enkoro yane yaichoirwe n’obwoba nokoiroka.

\VS{Ⅺ}Ritang’ani nigo neboretie ninki kiagerete emechaando eye ekanyoora inche agwo ase oborwoti bwane inche nabeire omuya na bwanchire na abanto bonsi!

\VS{Ⅻ}Erio inche nkainyora obobe nakorete Yerusalemu ase okobogoria ebibeekerero bietaabu n’efeta korwa ase Hekalu erio inche inkarigia kobasiria bosa abamenyi ba Yudea.

\VS{ⅩⅢ}Namanyire buna eke nakio kiagerire obokong’u abo bwanchicheire nainche bono nigo inde ang’e gokwa ase ense eye y’abanyene.

\VS{ⅩⅣ}Erio akamorangeria Filipo, oyomobwa abaseemia baye omonene akamoa bionsi ebio ere abwate.

\VS{ⅩⅤ}Akamoa egutwa yaye, eyanga yaye nebonyi yaye yomouri. Akamochiika amorere na komosomia omwana oye Antioko o gatano goika ere obeire omorwoti.

\VS{ⅩⅥ}Omorwoti Antioko agakwa ase omwaka o 149.

\VS{ⅩⅦ}Ekero Lisia aigwete buna omorwoti okuure, Akamobeka omosae Antioko ase oborwoti ribaga ria ise na komoa erieta Eupatori. Lisia konye omorerire Antioko o gatano kowa obwana bwaye.

\VS{ⅩⅧ}Ase ebiro ebio ababisa nigo barenge ase chinsinyo barenge kona kobatianera Abaisraeli ang’e nenseemo ye Hekalu. Barabwo nigo barenge kona goteema kera ekero kobaremaria Abayahudi na kobikong’ia ebisaku binde.

\VS{ⅩⅨ}Erio Yuda akaroberia kobasiria kegima. Akabasangereria abanto baye bonsi erio babanarie ababisa.

\VS{ⅩⅩ}Abanto bagasangererekana na goetanana orwaki orwo ase omwaka o 150, na bakaagacha emerobiri na ebibekerero binde biokoruta ebirwanero.

\VS{ⅩⅪ}Ekaba ase egati ya ababisa baria banaaretigwe bagatama, na egati yabo Abayahudi ababe abwo bababwatesetie.

\VS{ⅩⅫ}Erio bakageenda ase omorwoti, bagateeba, “Aye ninki oganyete otarachia goakana egesiomba ase amabe ayio bakoreirwe abaaminto?

\VS{ⅩⅩⅢ}Intwe nigo tweruete komokorera iso, kobwata amachiiko aye na koigwera amorokererio aye.

\VS{ⅩⅩⅣ}Intwe inki twanyoorete? Bono abanto baminto babeire ababisa baito. Ase ekeene bamoitire kera oyomo oito oyio bakorora na boigo gotoibera chinibo chiaito.

\VS{ⅩⅩⅤ}Korende nintwe tweka batarakorera bobe; babagwereire abababebekaine bonsi.

\VS{ⅩⅩⅥ}Bono baetananire orwaki rwa Yerusalemu nigo batagete koyoira.

\VS{ⅩⅩⅦ}Aye otakoreti bwango ase okobatanga rirorio barabwo inabakore amange naye tokonyara kobatanga.”

\VS{ⅩⅩⅧ}Ekero omorwoti aigwete ayio, ere akabea mono. Akabasangereria abateneneri ba abarwani be esegi bonsi, abanene ba abarwani baye be esegi na baria batenenerete abarwani be chibaarasi.

\VS{ⅩⅩⅨ}Boigo akabagora abasikai b’eng’eria korwa chinse chinde na korwa ase ebisinga bia Abagiriki.

\VS{ⅩⅩⅩ}Abarwani baye be esegi bagotaara na amagoro bakaba 10,000, abechibaarasi 20,000 ne chinchogu chi’eseegi 32.

\VS{ⅩⅩⅪ}Barabwo bagaetera Idumea erio bagende koyonaria omochie o Beth-zuri agwo ase aseegi yairete amatuko amange. Abarwani be esegi bo omorwoti bakaagacha chitinga chi’okoruta ebioge korende abanto abwo barenge omochie ime bakerwanerera noboremu bagasooka isiko na gosaamba etinga eyio yababisa yarenge kobaruta ebioge.

\VS{ⅩⅩⅫ}Erio Yuda akabarusia abarwani baye be esegi korwa ase orwaki rwa Yerusalemu, akabeeka ekambi aria Beth-zaria, koumerana ne ekambi y’abarwani be esegi b’omorwoti.

\VS{ⅩⅩⅩⅢ}Mambia chuni ase rituko riare kobwatia omorwoti akabogoria abarwani baye b’esegi ase obwango na kobabeeka ase enchera yokogeenda Beth-zakaria. Ebiombe bia abarwani be esegi baye bikebaanga na kwearigania ase esegi; bakabugia egetuureri.

\VS{ⅩⅩⅩⅣ}Bagachinyoinsia chinchogu chiabo amaache yeemesabibu ne chibiribiri erio gochiseegeta ase esegi.

\VS{ⅩⅩⅩⅤ}Chinchogu echio chikagaba ebiombe bia abasikari bagochiera amagoro: ase kera enchogu eyemo, abasikari ba amagoro 1,000 babeegete ebigogwa chiechuma ase emetwe yaabo na abarwani be chibaarasi 500, bagotunyana chinchogu echio korwa magega.

\VS{ⅩⅩⅩⅥ}Abwo bakaba bakobwatia chinchogu echio gochia kera ase chiarenge kogeenda batari gochitiga nonya ng’ake.

\VS{ⅩⅩⅩⅦ}Agwo ase omogongo bwenchogu nigo baagachete enyomba enkong’u yabwate abanto baane bare ne ebioge nyuma y’Omoindi oyio orenge kogendia enchogu eyio.

\VS{ⅩⅩⅩⅧ}Lisia akabaroberia baria bariinete chibarasi ase amakere ya abarwani be esegi baye ase okorio na bomosi, agwo ase barenge konyaara gokengerwa na abasikari baria bagochiera amagoro erio barabwo bagendererete koumokera ababisa.

\VS{ⅩⅩⅩⅨ}Risase rigachimesia chinguba chiabo chi’etaabu ne chichuma, ebitunwa bikairaneria obomekameku boria buna ebieri bi’omorero.

\VS{ⅩⅬ}Ensemo ya abarwani be esegi b’omorwoti ekaimokererigwa buna ebigoro ebitambe na ebinde bireng’anaine erio abasikari bagasuka motwe ase ogwesigoria na obokanyeku.

\VS{ⅩⅬⅠ}Bonsi bakegosa ekero baigwete amatitiria ya amagoro abo na ogoakana kwebirwanero biabo. Ase ekeene abarwani be esegi baabo nigo barenge abange naende bare nechinguru kegima.

\VS{ⅩⅬⅡ}Korende Yuda na abarwani be esegi baye bagasoa ase esegi na goita abarwani be esegi b’omorwoti 600.

\VS{ⅩⅬⅢ}Eliezari oyio okorokwa Avarani akarora buna enchogu eyemo nigo yarenge enene kobua echinde na buna nigo yaboyirie emiambaro yomorwoti. Erio akarengereria buna omorwoti omonyene nao ariinete enchogu eyio.

\VS{ⅩⅬⅣ}Ere akerua obogima bwaye ere omonyene kobatooria abanto baye erio ere boigo enyoorere esiiko etaere.

\VS{ⅩⅬⅤ}Ase oboremu akayechiera enchogu eria ase egati ya abarwani be esegi bagochiera amagoro. Ere agasuka motwe bwango ogoita abanto okorio no okobee nonya na abasikari b’omorwoti bakamwebachera kera ensemo.

\VS{ⅩⅬⅥ}Akanyenyeka inse yamagoro yenchogu eria na koyebeta ritimo ase enda yaye. Enchogu eria agakwa, ekamogwera Eliezari na komoita.

\VS{ⅩⅬⅦ}Ekero Abayahudi barooche chinguru chia abarwani be esegi b’omorwoti na okorwana kwabo, bakairana magega.

\VS{ⅩⅬⅧ}Omorwoti na abarwani be esegi baye bagasuka motwe erinde babagwere Abayahudi agwo ase omochie o Yerusalemu. Bakabeeka ekambi Yudea na ase egetunwa gia Sayoni.

\VS{ⅩⅬⅨ}Omorwoti akaroisia omorembe na abanto ba Beth-zuri, erio abanto abwo bakarua ase omochie oyio egekogera barabwo tibaarenge nendaagera ebaisaine ase omwaka oyio bw’ogotimoka ekero abanto batari korema gose gosimeka.

\VS{Ⅼ}Omorwoti akaira omochie o Beth-zuri na kwebekera abareendi baye aroro agwo.

\VS{ⅬⅠ}Akayeetanana na kogitera Hekalu ase ebiro ebitambe. Akaroberia na koroisia ebioge biogotagora chinyasi, chitinga chi’okoruta ebioge na ebinto biokoruta omorero amagena nechinsara boigo ebiraasi bi’okorutera amagena.

\VS{ⅬⅡ}Abayahudi nabarabwo boigo bakeroiseria ase oboundi bwabo ebirwanero biokoamererania na biria biababisa. Okorwana okwo gokagenderera ase amatuko amange.

\VS{ⅬⅢ}Korende endagera tiyatigarete ekiagera engaki eyio yarenge omwaka bw’ogotimoka na abanto konye babatameire korwa ase abanto b’ebisaku na kwebisa Yudea konye bakoorire endaagera yonsi yagachire agwo Yudea.

\VS{ⅬⅣ}Endaagera ekabora goika abanto bande bakabetererigwa koirana gochia ase chinka chiabo; bagatigara abanto bake igo ime ase Hekalu.

\VS{ⅬⅤ}Ase ebiro ebio, Filipo oria ochooretwe nomorwoti Antioko buna omorere omwana oye goika obeire omorwoti,

\VS{ⅬⅥ}akairana korwa Perisi na Media. Nigo ere airanete na abarwani esegi b’omorwoti na igo nigo aroberetie kobogoria oborai bweserekari. Ekero Lisia aigwa amang’ana ayio,

\VS{ⅬⅦ}akarua ogochika barue agwo bwango. Akamoteebia omomura oria omosae amo na abanene baye: Kera rituko chinguru chiaito nigo chigendererete gokea. Titobwati endagera etoisaine, na aase aiga ase toonchokananete nakong’u mono. Goetania erio, amang’ana nareo yegeserekari atobetereretie gokora.

\VS{ⅬⅧ}Bono tiga tokore okobwatana na Abayahudi amo negesaku kiabo ekegima.

\VS{ⅬⅨ}Tobaakere buya ase ogotunyana amachiiko na amorokererio abo buna barenge gokora omochakano. Emechaando eye yonsi nigo yachaagete ekero intwe twabachegetie Abayahudi ase okorusia na gotuguta amachiiko, amenario abo.

\VS{ⅬⅩ}Ekerengererio ekio kegancheranwa nomorwoti amo na abanene baye. Erio Lisia akabaa Abayahudi amachiiko y’omorembe, na barabwo bakayancherana.

\VS{ⅬⅪ}Ekero omorwoti na abarai baye banchete koyabwatia amachiiko ayio ase okoria chiira, Abayahudi bakarua ase oborendi bwabo.

\VS{ⅬⅫ}Korende ekero omorwoti asoete ase egetunwa gia Sayoni na korora buna orwaki orwo rwakong’ete, akabuna chiira chiaye echio konye ariire akarua ogochika chinyasi echio chiatananete orwaki chitagorwe.

\VS{ⅬⅩⅢ}Erio agasoka ase obwango akageenda Antiokia. Agwo akamonyora Filipo obogoirie omochie, ere akarwana nere na koyoira omochie bwa Antiokia n’echinguru.




\par }\Chap{Ⅶ}{\PP \VerseOne{Ⅰ}Ase omwaka o 151, Demeturio mosinto o Seleuko akarua Rumi agaika ase omochie oyomo ase engegu yebisinga bie enyancha ya Mediterania ore na abanto bake igo. Akeraria koba omorwoti aroro agwo.

\VS{Ⅱ}Ekero aimogete kogenda ase enyomba y’oborwoti ya abagaaka baabo, abasikari bakababwata Antioko o gatano na Lisia na kobaira ase Demeturio.

\VS{Ⅲ}Korende ekero Demeturio aigwete omoroberio oyio agateeba: “Inche tindigeti korora amasio abo.”

\VS{Ⅳ}Ekaba abasikari bagaita Antioko o gatano na Lisia na ere Demeturio agaikaransa ase ekerogo kioborwoti.

\VS{Ⅴ}Ekaba Abayahudi baria ababe na batamosigete Omonene, ase oborai bwa Alikimo oyio oganetie koba Omokuani omonene, bakamochiera Demeturio.

\VS{Ⅵ}Bakabasoera Abayahudi bamwabo bakoboora: “Yuda amo na bamura bamwabo babaitire abasani bao bonsi nabarabwo batoseririe intwe korwa ase ense yaito.

\VS{Ⅶ}Bono aye motome monto onde bwensi omwegenete arore buna barabwo basambete chinibo chiaito na buna ense yomorwoti yasaretigwe erio aye obae egesusuro Yuda na bamura bamwabo na abakoonyi baabo bonsi.”

\VS{Ⅷ}Ekaba omorwoti akamochoora Bakide, oyomo ase abaseemia baye oyio orenge omogabana bw’orogongo rwa ng’umbu y’orooche. Ere Bakide nigo arenge omonto bw’engeencho enene naende omwegenwa kegima ase omorwoti.

\VS{Ⅸ}Omorwoti akamotoma kogeenda noria omotwambu Alikimo, oyio ochooretwe nomorwoti koba Omokuani omonene; akabachiika goakana egesiomba ase Abayahudi.

\VS{Ⅹ}Barabwo bakarua Antiokia, bagaika Yudea bare na abarwani be esegi abange. Bakide agateema kobang’aina Yuda na bamura bamwabo ase okobatoma abanto na amang’ana yokorigia omorembe.

\VS{Ⅺ}Korende ekero Yuda amo na abamwabo barooche buna aba nigo bachicha bare na abarwani be esegi abange, barabwo tibeegena amang’ana ya baria batometwe.

\VS{Ⅻ}Bono ekeombe kiabamanyi ba amachiiko gekamochiera Alikimo na Bakide kogania amachiiko yoboronge.

\VS{ⅩⅢ}Abaasidimo abwo nabwo Abayahudi b’eritang’ani bateemete korigia omorembe korwa ase Alikimo na Bakide.

\VS{ⅩⅣ}Barabwo nigo barengereretie buna Alikimo oyio orenge Omokuani omonene ase ororeria rwa Aroni nonya ochete na abarwani be esegi, ase nchera ende yonsi, tarenge gochia kobakorera bobe.

\VS{ⅩⅤ}Alikimo agakwana na barabwo amang’ana y’omorembe na koria chiira ase ogotiana ogoteeba: “Intwe titokobakorera bobe inwe abanyene gose abasani baino.”

\VS{ⅩⅥ}Barabwo bakamwegena. Korende erio kegima akababwata abanto 60 ase egati yaabo na kobaita rituko erio erio, buna eriikire:

\VS{ⅩⅦ}“Amanyinga ya abegenwa bao agaiterwa, emebere yaaboegatugutwa aa na aaria Yerusalemu; tatigarete oyo orenge gotindeka ebitondo.”

\VS{ⅩⅧ}Abanto bonsi bakaboboa Bakide na Alikimo bagoteeba: “Barabwo tibamanyeti engencho ye ekeene na oboronge. Nigo batianete ase chiira na barabwo bakabuna chiira chiabo barabwo abanyene!”

\VS{ⅩⅨ}Bakide akarua Yerusalemu na koroisia obomenyo bwaye agwo Beth-zaithi. Erio agachiika barigigwe na kobwatwa Abayahudi baria bamotamete na akabaita na koruta emebere yaabo engoro ime abande ase egati yaabo.

\VS{ⅩⅩ}Erio ere akamotigera Alikimo oborai bw’ense eyio. Akamotigera ebiombe bia abarwani be esegi bamokonye, ere akairana gochia ase omorwoti.

\VS{ⅩⅪ}Erio Alikimo agachaaka emeroberio yogokiinia obokuani bwaye obonene.

\VS{ⅩⅫ}Abanto bonsi abachege bakabwatana nere. Bayebwata na koyebetereria ense ya Yudea koigwera bakarenta ogosiria okonene ase Israeli.

\VS{ⅩⅩⅢ}Yuda akarora amabe ayio Alikimo na abamwabo bakorete ase egati ya Abaisraeli; ayio nigo arenge amabe kobua aria akoretwe na abanto bebeisaku binde.

\VS{ⅩⅩⅣ}Erio Yuda agaetanana ase ense yonsi ya Yedea, agaakana egesiomba ase abanto bonsi baria bamotamete na kobwatana na Alikimo, akabagitera tibarwa ase omochie kogeenda mogondo.

\VS{ⅩⅩⅤ}Ekero Alikimo arooche buna Yuda amo na abanto baye, bamentekanire chinguru, na komanya buna takonyaara koamererania na barabwo, ere akairana ase omorwoti na kobateebera baabo Yuda oborimo.

\VS{ⅩⅩⅥ}Errio omorwoti akamotoma Nikanori oyomo bwa abanene baye abasike otyio boigo ageechete, Abayahudi mono na komochiika abaite na kobasiria Abayahudi.

\VS{ⅩⅩⅦ}Nikanori agaika Yerusalemu na abarwani be esegi abange ogokumia. Agateema boigo komong’aina Yuda amo na abamwabo na amang’ana yomorembe,

\VS{ⅩⅩⅧ}ogoteeba: Engencho teiyo nonya nenke yogokora esegi gati yaino naintwe. Inche ninchiche na abanto bake igo agwo obosio ase obosio ase chinkwana chimorembe.

\VS{ⅩⅩⅨ}Nikanori akamochiera Yuda na gokwanania nere kebosaani. Ani ababisa nigo beariganetie komobwata Yuda.

\VS{ⅩⅩⅩ}Ekero amanya buna ogoocha kwa Nikanori nigo kore okwobong’ainereria bwokomorigia, Yuda akamoiroka na kwanga koumerana nere eria kabere.

\VS{ⅩⅩⅪ}Nikanori akamanya buna omoroberio oye omanyekanire. Erio akarua Yerusalemu na kogenda korwana na Yuda ang’e na Kafari-salama.

\VS{ⅩⅩⅫ}Abanto koreng’ana 500 ase abarwani be esegi ba Nikanori bagaitwa, na baria baminchoretie bagatama gochia ase orwaki rwa Daudi.

\VS{ⅩⅩⅩⅢ}Magega ya amang’ana ayio gakorekanire, Nikanori akageenda ase egetunwa gia Sayoni. Abande ase egati ya abakuani na abagaaka ba abanto bakamoarigania na amang’ana yomorembe, boigo bakamworokia ekeng’wanso kiogosaambwa ekio kiarenge koruugwa ase engencho yomorwoti.

\VS{ⅩⅩⅩⅣ}Korende Nikanori akabachaaya na kobasaria erio ere agakwana nobwetogia bosio bwabo.

\VS{ⅩⅩⅩⅤ}Agakorera gotiana: “Onye Yuda amo na abarwani be esegi baye tibagotiga abanyene esegi na gonsika bono, inche ninsaambe omorero Hekalu eye kegima ekero nabuire esegi nkoirana goocha.” Akarwa agwo nekeririanda.

\VS{ⅩⅩⅩⅥ}Abakuani baria bakairana gochia ime ye Hekalu na gotenena bosio bw’egesasiimero bakarera bagoteeba:

\VS{ⅩⅩⅩⅦ}“Omonene naye gwachoorete Hekalu eye erokwe ase erieta riao, boigo ebe enyomba yogosaba na ogosorora ase engencho ya abanto bao.

\VS{ⅩⅩⅩⅧ}Bono moe egesusuro omonto oyo amo na abarwani be esegi baye; na bonsi baitwe ase omoro. Inyora okorama kwabo; aye tobatiga bagenderere komenya naende.”

\VS{ⅩⅩⅩⅨ}Nikanaori akarua Yerusalemu, akabeeka ekambi yaye agwo Beth-horoni na agwo abarwani be esegi ba Siria bakabwatana amo nere.

\VS{ⅩⅬ}Yuda nere akabeeka ekambi yaye Adasa, ore na abanto 3,000. Ere agasaba okobora:

\VS{ⅩⅬⅠ}“Omonene, ekero abanto baria batometwe bakoraamete, omomalaika oo nigo abaitete Abaashuru 185,000.

\VS{ⅩⅬⅡ}Bono ase enchera eyio eyio, reero osegenyesegenye abarwani be esegi bare ase obosio bwaito. Erio kera omonto amanye buna Nikanori nigo akoegwa egesusuro ase engencho achaayete Hekalu yao enchenu. Aye omoe egesusuro koreng’ana nobobe bwaye.”

\VS{ⅩⅬⅢ}Ase rituko ria ikomi na gatato ase omotienyi bwa Adari, abarwani esegi bakarwana esegi endito. Abarwani esegi ba Nikanori bakabugwa. Nikanori akaba omonto bw’eritang’ani goitwa ase esegi,

\VS{ⅩⅬⅣ}na ekero abasikari baye barooche buna ere oitirwe, bakuruta ebirwanero biabo inse bagatama.

\VS{ⅩⅬⅤ}Abayahudi bakabamonyokia omobaso boira, korwa Adasa goika Gazara na ekero bagendererete kobaminyokia bakaba bakobugia egetuureri gieseegi.

\VS{ⅩⅬⅥ}Abanto bababebekaine korwa ase ebinyoro bionsi bia Yudea bigasooka na kobagwera ababisa abwo barenge gotama. Ababisa bakabetererigwa koirana magega na koumerana na abarwani be esegi abwo barenge kobamonyokia. Ababisa bonsi bagaitwa ase esegi eyio; tatigara nonya n’omonto obo oyomo.

\VS{ⅩⅬⅦ}Erio Abayahudi bakabogoria ebisakore na abooswa baabo. Bakamonacha Nikanori omotwe nokoboko kwaye gwokorio koria aramborete noboenenu bakabiira Yersalemu na kobitonga isiko.

\VS{ⅩⅬⅧ}Abayahudi bakagooka mono na gochengera rituko erio buna rituko riomogooko omonene,

\VS{ⅩⅬⅨ}na gochiika boigo richengerwe kera omwaka, riruko ria ikomi na gatato riomotienyi bwa Adari.

\VS{Ⅼ}Ase ebiro ebike, ense ya Yudea ekaba nomorembe.




\par }\Chap{Ⅷ}{\PP \VerseOne{Ⅰ}Konye Yuda oiguure chinkuma chia Abaroma, buna barabwo nigo bare nechinguru chinene chi’abasikari be esegi. Ere namanyete buna barabwo nkoarigania bareenge bonsi baria bakorigia kobwatana nabarabwo na boigo buna bonsi abwo bagosoa ase bare nabo barenge kobanyoora buna abasani b’ekeene ba Rumi.

\VS{Ⅱ}Boigo abanto mbamoteebetie Yudaigoro ye esegi ya Abaroma yarwanete, na buna bababuete Abagalatia noboremu na kobetereria abanto baabo kobaruera ebango.

\VS{Ⅲ}Nateebetigwe boigo buna Abaroma bakorete aria ase Isipania na buna babwatete chingoro chi’efeta ne etaabu.

\VS{Ⅳ}Ase emeroberio yaabo na okoganya, nigo bayebwatete ense yonsi ya Isipania nonya ero yarenge oboare korwa Rumi. Boigo barabwo mbababuete abarwoti babachierete ase esegi korwa ase chinse chia aare, bakabamoinogora na kobabua goika nonya mbaria batakwete ekebabetereria kobaruera Abaroma ebango kera omwaka.

\VS{Ⅴ}Konye barabwo barwanire esegi na kobua Filipo, Pereseo, omorwoti o Makedonia, na bonsi abwo babwatanete na aba ase okorwania Rumi.

\VS{Ⅵ}Konye babuire ninya na Omosike Antioko, omorwoti o Asia oyio obagwerete Abaroma ne chinchogu 120, chibaarasi, chigari ne emeganda ya abarwani esegi.

\VS{Ⅶ}Bakamobwata Antioko ore moyo, bakamobetereria ere amo na abarwoti abwo bamobwatisetie korwa ebango enene, koira abooswa sobo, boigo korwa na koira ensemo ere engiya ye chingongo chiabo.

\VS{Ⅷ}Buna ense ya India, Media na Lidia. Bakaira chinsemo echio na komoa omorwoti Eumene.

\VS{Ⅸ}Ekero Abagiriki bakorete emeroberio yokobaumokera na kobasiria,

\VS{Ⅹ}Abaroma bagategora emeroberio eyio, bakaira ejamadari eyemo ekabaonchia. Abaroma bakabaita Abagiriki ase obonge, bakabaira abakungu na abana baabo koba abasomba, bakabasakora na gotwara ense yaabo, bagatagora chinyasi chiabo na barabwo boigo bakabakora koba abasomba buna bare ase rituko eri.

\VS{Ⅺ}Boigo mbabaitete na kobakora abatomwa abanto ba amarwoti ande ase chinse chire chingegu ye enyancha na onde bwensi origetie korwana na barabwo.

\VS{Ⅻ}Korende mbagendereretie obosaani ase ababwatani baabo baria babetigerete ase oborendi. Bakabaita na kobabua abarwoti ba ang’e na abaare na kera omonto oigwete chinkuma chia Abaroma nigo abairogete.

\VS{ⅩⅢ}Barabwo mbabakoonyete abanto bande koba abarwoti, na ase ensemo ende bakabarusia abande ase oborwoti. Ekeene Abaroma nigo barenge nokobua ase ebisaku bionsi bi’ense.

\VS{ⅩⅣ}Nonya nabo, tarenge Omoroma oyomo origetie gokiinia ekerogo kiaye ere omonyene gose kweboyia chianga chi’abarwoti chimonyinga ase ogwetang’anania.

\VS{ⅩⅤ}Barabwo nigo baroisetie egeikaranso kiabagaaka 320 abwo barenge goikaransa na goetia amang’ana yogokinigwa kwabo.

\VS{ⅩⅥ}Ase kera omwaka nigo barenge komoa omonto oyomo emeremo yokoyeraa ense engima. Kera omonto nigo arenge komoigwera omorai oyio na onde tarenge nonya noyomo ore komoigwera endamwamu gose ribero.

\VS{ⅩⅦ}Bono Yuda, akabachoora Eupolemo mosinto o Yohana omoochokoro bwa Akosi, Yasoni mosinto bwe Eliezari, akabatoma Rumi koroisia okobwatana bw’obosani na okobwaterana na Abaroma.

\VS{ⅩⅧ}Ere nigo akorete ayio erio gwesibora korwa ase obosomba bwa Abagiriki, boigo ase engencho Abayahudi konye barorire buna ngokorwa bare koba abasomba.

\VS{ⅩⅨ}Yasoni na Eupolemo bagaika Rumi nyuma y’orogendo orotaambe na orokong’u. Bakabanyoora egeikaranso kia abagaaka na kobateebia iga:

\VS{ⅩⅩ}“Yuda Makabi, bamura bamwabo, na egesaku kia Abayahudi batotomire ase more erio toroisie okobwatana kwomorembe noborendi nainwe erio tonyaare koriikwa koba ababwatani baino boronge.”

\VS{ⅩⅪ}Abaroma bagancherana ogosaba okwo,

\VS{ⅩⅫ}na aya naro amariiko ye ekaratasi eyio arigetwe ase ebisamunye bie etai, akairwa Yerusalemu erio abe ekeinyorio giokobwatana okwmbe na okobwaterana:

\VS{ⅩⅩⅢ}Obobui bobeo botambe ase Abaroma na egesaku kia Abayahudi, ase ense na ase enyancha! Omoro tobakuna; omobisa tabaika ang’e.

\VS{ⅩⅩⅣ}Ekero esegi eraabe yarariigwe ase Abaroma, gose omobwatani oye onde bwensi ande onsi aria,

\VS{ⅩⅩⅤ}egesaku kia Abayahudi nkerue ogokoonya gwokwerwa ne chinibo koreng’ana nokogania korabeo.

\VS{ⅩⅩⅥ}Na ababisa abwo barakore esegi, Abayahudi tibabaa gose kobaereria endagera, ebirwanero gose chimeeri buna twancheranire na Rumi. Abayahudi mbaikeranie amachiiko ayio batari goakanwa.

\VS{ⅩⅩⅦ}Boigo kerabeo esegi ekorarigwa ase Abayahudi, Abarumi mbarue ogokoonya bwechiniibo na okwerua, koreng’ana nokogania korabeo.

\VS{ⅩⅩⅧ}Na ababisa abwo barakore esegi, Abarumi tibabaa gose kobaereria endagera, ebirwanero gose chimeeri buna twancheranire na Rumi. Abayahudi mbaikeranie amachiiko ayio komocha gotaiyo.

\VS{ⅩⅩⅨ}“Aya naro amachiiko yokobwatana Abaroma bakorire n’egesaku kia Abayahudi.

\VS{ⅩⅩⅩ}Korende, kerabe agwo motwe, chinsemo echi ibere chiaganirie komenta gose korusia ekeng’ese kende gionsi, n’yaancherwe gokora boigo na kende gionsi kerarusigwe gose komentwa nkebe giancheire.

\VS{ⅩⅩⅪ}Naende boigo, ase amabe ayio omorwoti Demeturio abakoreire Abayahudi, twamoriikeire Demeturio buna ekobwatia: Nase ki okobakorera bobe na kobarianania bobe igo abasani na ababwatani baito Abayahudi?

\VS{ⅩⅩⅫ}Ekero barabe bachire ase tore na kwemurungania ase engencho yaino naende, intwe ntobabwatesie Abayahudi, ntokoranie nainwe ase amaache na ase ense enyomo.”




\par }\Chap{Ⅸ}{\PP \VerseOne{Ⅰ}Ekero Demeturio aigwete buna Nikanori amo na abarwani esegi baye basiriigwe ase esegi, akabairania naende Alikimo na Bakide amo na ebiombe bi’abarwani esegi baye bokorio Yudea.

\VS{Ⅱ}Bagaetera enchera egochia Giligali na kobeeka ekambi yaabo agwo Aribela, Bakayoira omochie o Mesalothi na kobaita abanto abange.

\VS{Ⅲ}Ase omotienyi bw’eritang’ani bw’omwaka 152, bakabeeka ekambi yaabo chimbebe chia Yerusalemu.

\VS{Ⅳ}Korwa ime ye ekambi bakageenda Beroya na abasikari bagochiera amagoro 20,000, na abagochiera chibaarasi 2,000.

\VS{Ⅴ}Yuda nigo abaegete ekambi Elasa, ore na abasikari 3,000 bachoorire.

\VS{Ⅵ}Korende ekero barora obonge bwa abarwani esegi ba ababisa, bakabwatwa nobwoba obonene. Abange ase bare bagatama korwa ekambi erio bagatigara abanto 800 boka.

\VS{Ⅶ}Ekero Yuda arooche buna abarwani esegi baye bagendereire gokea naende buna ere tabwati ebiro aranyare kobasangereria ase esegi konye yabereire ang’e, agakwa omoyo.

\VS{Ⅷ}Konye ere okuure omoyo. Korende akabateebia abarwani esegi baria batigarete nere: “Tweariganie ase esegi; nabo eranyaarekane tobue ababisa.”

\VS{Ⅸ}Korende abanto baye bagatema komotanga bakoboora, “Intwe titokonyaara kobabua. Onye torigetie gotooria obogima bwaito, tiga intwe bono toirane gochia seito. Erio intwe ntochiche amo na abaminto; erio tobarwanie ababisa. Ase bono intwe nabake mono.”

\VS{Ⅹ}Yuda akabairaneria: “Yaaya, tekoba! Nigo ere obosooku ase tore intwe gokora boigo gotama esegi. Kerabe omoerio oito oikire, tiga intwe tokwe ase engencho y’Abayahudi baminto. Intwe titosaria erieta riaito!”

\VS{Ⅺ}Agwo abarwani be esegi ba Bakide bagasoka na kweroberia kobarwania Abayahudi esegi. Abasikari bakoira chibaarasi bakaroberigwa ase ebiombe bibere. Abasikari ebiata bakabekwa motwe, korende abasikari bakoruta chinsara amo na abebirasi bagatang’anigwa motwe kegima.

\VS{Ⅻ}Bakide omonyene akeroberia ase okoboko gwokorio. Abasikari bagochiera amagoro bagachaaka gosuka motwe barabwo bagiteire korwa chinsemo ibere na baria bariinete chibaarasi. Ebituureri bi’eseegi biakabugigwa na abasikari ba Yuda nabarabwo bakabugia ebituureri biabo.

\VS{ⅩⅢ}Ekero abarwani abwo be esegi baumeranete, ense egatengecha. Bakarwana korwa mabia goika mogoroba.

\VS{ⅩⅣ}Yuda akamanya buna Bakide na abasikari ebiata nigo bare ase okoboko gw’okorio. Erio baria abaremu na ebiata bakabwatana amo nere,

\VS{ⅩⅤ}Bakabasenyentasenyenta abasikari bokorio ba Bakide na kobaminyokia goika egetunwa gia Azoto.

\VS{ⅩⅥ}Korende ekero abarwani be esegi ba Siria ba komosi barooche buna abamwabo bokorio baitirwe mono, bagekiora na komobwatia Yuda na abarwani baye be esegi korwa magega.

\VS{ⅩⅦ}Esegi ekaba endoro mono. Abasikari abange bechinsemo chionsi bagasiria obogima bwabo.

\VS{ⅩⅧ}Omoerio Yuda omonyene agaitwa erio abanto baye bonsi bagatama.

\VS{ⅩⅨ}Yonathani na Simioni bakabogoria omobere oye na koyotindeka ase chimbeera chi’echisokoro chiabo agwo Modeini.

\VS{ⅩⅩ}Bagaikaransa agwo ase embeera na komoreera Yuda. Abaisraeli bonsi bakamoreera ase amatuko amange bagoteeba:

\VS{ⅩⅪ}“Inaki omonyanguru agwa ere orenge omotooria bwa Abaisraeli!”

\VS{ⅩⅫ}Amakora ande a Yuda, esegi arwanete, oboremu bwaye, na okobua kwaye okonene tibianyaarete koriikwa egekogera biarenge ebiinge mono.

\VS{ⅩⅩⅢ}Magega yogokwa kwa Yuda, abatwambu baria batabwatete amachiiko bagachaaka kororekana kera ensemo ase ense ya Yudea na ababe bonsi bakarorekana naende.

\VS{ⅩⅩⅣ}Ase engaki eyio, enchara enene ekaba ase ense na ense engima ekaba ase ensemo ya ababe abwo.

\VS{ⅩⅩⅤ}Erio Bakide ase ogwancha akabachoora abanto abwo ababe korwa ase Abayahudi babe abarain b’ense.

\VS{ⅩⅩⅥ}Erio bakabarigia abasani ba Yuda na kobaira ase obosio bwa Bakide. Bakide akabachaanda na kobairania inse kegima.

\VS{ⅩⅩⅦ}Engaki eyio nigo yarenge e yogochaandwa na obororo obonge kobua ekero ababani bachaagete kobora ase egati ya Abaisraeli.

\VS{ⅩⅩⅧ}Erio abasani bonsi ba Yuda bakaumerana na komoteebia Yonathani:

\VS{ⅩⅩⅨ}“Korwa momura omino Yuda akwete, taratoka naende onde omogwekaine oratorae mamincha ya ababisa baito, mamincha ya Bakide amo na Abayahudi baito abwo bagotoengereria.

\VS{ⅩⅩⅩ}Ase igo reero intwe twagochoorire aye koba omorai oito na omoteneneri bwe esegi ribaga riaye erio intwe togendererie esegi yaito.”

\VS{ⅩⅩⅪ}Yonathani akabogoria oborai ase rituko erio na kobogoria ensemo ya Yuda momura omwabo.

\VS{ⅩⅩⅫ}Ekero Bakide amanyete ring’ana erio, agaetia amoite Yonathani.

\VS{ⅩⅩⅩⅢ}Korende ekero Yonathani amanya emeroberio eyio, agatama gochia ase erooro ya Tekoa, ere amo na momura omwabo, Simioni amo na abanto baabo. Agwo bakabeeka ekambi ange neritibo ria Asifari.

\VS{ⅩⅩⅩⅣ}(Bakide akanyoora amang’ana ayio ase rituko ri’Esabato, akaamboka orooche ere amo na abarwani baye be esegi bonsi.)

\VS{ⅩⅩⅩⅤ}Yonathani akamotoma momura omwabo Yohana oyio orenge gokorera chiamate chi’abasikari abasabe Ababetea, abasani ba Yonathani ribaga riokogacha ebinto biabo ebinge bachete nabio ase ekiage kiabo.

\VS{ⅩⅩⅩⅥ}Korende abanto be eamate ya Yamburi korwa Medeba bakamogwera Yohana bakamobwata na koira ebinto bionsi arenge nabio.

\VS{ⅩⅩⅩⅦ}Ase ebiro ebike Yonathani na momura omwabo Simioni bakaigwa buna eamate ya Yamburi nigo yebegete ang’e gochengera enyangi enene. Boigo buna barabwo nigo barenge goci gotwara okorobera okonene gwokomokooba omoriakari korwa ase omochie o Nadabathi. Omoriakari nigo arenge omoiseke bw’oyomo bwa abanene ba Kaanani.

\VS{ⅩⅩⅩⅧ}Yonathani na momura omwabo bagaetia koirania egesiomba ase engencho ya amanyinga a momura omwabo Yohana ayio aiteretwe. Barabwo amo na abanto baabo bakariina egetunwa ekemo na kwebisa.

\VS{ⅩⅩⅩⅨ}Bakarigereria na korora abanto babogoretie chigurube bagoeta na goaka egeturi. Omonyanyaangi, abasani baye, ne eamate yaye konye bachire koumerana na barabwo. Nigo babogoretie ebirwanero naboigo bakobugia chikonu na ebinto binde biogoteera.

\VS{ⅩⅬ}Agwo Abayahudi bakarwa ase obwebisero bwabo bakabagwera na kobaita abange baabo; abaminchoretie bagatama gochia ebitunwa. Abayahudi bakaira obotenenku bwabo bwonsi.

\VS{ⅩⅬⅠ}Erio enyaangi eyio akaonchoka koba ebirero na amateera yomochengo akaonchoka akaba ay’ebirero na okweumia.

\VS{ⅩⅬⅡ}Ekero Yonathani na Simioni bakoorete goakana egesiomba ase amanyinga a momura omwabo, bakairana gochia ase amatibo a Yorodani.

\VS{ⅩⅬⅢ}Bakide akanyoora amang’ana igoro yayio akoregete. Ase rituko ri’Esabato agaika na abarwani baye be esegi goika ase engegu yorooche rwa Yorodani.

\VS{ⅩⅬⅣ}Yonathani akabateebia abanto baye: “Bono goika torwane esegi yogokwa no okoba. Twaonchokananirwe mono kobua ngaki ende yonsi.

\VS{ⅩⅬⅤ}Ababisa nigo bare bosio bwaito. Magega yaito norooche. Borio na bonosi bwaito nebisarara namatibo. Ng’ai intwe toratamere gochia?

\VS{ⅩⅬⅥ}Bono saba Omonene atotoorie korwa ase chinchara chi’ababisa baito.”

\VS{ⅩⅬⅦ}Esegi egachaaka. Yonathani akarambora okoboko kwaye erio amoite Bakide. Korende Bakide akebacha agatama gochia magega ya abarwani baye be esegi.

\VS{ⅩⅬⅧ}Erio Yonathani na abanto baye bagasoa ime yorooche rwa Yorodani. Bagaaka obari goika ng’umbu erio banyaare gotama. Korende abanto ba Bakide tibaabogete kobabwatia.

\VS{ⅩⅬⅨ}Bakide agasiria abanto baye ang’e 1,000.

\VS{Ⅼ}Magega yokoirana goika Yerusalemu, Bakide akaagacha chinyasi chintambe na ebisieri ebikong’u ase chinyomba chiaye ase omochie o Yudea: Emau, Beth-horoni, Betheli, Timunati, Farathoni, Tefoni; na ase orwaki rwa Yeriko.

\VS{ⅬⅠ}Ase emechie eyio yonsi, Bakideakabeeka ebiombe bia abasikari erio barabwo babakorere bobe Abayahudi.

\VS{ⅬⅡ}Agakong’ia boigo chinyomba chia Beth-zuri na Gazara naboigo eburi ya Yerusalemu. Akabeeka aroro ebiombe bia abarwani be esegi ne ebiage bie endagera.

\VS{ⅬⅢ}Erio akababwata abana ba abanto basikire ase omochie na kobakora abooswa na kobasiekera ime ase eburi ya Yerusalemu.

\VS{ⅬⅣ}Ase omotienyi o kabere ase omwaka o 153, Omokuani omonene, Alikimo agachiika enyasi ya ime ye Hekalu etaagorwe. Gokora boigo nigo konga buna ogosaria keria ababani bakoorete; ekero bachia gochaaka ogotagora enyasi,

\VS{ⅬⅤ}Alikimo akanyoora amaakwa na emeremo egatenena. Omonwa oye okagataa agasinywa koyomumora, gokwana gose koriera abanto baye omwando.

\VS{ⅬⅥ}Agakwa ore n’obosareru obonene.

\VS{ⅬⅦ}Ekero Bakide anyorete amang’ana yo ogokwa okwo, akairana gochia ase omorwoti Demeturio na ense ya Yudea ekaba n’omorembe ase emiaka ebere.

\VS{ⅬⅧ}Erio abakaayayu bonsi bagateeba: “Rora, Yonathani na abanto baye nigo bare n’omorembe amo nobuya. Toise komorenta Bakide aiga, ere nigo arababwate bonsi ase obotuko obomo.”

\VS{ⅬⅨ}Barabwo bakageenda gokora ebigambo na Bakide.

\VS{ⅬⅩ}Bakide akaimokia na abarwani esegi baye abange kegima na kibariikera amarube abobisi abasani baye bonsi bareenge ase ense ya Yudea, okobaboria bamobwate Yonathani na abanto baye. Korende barabwo tibanyaara goikerania ayio ase engencho omoroberio obo omanyekanete mapema.

\VS{ⅬⅪ}Yonathani na abanto baye bakababwata abarua abwo 60 na kobaita.

\VS{ⅬⅫ}Kegima Yonathani, Simioni na abarwani esegi baabo bagasooka kogenda Beth-basi ase ense y’erooro. Agwo bagachuka amatombe yechinyomba na gotenenia oborendi bwo omochie o Beth-basi.

\VS{ⅬⅩⅢ}Ekero Bakide ayanyoorete ayio onsi, agasangereria abarwani be esegi baye bonsi na kobabeeka amo bonsi baria barenge komobwatesia ase ense ya Yudea.

\VS{ⅬⅩⅣ}Erio ere akageenda na koyogwera omochie o Beth-basi korwa chinsemo chionsi. Akaagacha etinga ye esegi. Ekero esegi yagenderera ase amatuko amange,

\VS{ⅬⅩⅤ}Yonathani akamotiga momura omwabo ime yomochie, akageenda ensemo ye emegondo ase ense eyio ore nekeombe kia abanto abake igo.

\VS{ⅬⅩⅥ}Agwo Yonathani akamobua Odomera na abanto baye erio akabagwera eamate ya Fasironi ase chiema chiabo. Abwo babuetwe bakabwatana nere ase okorwana.

\VS{ⅬⅩⅦ}Ase chingaki echio echio, Simioni na abanto baye bagatama korwa ase omochie o Beth-basi bakayesamba etinga eria ye esegi.

\VS{ⅬⅩⅧ}Ase esegi eyio, Bakide akabwatwa bobe mono goika emeroberio yaye yonsi egatantanigwa. Ere akabugwa ae esegi.

\VS{ⅬⅩⅨ}Ere akababea mono Abayahudi baria bamoseemetie na komosegeta agende Yudea; akabaita abange baabo. Erio ere Bakide agaetia koirana gochia ense yaye.

\VS{ⅬⅩⅩ}Korende ekero Yonathani anyora amang’ana ayio, akabatoma abanto baye gochia ase Bakide igoro yokoroisia emeroberio ya amachiiko yomorembe na koirania abasibwa ba Boyahudi.

\VS{ⅬⅩⅪ}Bakide agaitabera gokora kobwatekana nokoboria kwa Yonathani na gotiana ase chiira buna takomokorera bobe ase obogima bwaye bwonsi.

\VS{ⅬⅩⅫ}Bakide akamoiraneria Yonathani abasibwa bonsi Abayahudi konye abwatire na kobaira korwa ense ya Yudea.

\VS{ⅬⅩⅩⅢ}Agwo esegi egatiga korwana ase ense ya Israeli. Yonathani agakora obomenyo bwaye Mikimashi, agachaaka kobaraa Abaisraeli, na kobaseria baria ababe bonsi korwa ense eyio.




\par }\Chap{Ⅹ}{\PP \VerseOne{Ⅰ}Ase omwaka o 160, Alekisanda Epifane, mosinto bwa Antioko o kane agaika Tolemai na koyoira omochie oyio. Abanto bakamoarigania nere akaba omorwoti obo.

\VS{Ⅱ}Ekero omorwoti Demeturio anyorete amang’ana ayio, ere agasangereria abarwani esegi abange, agasooka kogenda korwana na Alekisanda Epifane.

\VS{Ⅲ}Ase engaki eyio Demeturio akamoirera Yonathani riruube riobosaani ribwate amang’ana amange yokoebereria,

\VS{Ⅳ}ere nigo asemeretie amonyoore na boigo koroisia omoroberio bw’omorembe amo na Abayahudi erio Alekisanda ataraika koroisia okobwatana nabwo mamincha yaye.

\VS{Ⅴ}Demeturio akarengereria buna Yonathani nkoinyora areenge amabe onsi aria amokorerete ere na bamura bamwabo na ase egesaku ekegima kia Abayahudi.

\VS{Ⅵ}Igo Demeturio akamoroisia Yonathani koba omobwatani nere ase esegi, akamoa okobua gwokoroisia ekeombe kia abarwani be esegi na kobaa ebirwanero. Boigo agachiika buna Yonathani aegwe abasibwa abwo basiekeire ime yeburi ya Yerusalemu.

\VS{Ⅶ}Yonathani akageenda Yerusalemu gosooma riruube erio ase obosio bwa abanto abwo barenge ime y’eburi.

\VS{Ⅷ}Abanto abwo bakairoka mono ekero baigwete buna omorwoti omoeire Yonathani okobua gwokoroisia ekeombe kia abarwani be esegi.

\VS{Ⅸ}Bakamoa Yonathani abasibwa nere akabairania gochia ase abaibori baabo.

\VS{Ⅹ}Yonathani akaroisia obomenyo bwaye obonene ase omochie o Yerusalemu. Ere agachaaka koyoagaacha boyia na koyobareera.

\VS{Ⅺ}Akabachiika abaagachi koagaachera amagena agosungoka ase chinyasi chi’omochie na enyasi egoetanana egetunwa gia Sayoni. Ayio agakoreka boigo.

\VS{Ⅻ}Abamenyi abwo barenge ase chiburi chiaagachetwe na Bakide bagatama;

\VS{ⅩⅢ}kera omonto agatiga emeremo yaye na koirana gochia sobo.

\VS{ⅩⅣ}Korende Abayahudi baria konye batigire gotunyana amachiiko bakagenderera komenya Beth-zuri; ekiagera omochie oyio noro orenge obotamero bwabo bwo omoerio.

\VS{ⅩⅤ}Omorwoti Alekisanda akanyoora amang’ana igoro ye chiira chionsi Demeturio amoete Yonathani, igoro ya Yonathani omonyene, chiseegi konye arwanire, amakora aye yoboremu, na obokong’u konye ere anyoorire amo na abamura bamwabo.

\VS{ⅩⅥ}Akamanya ekeene buna ere takomonyora omonto onde onga buna Yonathani. Ekaba omorwoti Alekisanda akagania amokore Yonathani koba omobwatani oye.

\VS{ⅩⅦ}Eri nario riruube ere amoriikerete Yonathani:

\VS{ⅩⅧ}“Omorwoti Alekisanda ase omosaani oye Yonathani, amakwania ayio!

\VS{ⅩⅨ}Naigure buna aye nomonto omoremu. Ase igo aye nore noboronge bw’okoba omosaani bw’omorwoti.

\VS{ⅩⅩ}Ase rituko eri ria reero inche nagochoorire koba Omokuani omonene ase egesaku kiao, na nigo orarokwe Omosaani bw’Omorwoti. Aye noobe omobwatani oito oratoe ogokoonya.” Amo neriruube erio, omorwoti akamotomera Yonathani eyanga emonyiinga amo negutwa yetaabu.

\VS{ⅩⅪ}Ase omotienyi o gatano na kabere omwaka o 160, ase rituko rinene riebigutu, Yonathani akeboyia emiambaro eyio yo Omokuani omonene. Akaroisia ekeombe kia abarwani be esegi na kobaa ebirwanero ebinge.

\VS{ⅩⅫ}Ekero Demeturio aigwete ayio, akegosa ase omoyo oye erio agateeba:

\VS{ⅩⅩⅢ}“Ninki togokora bono? Twamotigire Alekisanda gototang’anera na gokong’a ase okoroisia obosaani na Abayahudi!

\VS{ⅩⅩⅣ}Bona nainche nigo nkobariikera Abayahudi riruube riobosani. Nimbariere chiira chiokobaa oborai ao ao, erio barabwo bang’e ogokoonya ebiro binde bionsi erabetererie.”

\VS{ⅩⅩⅤ}Erio akariika: Omorwoti Demeturio, ase egesaku kia Abayahudi, Amakwania ayio!

\VS{ⅩⅩⅥ}Intwe ntore nomogooko koigwa buna mwatunyanire okobwatana gwaito. Inwe mwatigaire koba abegenwa ase tore nabo buna inwe timorabwatana na ababisa baito.

\VS{ⅩⅩⅦ}Ekero eraabe buna inwe mwagendereire koba abegenwa ase tore, intwe ntobae ekeegwa ekenene.

\VS{ⅩⅩⅧ}Intwe intobaruuserie ebango enyinge na kobaa ogwanchererigwa ase ebinto ao ao.

\VS{ⅩⅩⅨ}Ase riruube eri, natugutire ebango yomotwe, n’eyomonyo nechibaango chinde chiechingeencho chinde.

\VS{ⅩⅩⅩ}Boigo, gochaakera ase rituko eri ria reero, inche nabaruuseirie okong’akana gw’enseemo eyemo ya isato yokogesa kwaino gwechintetere na ekeng’ese ase okwama kwa amatunda. Gochakera rituko eri kogenderera, inche tingotura ogoakana okwo korwa Yudea nechinsemo isato chiria chiabwatanetigwe na Yudea korwa Samaria amo na Galili.

\VS{ⅩⅩⅪ}Yerusalemu amo ne ebichie biaye bionsi inabimanyekane buna omochie omochenu na oro tokoganerigwa korua ebaango ende yonsi.

\VS{ⅩⅩⅫ}Korwa reero inche tindi nokobua ase eburi ya Yerusalemu; nayobeekire inse yoborai bw’Omokuani omonene, oyio boigo oraabe nokobua gwokomochoora onde bwensi ere omonyene araanche koba omorendi aroro agwo.

\VS{ⅩⅩⅩⅢ}Inche nabaigoreire abasibwa bonsi be esegi bare ande onsi ase oborwoti bwane. Abwo bonsi babeirwe korwa ase chibaango nonya nebaango ase chitugo chiabo.

\VS{ⅩⅩⅩⅣ}Tari Omoyahudi nonya n’oyomo ande onsi ase agotooka oraruusigwe ebaango ase rituko ri’Esabato, ase amatuko amanene y’omotienyi, oboyia bw’omotienyi na ase amatuko ande amanene. Boigo, ebaango tegosangererigwa ase amatuko atato magega na motwe ya amatuko ayio amanene.

\VS{ⅩⅩⅩⅤ}Ase amatuko ayio onde tagwancherwa kobatura ase amaakano gose kobachaanda ase enchera ende yonsi.

\VS{ⅩⅩⅩⅥ}Abayahudi goika 30,000 mbancheire kweriika ase ekeombe gieseegi kiomorwoti nabarabwo mbaakanwe buna abasikari bande b’omorwoti.

\VS{ⅩⅩⅩⅦ}Ase egati yaabo nabo baranyare kobeekwa ase chiburi chinene chi’omorwoti na abande koegwa obonene ao ase eserekari. Abarai na abanene baabo inababe Abayahudi bamwabo nabo barabwo inabaancherwe gotunyana amenaria na amachiiko abo buna omorwoti boigo ancherete abanto ba Yudea.

\VS{ⅩⅩⅩⅧ}Chinsemo chiria isato chi’ense ya Samaria chibwatanetigwe na Yudea, inachibarwe koba ensemo ya Yudea na kobekwa inse yobobui bw’Omokuani omonene.

\VS{ⅩⅩⅩⅨ}Ebitoki bi’omochie Tolemai ne endemero yaye inabikore emeremo yokogendereria Hekalu ya Yerusalemu.

\VS{ⅩⅬ}Boigo nariire eira yokorua ebiegwa 15,000 bi’efeta kera omwaka korwa kera ensemo ebwatekanete yekegancha kiomorwoti.

\VS{ⅩⅬⅠ}Omobaro bwonsi bwogokoonya bwefeta korwa ase eserekari, eyio inwe totanyaarete korwa ase emiaka ya magega, neakanwe kegima korwa bono na kogenderera erio ekoonye emeremo ye Hekalu.

\VS{ⅩⅬⅡ}Komenta nayio, titori gochia gotura ebing’ese biria 5,000 bi’efeta korwa ase okonyoora gwe Hekalu. Efeta eyio nigo ebatungetie abakuani baria bagokorera Hekalu.

\VS{ⅩⅬⅢ}Onde bwensi oriete kende gionsi agoturwa nomorwoti gose obwate ogoturwa egento kende gionsi, ekero araabe otameire Hekalu ya Yerusalemu gose ase ensemo eyemo ende yonsi ye Hekalu eyio, goika ere aberwe na koegwa enibo yaye ere ande onsi ase oborwoti bwane.

\VS{ⅩⅬⅣ}“Rigori riokoagaacha Hekalu ase oboyia inariakanerwe korwa ase ekegancha kiomorwoti.

\VS{ⅩⅬⅤ}Boigo, oboagaachi oboyia na okobareera ase chinyasi chia Yerusalemu na ase emechie emechoore ime ya Yudea, nigo biraabe bigoakanerwa korwa ase ekegancha kiomorwoti.”

\VS{ⅩⅬⅥ}Ekero Yonathani amo na abanto baye baigwete ebirengererio ebio bi’omorwoti Demeturio, bagasinywa kobiegena gose kobiitaba ase engencho bainyorete buna ere abakorerete bobe na kobatiringera inse goetania ekerengo.

\VS{ⅩⅬⅦ}Barabwo bakabwatana na Alekisanda, ekiagera ere abeete oyo bw’eritang’ani korwa ebirengererio bi’okobwatana na barabwo ase omorembe; bagatigara koba ababwatani nere goika ekero ere akwete.

\VS{ⅩⅬⅧ}Omorwoti Alekisanda akaroisia ekeombe ekenene na kweroberia korwana na Demeturio.

\VS{ⅩⅬⅨ}Korende ekero abarwani esegi ba abarwoti abwo babere baumeranete ase esegi, abarwani esegi ba Alekisanda bagekiora bagataama. Erio Demeturio akabamonyokia na akabua esegi.

\VS{Ⅼ}Nonya nabo, Alekisanda akarwana ogokwa nokoba goika risase rikarimera na Demeturio agaitwa ase rituko erio.

\VS{ⅬⅠ}Erio Alekisanda agatoma amang’ana gochia ase Tolemai o gatano narimo omoruot o Misiri agoteeba iga:

\VS{ⅬⅡ}“Inche nairanire ase borwoti bwane na goikaransera ekerogo kiobonene giechisokoro chiane. Namobuire Demeturio na goonchora eserekari na bono ense nigo ere ase amaboko ane.

\VS{ⅬⅢ}Ee inche nigo namorwanetie goika nkamobua ere amo na abarwani baye be esegi, erio inche ngaikaransera ekerogo kiobonene kioborwoti bwaye.

\VS{ⅬⅣ}Bono inche ninde nokogania gokora okobwatana kwobosaani naye; ing’a omoiseke oo inche imonywome, nainche ninkoe aye amo nomoiseke oo ekeegwa kebaisaine inwe mwensi.”

\VS{ⅬⅤ}Omorwoti Tolemai akamoiraneria: “Erio nigo riabeete rituko riomogooko, ekero kwairanete ase ense yao na kogeikaransera ekerogo kiobonene giechisokoro chiao!

\VS{ⅬⅥ}Inche nancheranire nokoboria kwao, korende tiga ritang’ani tororane inche amo naye ase omochie o Tolemai, agwo inatoigwane nainche ninkonywomerie omoiseke one.”

\VS{ⅬⅦ}Igo ase omwaka 162, Tolemai nomoiseke oye, Kileopatura bagasooka korwa Misiri na goika Tolemai.

\VS{ⅬⅧ}Omorwoti Alekisanda akaumerana nabarabwo, nere Tolemai akamonywomeria Alekisanda omoiseke oye Kileopatura. Enyangi egachengerwa agwo Tolemai ase omogooko kobwatekana nobonene amo nechingeencho chia abarwoti.

\VS{ⅬⅨ}Erio omorwoti Alekisanda akamoriikera Yonathani riruube achiche barorane amo nere.

\VS{ⅬⅩ}Yonathani akageenda Tolemai nesiko na koumerana na abarwoti abwo babere.

\VS{ⅬⅪ}Ase ebiro ebio ekeombe ekemo kia Abayahudi bamwangete Yonathani kegataka komorentera Yonathani esegi. Gekamorentera amasoero nokwemurungania ase are korende omorwoti Alekisanda akaanga kogetegerera.

\VS{ⅬⅫ}Ere Alekisanda agachiika Yonathani aaborigwe chianga chiaye na koboyigwa chianga chi’oborwoti chiimonyinga. Ayio agakoreka boigo.

\VS{ⅬⅩⅢ}Naboigo omorwoti akamoikaransia Yonathani ensemo yesiko ang’e nere. Erio akabateebi abanene baye, “Mobogorie Yonathani momotaarie goika omochie omonene na koraria buna monto onde tancheiri komosoera Yonathani ase ing’ana rinde rionsi, na monto onde bwensi tabaisa goteema komorosia ase engencho ende yonsi.”

\VS{ⅬⅩⅣ}Ekero okorari okwo kwabete na baria bonsi baroberetie komosoera barooche buna Yonathani aeirwe esiko na koimokererigwa igoro boigo kobekerwa egutwa yoborwoti, bagatama.

\VS{ⅬⅩⅤ}Omorwoti akagenderera koa Yonathani esiko goika akamobeka ase omobaro bw’eritang’ani ase “Abasani b’omorwoti,” na komokora koba omochiki bw’eseegi omogabana ase orogongo rwaye.

\VS{ⅬⅩⅥ}Erio Yonathani akairana gochia Yerusalemu, ore n’omogooko omonge n’okonyoora okonene.

\VS{ⅬⅩⅦ}Ase omwaka o 165 Demeturio o kabare mosinto o Demeturio bw’eritang’ani, akarua Kirete na goika ase ense yechisokoro chiaye.

\VS{ⅬⅩⅧ}Ekero omorwoti Alekisanda anyoorete amang’ana ayio, akegosa mono, akairana gochia Antiokia.

\VS{ⅬⅩⅨ}Erio Demeturio akamochoora Apolonio koba omogabana bw’orogongo rwa Siiria. Apolonio akaroisia ekeombe ekenene kia abarwani baye be esegi na kobeeka ekambi ang’e nomochie o Yamunia. Erio akamotomera Yonathani Omokuani omonene amang’ana akobwatia:

\VS{ⅬⅩⅩ}“Aye naye bweka orachiche goteema gotorwania. Ninki rende gekogera aye ogendererete gokora ogweatanana agwo ase ebitunwa naye tobwati onde ogokobwatesia?

\VS{ⅬⅩⅪ}Onye ekeene aye bwegenete abarwani bao be esegi, tirimboka goocha aiga ense omweya erio torengane chinguru. Ring’ana rireo neri buna ebiombe bionsi bia abarwani be esegi ase emechie nigo bire magega yane.

\VS{ⅬⅩⅫ}Aye mbwemanyere buna inche ning’o na abasani baane mbarabi naboigo nomanye buna tokobua kende ase obosio bwaito. Baria bagotangarete aye babeire bagoitwa ase riroba riabo abanyene;

\VS{ⅬⅩⅩⅢ}inaki aye orasemerie kobabua abariini chibaarasi baane amo na abarwani esegi baane bengeencho eye inche mbwate ase ense eye yomweya? Oinyore inse aiga taiyo amagena gose ebigena bikogoto oranyaare aye kwebiserera boigo tobwati enchera oratamere.”

\VS{ⅬⅩⅩⅣ}Ekero Yonathani anyoorete amang’ana ayio korwa ase Apolonio, akabea mono. Agachoora abasikari 10,000 korwa Yerusalemu na Simioni momura omwabo nere akarenta abasikari bande. Ebiombe ebio

\VS{ⅬⅩⅩⅤ}bikabeeka ekambi isiko ya Yopa. Abanto b’omochie oyio bakanga kobaigorera basoe ase omochie oyio egekogera ekeombe kia abarwani esegi ba Apolonio nao barenge ime agwo. Yonathani agachaaka esegi.

\VS{ⅬⅩⅩⅥ}Abanto b’omochie oyio bakaba nobwoba, bakaigora ebisieri bi’omochie. Yonathani akayoira omochie o Yopa.

\VS{ⅬⅩⅩⅦ}Ekero Apolonio aigwete aria agendererete, akabogoria abarwani baye be esegi be chibaarasi 3,000 na abasikari abange bagochira amagoro akageenda Ashidodi, buna ere agendererete ase orogendo rwaye. Ere kagendererete gwetogeria abarwani baye be chibaarasi, agasuka motwe goika ense yomweya.

\VS{ⅬⅩⅩⅧ}Yonathani akamobwatia Apolonio goika Ashidodi ne esegi egachaaka.

\VS{ⅬⅩⅩⅨ}Kani Apolonio nabwate abarwani baye be esegi be chibaarasi 1,000 abisete korwa magega.

\VS{ⅬⅩⅩⅩ}Goika agwo konye Yonathani tamanyete buna otegeirwe. Ekaba mobasokano abarwani baye be esegi bakaonchokanwa. Erio chinsara chi’ababisa chikabatonyera korwa igoro buna embura korwa mambia goika mogoroba.

\VS{ⅬⅩⅩⅪ}Nonya nabo, abarwani ba Yonathani be esegi bagatenena bokong’u, buna ere abachiigete goika abariini chibarasi ababisa bagachaaka kogoya.

\VS{ⅬⅩⅩⅫ}Goika ekero abariini chibaarasi abwo bagoya kegima, Simioni akaoroka ase egetii gieseegi ore ne ebiombe bia abarwani baye be esegi. Ere akabagwera rimo rioka na kobabua abarwani be esegi ba amagoro ababisa erio barabwo bakang’ea gotama chimbero.

\VS{ⅬⅩⅩⅩⅢ}Abariini chibarasi abwo bachong’ononete ase egetii giosi gieseegi, bagatama gochia Ashidodi, agwo na barabwo bakebisa ase Hekalu ye enyasae yaabo ekorokwa Beth-dagoni.

\VS{ⅬⅩⅩⅩⅣ}Korende ere Yonathani akayosamba omochi o Ahidodi boigo ne Hekalu ya Beth-dagoni, akabaita na kobasamba abwo bonsi batamete gochia aroro. Boigo akayesamba emechie yabebekaine na koyesakora.

\VS{ⅬⅩⅩⅩⅤ}Ase rituko erio, abanto goika 8,000 bagaitwa goetera ase omoro gose omorero.

\VS{ⅬⅩⅩⅩⅥ}Magega yayio Yonathani agasoka akageenda na kobeka ekambi yaye Asikeloni, na abanto b’omochie oyio bagasooka komoarigania nomochengo omonene.

\VS{ⅬⅩⅩⅩⅦ}Yonathani na abanto baye bakairana Yerusalemu na abooswa abange.

\VS{ⅬⅩⅩⅩⅧ}Ekero omorwoti Alekisanda anyoorete amang’ana ayio, akamoa Yonathani esiko enene kobua.

\VS{ⅬⅩⅩⅩⅨ}Akamotomera egetita gietaabu buna engencho ere ase omorwoti komokorera omorwoti onde boigo akamoa omochie o Ekironi ne chitaano chiaye.




\par }\Chap{Ⅺ}{\PP \VerseOne{Ⅰ}Omorwoti Tolemai o gata’narimo agasangereria ekeombe kia abarwani be esegi abasikari abange kobua omukenye o nyancha akaarigania ne chimeri chinyinge. Ekerenga kiaye nigo kiarenge okomobwata Alekisanda, aire oborwoti bwaye na kwementera ere omonyene ase arenge kogaamba.

\VS{Ⅱ}Igo ere akagenda Siria na kobarira chiira gokora omorembe ase abanto agwo. Abamenyi ba Siria bakamoigorera ebisieri na koarigania. Omorwoti Alekisanda nere obachiigete gokora boigo ekiagera Tolemai omonywomerete.

\VS{Ⅲ}Korende ekero Tolemai ageenda Irianyi agaeta kagotiga ekeombe kia abasikari kera ase.

\VS{Ⅳ}Ekero aika Ashidodi, abanto bakamworokia ritombe rie Hekalu ya Dagoni eyio yasambetwe nomorero na ogosaria gwonsi gwakoretwe Ashidodi ne chinsinyo chiaye. Ebitondo nigo biatindigaine kera aase. Emebere ya abanto abwo baitetwe na Yonathani nigo yarareranete mbarabare ase enchera egoeta Tolemai.

\VS{Ⅴ}Abanto bakamotebia boigo amabe Yonathani akorete bare nogosemeria buna ere nabekerwe amamocho; korende takwana gento kende.

\VS{Ⅵ}Yonathani akagenda nobonene kororana na Tolemai. Bagakwanania na koraara agwo.

\VS{Ⅶ}Yonathani akamokooba goika orooche rwa Eleuthero erio ere akairana gochia Yerusalemu.

\VS{Ⅷ}Ase enchera eyio yobong’ainereria Tolemai akenyoorera emechie yonsi engegu yenyancha goika ekiambokero gia Selukia.

\VS{Ⅸ}Korwa agwo Tolemai akamoirera omorwoti Alekisanda amang’ana yokomoteebia iga: Tiga intwe tokore okobwatana kwomorembe. Bono iga omoiseke one n’omokungu bwa Alekisanda. Korende inche nimoire na gokomonywomeria erio inche ningokore obe omorwoti ase oborwoti bwa iso.

\VS{Ⅹ}Nigo ngweitia eki kiagerete inche inkamoa Alekisanda omoiseke one, ekiagera ere nigo akorigia chinchera chiokong’ita.

\VS{Ⅺ}Tolemai akamomochia Alekisanda ase enchera eyio ekiagera ere nigo atagete amoure oborwoti bwaye.

\VS{Ⅻ}Erio ere akamoura omiseke oye na komonywomeria Demeturio; agasiria oboamate bwonsi na Alekisanda na igo obobisa bwabo bokaba maiso marore.

\VS{ⅩⅢ}Tolemai agasoa Antiokia na kwebogoreria oborai bwa Asia; igo akaba omorai o Misiri na Asia.

\VS{ⅩⅣ}Ase ebiro ebio omorwoti Alekisanda nigo arenge Kilikia, ase engencho babwate chiburuburu.

\VS{ⅩⅤ}Korende akero aigwete igoro ogouchanana gwa Tolemai, agasooka kegima na komogwera Tolemai. Ase obokoonyi bwa abarwani be esegi abange abwate, Tolemai akamoengera na komobua Alekisanda kegima.

\VS{ⅩⅥ}Alekisanda agatama gochia kwebisa Arabia,

\VS{ⅩⅦ}korende Omoarbu oyomo okorokwa Sabidieli akamonacha omotwe na koyoirera Tolemai.

\VS{ⅩⅧ}Ase amatuko abere abwatetie, Tolemai nere agakwa naboigo abasikari baye atigete ase chiburi ao ao bagaitwa na abanyene emechie eyio.

\VS{ⅩⅨ}Erio Demeturio o kabaere akaba omorwoti ase omwaka o 167.

\VS{ⅩⅩ}Ase amatuko ayio ayio Yonathani agasangereria abanto ba Yudea erio koyerwania eburi ya Yerusalemu. Barabwo bakaroisia chitinga chinyinge chiiogokorera esegi ase ebiro ebio.

\VS{ⅩⅪ}Korende Abayahudi bande abwo bagechete egesaku kiabo abanyene, bakabasareria ase okogenda ase omorwoti Demeturio o kabere buna Yonathani nigo ere anaaretie eburi ya Yerusalemu.

\VS{ⅩⅫ}Ekero Demeturio aigwete aya ere akagechigwa mono goika akang’anyia obomenyo bwaye obonene goika Tolemai. Erio akamoriikera Yonathani riruube na komotebia atige koyonaaria omochie o Yerusalemu na ageende kororana nere agwo Tolemai ase obwango.

\VS{ⅩⅩⅢ}Ekero Yonathani anyoorete amang’ana ayio, akabachiika abanto baye babeo ase okoyonaaria omochie o Yerusalemu. Erio ere akabachoora bake korwa ase abarai na abakuani ba Abayahudi bamokoobe. Ere taegerera obogima bwaye

\VS{ⅩⅩⅣ}akagenda Tolemai ase omorwoti na komoirera chianga, chifeta ne etaabu amo nebiegwa ebinge. Omorwoti akamogookera mono.

\VS{ⅩⅩⅤ}Nonya yarenge buna abasaria gete konye bamosoereire na komobekera Yonathani amamocho,

\VS{ⅩⅩⅥ}omorwoti akamokorera Yonathani buna abarwoti bande abatang’ani konye bamokoreire. Ere akamoa esiko ase obosio bwa abaseemia baye bonsi,

\VS{ⅩⅩⅦ}na komotenenia buna Omokuani Omonene ase ekerogo kiaye keria abwate agwo omochakano, akamoimokereria igoro kegima ase omobaro bwa “Abasani bo Omorwoti.”

\VS{ⅩⅩⅧ}Erio Yonathani akamosaba omorwoti atugute okorwa ebango ase abanto ba Yudea n’echinsemo chiaye isato chia Samaria. Yonathani akamoriera eira yokomoa omosomogooko oyomo bwe ekerengo gie chitaabu chikiro 10,000 ekero abaruseirie ebango eyio.

\VS{ⅩⅩⅨ}Omorwoti agaitaba na komoriikera Yonathani riruube riogoikerania eira eyio buna ekobwatia:

\VS{ⅩⅩⅩ}Omorwoti Demeturio, ase omomura omwabo Yonathani na momura omwabo amo na abanto bonsi be egesaku kia Abayahudi: Amaiga ayio!

\VS{ⅩⅩⅪ}Aiga inche nigo nkobwatania ase amang’ana aao na ensemo yeriruube namoriikerete oyominto Lasithene igoro yao.

\VS{ⅩⅩⅫ}Omorwoti Demeturio ase omosike oyominto Lasithene: Amaiga ayio!

\VS{ⅩⅩⅩⅢ}Inche naetirie gokea egesaku kia Abayahudi okwaberwa kwa amang’ana gete ase engencho barabwo nabasaani baito abeegenwa naende nigo babwatete buya ensemo yabo yamachiiko yokobwatana gwaito kwomorembe.

\VS{ⅩⅩⅩⅣ}Inche nancheranire buna egesaku kia Abayahudi nkere noboronge ase ense ya Yudea ne chinsemo chiaye isato chia Afairema, Luda na Rathamini eyio bono ekong’anyigwa korwa Samaria gochia Yuda ero amo ne endemero yonsi etungetie chingingo echio. Bonsi abwo barabe bakorwa ebing’wanso biabo ase omochie o Yerusalemu tibakoba bakomoruera omorwoti ebaango eyio omorwoti erenge kobarusia ase kera omwaka agwo omochakano korwa ase rigesa riechinyeke na amatunda: ebango eyio bono nigo eraabe kegokoonya emeroberio ye Hekalu.

\VS{ⅩⅩⅩⅤ}Boigo inche inkobaruseria nde ogoakana gwonsi koria nkobatura ase ensemo ya ikomi, ebango na amaakano ande yengeencho.

\VS{ⅩⅩⅩⅥ}Ebingese bionsi bie riruube eri nigo birabeo bitari koonchorerigwa kare na kare.

\VS{ⅩⅩⅩⅦ}“Bono rora buna riruube eri riariikirwe buya ase obwegenwa na egesamunye ekio kiabekirwe ase amaboko a Yonathani, erio kebeekwe ase agwenerete igoro ase egetunwa gie Hekalu, ase kerarorekane maiso marore ase abanto bonsi.”

\VS{ⅩⅩⅩⅧ}Ekero omorwoti Demeturio aroche buna ense yategereire inse yoborwoti bwaye, na buna ere tabwati naende abanto bakorwana nere, akabuna ebiombe bia abarwani be esegi bionsi na kobairania gochia inka abasikari baye bonsi otatiga baria akomboete korwa ase ebisinga bia Bogiriki. Ogokora okwo gokabagechia abasikari bonsi abwo bariikire na abarwoti abwo bamotang’anerete Demeturio, na ase engencho bono batarenge nenchera yokwenyorera eng’eria barabwo bakamogecha omorwoti.

\VS{ⅩⅩⅩⅨ}Turifo oyio agwo ritang’ani orenge ase omorwoti Alekisanda, ekero arooche abasikari bonsi bakwemurungania ase engencho ya Demeturio, akamochira Imalikue omwarabu oyio omorerete na komorenda Antioko mosinto bwa Alekisanda.

\VS{ⅩⅬ}Turifo aba agwo ase ebiro ebitambe ase okomosorora Imalikue amotigere omwana oyio omoke bwa Alekisanda erio ere amokore koba omorwoti ase ribaga ria ise. Boigo er akamomanyia Imalikue kwobwatekana na amakora a Demeturio, na buna abasikari bamogechete.

\VS{ⅩⅬⅠ}Ase chingaki echi Yonathani akamotomera amang’ana omorwoti Demeturio komosaba arusie ebiombe bia abasikari baye korwa ime ase eburi ya Yerusalemu amao nebichi binde bia Yudea ekiagera barabwo barenge kobachaanda Abayahudi.

\VS{ⅩⅬⅡ}Demeturio akairaneria: “Inche ninkore okogania kwao, na ekero ebiro biraabe ebiya, inche ninkoe esiko enene kegima.

\VS{ⅩⅬⅢ}Korende bono nigo ngokoboria ondetere abasikari baranwanerere ekiagera abaane bonsi banyangire.”

\VS{ⅩⅬⅣ}Erio Yonathani akaira abasikari ebiata 3,000 goika Antiokia. Omorwoti akagooka mono ekero barabwo baigete,

\VS{ⅩⅬⅤ}ekiagera konye omsangererekano bwa abanto 120,000 babwatanire bamoite omorwoti.

\VS{ⅩⅬⅥ}Erio omorwoti agatama korwa ase enyomba yoborwoti, ekero abanto babwatete chinchera chi’omochie na gochaaka chiburuburu.

\VS{ⅩⅬⅦ}Agwo omorwoti akarangeria abarwani esegi ba Boyahudi bamokoonye na barabwo bagaikerana bwango bagoeta omochie ase omochie na kobaita abanto goika ekerengo gie chilifu rigana erimo (100,000).

\VS{ⅩⅬⅧ}Barabwo bakamotooria omorwoti korende bakoyosakora koyobeka omochie oyio omorero.

\VS{ⅩⅬⅨ}Ekero abanto barooche buna Abayahudi bayogomirie omochie kegima, bagakwa omoyo erio bakamochiera omorwoti na komosorora bagoteeba:

\VS{Ⅼ}“Koranche otoe intwe omorembe na otenenie ogoita kwa Abayahudi ase tore na omochie oito.”

\VS{ⅬⅠ}Abaengereria abwo bakabeeka ebirwanero inse na koimokereria amaboko abo igoro. Omorwoti na abanto bare inse yaye bagatwara amasikani amanene ase Abayahudi. Erio Abayahudi bakairana gochia Yerusalemu bating’ete obonge bwa abooswa.

\VS{ⅬⅡ}Ekero omorwoti Demeturio aboigete naende ase oborwoti bwaye, na boigo ense yonsi egatwara omorembe,

\VS{ⅬⅢ}akabuna chiira chiaye chionsi na konacha oboamate bwaye na Yonathani; ribaga riokomoa esiko buna yagwenerete koba, ere na komororeria bobe kegima.

\VS{ⅬⅣ}Magega yebiro ebike, Turifo akairana amo nomwana oria Antioko, akamobekera ekegowa na komobeeka ase ekerogo kioborwoti.

\VS{ⅬⅤ}Abasikari baria bonsi batigetigwe emeremo bakamobwatesia omorwoti omoyia. Bakamorwania Demeturio esegi na komobua erio ere agatama.

\VS{ⅬⅥ}Turifo agachiira chinchogu chi’eseegi na koyoira omochie bwa Antiokia.

\VS{ⅬⅦ}Omorwoti omosae Antioko akamoriikera Yonathani na komwanchera ase ekerogo kiaye ki’Omokuani omonene na ekio obonene bwe chingongo chiria inye, akamochoora koba “Omosaani bw’Omorwoti”.

\VS{ⅬⅧ}Akamotomera ebibekerero bitaabu biogokorera emeremo ase emesa, akamoa ribaga riokonywera ebikobe bi’etaabu, kweboyia chianga chi’oborwoti na kobeeka omootoro bw’etaabu.

\VS{ⅬⅨ}Boigo akamochoora Simioni momura omwabo Yonathani koba omogabana bwenseemo yonsi korwa egetunwa gia Turo goika chimbeebe chia Misiri.

\VS{ⅬⅩ}Erio Yonathani agaeta gati yemechie emenene ya Siria, abarwani be esegi bonsi ba siria bakabwatana nere. Ekero aigete Asikeloni, abamenyi b’omochie oyio bakamoarigania na komoa esiko enene.

\VS{ⅬⅪ}Akarwa agwo, akageenda Gaza korende abamenyi ba aroro agwo bagasieka, ebiita biabo na komosiekera isiko. Erio Yonathani akayogitera omochie oyio akayobeeka omorero na koira emechie yarenge ase chinsinyo chiaye.

\VS{ⅬⅫ}Erio abanto ba Gaza bakamosaba omorembe, nere akaroisia omoroberio bw’omorembe. Ere ekababogoria abana bonsi ba abarai na kobaira Yerusalemu erio barabwo bae abooswa.

\VS{ⅬⅩⅢ}Yonathani akaigwa buna abanene ba Demeturio konye baikire Kadeshi, Galili, amo na abarwani be esegi abange mono erio bamorusie Yonathani ase obonene bwaye.

\VS{ⅬⅩⅣ}Ere akamotiga momura omwabo Simioni ase ense ya Yudea na kogenda korwana na abarwani be esegi ba Demeturio.

\VS{ⅬⅩⅤ}Simioni akayonaaria omochie o Beth-zuri na koyorwania esegi ase ebiro ebitambe.

\VS{ⅬⅩⅥ}Erio abamenyi ba aroro bagasaba amachiiko yomorembe, nere Simioni agaitaba. Ere akayoira omochie oyio, akabaseria abanyene na kobeeka aroro ekeombe kiaye kia abasikari.

\VS{ⅬⅩⅦ}Yonathani amo na abarwani be esegi baye bakabeka ekambi yaabo ase chingegu chi’enyama ya Genesareti. Mambia chuni botarakiamoka, akabaraa abarwani be esegi baye goika ense yomweya ya Hazori,

\VS{ⅬⅩⅧ}agwo ase ensemo enene ya abarwani be esegi ba isiko barenge gosuka gocha erio bamorwanie. Kani omobisa konye obisire ekeombe kende kia abarwani be esegi gekona konyenyeka ime yebitunwa, erio bakaumerana obosio ase obosio.

\VS{ⅬⅩⅨ}Abasikari abwo bebeisete bagasoka na gochaaka korwana.

\VS{ⅬⅩⅩ}Abarwani be esegi ba Yonathani bakaonchoka gotama. Tatigara onde bwensi otataiga abanene babere: Matathia mosinto bwa Abisalomu na Yuda mosinto o Kalifi abateneneri be esegi.

\VS{ⅬⅩⅪ}Yonathani agachweria chianga chiaye ase obororo, akeaka orotu rwa amaroba ase omotwe oye agasaba.

\VS{ⅬⅩⅫ}Ere akairana ase esegi na korwania ababisa goika bagatama.

\VS{ⅬⅩⅩⅢ}Ekero abasikari baye abwo konye batamire baroche ayio, bakairana na kobwatana nere kobamonyokia ababisa. Bakabamonyokia goika bakabasoyia ase ekambi yaabo ya Kadeshi, erio bakaira ekambi eyio.

\VS{ⅬⅩⅩⅣ}Abasikari ba ababisa abwo batari inse ya 3,000 bagaitwa ase rituko erio. Erio Yonathani akairana goika Yerusalemu.




\par }\Chap{Ⅻ}{\PP \VerseOne{Ⅰ}Ekero Yonathani arooche amang’ana abeire amaya asare, ere agachoora abatomwa erio bagende Rumi kobokia obwanchani na abanto ba Rumi.

\VS{Ⅱ}Ere boigo agatoma amarube abwate amang’ana yokogania okwo goika Siparta ne chinsemo chinde.

\VS{Ⅲ}Abatomwa abwo bakagenda Rumi agwo ase baariganetigwe negeikaranso ekenene kia abagaaka. Bagateeba: Ere Yonathani Omokuani omoneneamo na egesaku gionsi kia Abayahudi batotomire erio tonyaare kobokia oboamate boria bwaito bw’eritang’ani na Abaroma.

\VS{Ⅳ}Abaroma bakabaa amarube yokobamanyekania ase kera omonene ba kera ense erio banyore ogwancherwa kwogoeta na koirana gochia sobo ase obuya.

\VS{Ⅴ}Eri nario riruube Yonathani abariikerete Abasiparta:

\VS{Ⅵ}“Omokuani omonene Yonathani, ase Egeikaranso Ekenene giense, abakuani bonsi, na abanto bonsi ba Yudea, ase abaminto ba Siparta: Amaiga ase more.

\VS{Ⅶ}Ase amatuko a magega, omorwoti oino erio namoriikerete Omokuani oito omonene Onia, komomanyia buna ebisaku ebi biaito mbire noboamate buna riruube eri rimanteranetigwe rikoorokia.

\VS{Ⅷ}Erio Onia akamoarigania omotomwa oria na amasikani amanene na koiraneria riruube riaino koraria maiso marore oboamate nobosaani bore gati yaito.

\VS{Ⅸ}Nabo bono nonya titori noboamate buna obwo, ase engencho chinguru chiaito chikorwa ase amariiko amachenu ayio are ase amaboko aito,

\VS{Ⅹ}bono nigo tokobariikera ase okobokia oboamate bwaito bw’obosani na obomwabo tore nabwo amo nainwe. Titotageti gosaria oboamate bwaito; emiaka nemenge yaetire korwa twanyorete riruube riaino.

\VS{Ⅺ}Intwe nigo tokobainyora kera engaki ekero tobwate ribaga: ase amatuko aito amanene na ayande agwenerete, ase chisadaka na amasabo aito, buna eganeirie abamwabo koinyorana.

\VS{Ⅻ}Boigo nomogooko oito buna inwe mwenyoreire ogkiina.

\VS{ⅩⅢ}Korende intwe twabeire togotwara obokong’u ne emechando boigo chiseegi kera engaki, ase engencho ebisaku bitoetanaine biabeire bigotorwania.

\VS{ⅩⅣ}Ase chingaki echio chi’eseegi intwe titwaganetie kobachaanda inwe gose abande ase abasani baito.

\VS{ⅩⅤ}Ekiagera obokonyi bwaito nigo bokorwa ase Omonene, ere oyionotobuereire ababisa baito na gototooria korwa ase chinchara chiabo.

\VS{ⅩⅥ}Nigo twabachorire Numenio mosinto bwa Antioko na Antipata mosinto o Yasoni, na kobatoma Rumi kogenda kobokia obosani na okobwatana gwaito na Abaroma.

\VS{ⅩⅦ}Boigo twabatomire baike ase more na korenta amaiga aito boigo riruube eri rigokwanera okobokigwa kwoboamate bwaito bw’obomwabo.

\VS{ⅩⅧ}Intwe twasemeirie buna intonyoore amairanerio ase riruube eri.”

\VS{ⅩⅨ}Eri rikobwatia neriruube riaino ritang’ani gochia ase Onia:

\VS{ⅩⅩ}“Omorwoti Ario o Siparta ase Omokuani omonene Onia, amaiga ayio.

\VS{ⅩⅪ}Nigo yarorekanire ase amariiko gete buna intwe Abasiparta amo nainwe Abayahudi ntobwate oboamate, naboigo buna ebisaku biaito bibere na ababiare ba Aburahamu.

\VS{ⅩⅫ}Ase engencho twamanyire ayio, twabasabire komoranche inwe motoe amang’ana aino.

\VS{ⅩⅩⅢ}Naintwe nigo tokobariikera kobamanyia buna intwe ntore ang’e gosanga nainwe chinibo chiaito amo ne chitugo chiaito ekero nainwe morakore boigo. Twabachiikire abatomwa baito babamanyie amange kobua ase amang’ana ayio.”

\VS{ⅩⅩⅣ}Erio Yonathani akanyoora amang’ana buna abanene ba Demeturio konye bachire naende bare na abarwani esegi abange ase ogocha komorwania.

\VS{ⅩⅩⅤ}Yonathani tatagete kobaa ribaga koyesoanana ense yaye. Ere akarwa Yerusalemu akageenda korwana na barabwo ase ensemo ya Hamathi.

\VS{ⅩⅩⅥ}Agatoma chiroti ime ase ekambi yababisa, chirochio chikairana na komoteebia buna ababisa nigo babwate omoroberio bw’okobaachera Abayahudi ase obotuko.

\VS{ⅩⅩⅦ}Ekero erioba riagwa, Yonathani akabachiika abasikari baye bonsi kwebeeka ang’e, nebirwanero bire koboko, ase esegi ende yonsi eratuboke mosiabano ase obotuko. Boigo akabeeka abasikari barende chinsinyo chionsi chiekambi.

\VS{ⅩⅩⅧ}Ekero ababisa baigwete buna Yonathani na abanto baye bebekire ang’e ase esegi, bagasogwa nobwoba obonene, bagatama na gotiga emerero kegwoka ime yekambi.

\VS{ⅩⅩⅨ}Yonathani amo na abanto baye bakarora emerero eyio ime yekambi korende barabwo tibamanya aria agendererete goika bogakia mambia.

\VS{ⅩⅩⅩ}Erio Yonathani agasoka kobwatia ababisa. Korende tanyara kobaikeera ekiagera baigete kwamboka orooche rwa Eleuthero.

\VS{ⅩⅩⅪ}Ekaba Yonathani agekiora akabwatia enchera ye ensemo na kobarwania Abazabadea, ekemo kiebisaku bia Abaarabu. Akababua na gosakora chinibo chiabo.

\VS{ⅩⅩⅫ}Erio akarwa agwo akageenda goika Damesiki, ase okwemanyia ensemo eyio yonsi.

\VS{ⅩⅩⅩⅢ}Simioni nere agasooka agaeta ase ense eria akagenda motwe goika Asikeloni ne chiburi chietanaineo. Naende agekiora akagenda Yopa, akayoira omochie oyio mosiabano,

\VS{ⅩⅩⅩⅣ}ekiagera aigwete buna abamenyi be ensemo eyio mbarenge ang’e kobatigera abasikari batometwe na Demeturio eburi ya Yopa. Simioni akabeeka ekeombe kia abasikari koyerenda eburi eyio.

\VS{ⅩⅩⅩⅤ}Ekero Yonathani airanete akarangeria egeikaranso kia abagaaka ba abanto koroberia gochia koagaacha emechie ase Yudea,

\VS{ⅩⅩⅩⅥ}komenta obotambe bwechinyasi chia Yerusalemu na koagaacha enyasi entambe gati yeburi nomochie, erio gwatanana eburi eyio erio ababisa tibanyaara koonia gose kogora kende gionsi.

\VS{ⅩⅩⅩⅦ}Abanto bagakora emeremo amo ase ogokong’ia enyasi yomochie, ase engencho ensemo yenyasi ya moocha konye yagure; akayeriosia boigo ensemo yarenge korokwa Kefenatha.

\VS{ⅩⅩⅩⅧ}Simioni nere akaywagaacha boyia omochie bwa Adida ase eraaro ya Shefela, akayokong’ia na koyobeekera ebisieri nechiboriti.

\VS{ⅩⅩⅩⅨ}Magega yayio, turifo akaroisia chinchera chi’okomiyeria Antioko erio ere abe omorwoti o Asia.

\VS{ⅩⅬ}Nonye nabo, akoboa buna Yonathani tarenge gochia gwancherana nere kobwatekana nomoroberio oyio, boigo buna ere nabo arenge gochaakia esegi erio gotanga ring’ana erio. Igo Turifo akaba okomorigia amobwate na komoita; erio ere agasoka akagenda Beth-sheani.

\VS{ⅩⅬⅠ}Korende Yonathani agasoka na kogenda komorwania agwo Beth-sheani ore na absikari bachooretwe 40,000.

\VS{ⅩⅬⅡ}Ekero Turifo arooche obonge bwa abarwani esegi ba Yonathani, akoboa gchaaka obochege.

\VS{ⅩⅬⅢ}Erio akamoarigania Yonathani ase amasikani onsi, akamomanyekania ase abaseemia baye bonsi, akamoa ebiegwa na kobachiika abaseemia baye na abasikari baye bamoigwere Yonathani buna barabwo barenge komoigwera ere omonyene.

\VS{ⅩⅬⅣ}Erio akamobooria Yonathani: “Ninki gekogera kwabachaandete abasikari aba abange iga naye nomanyete buna intwe titobwati esegi ase egati yaito?

\VS{ⅩⅬⅤ}Ninki keragere aye tobairania gochia inka? Aye chora abanto bake batigare amo naye erio aye onkobe inche gochia Tolemai. Ekero ndakoe omochie oyio o Tolemai, amo nechiburi chinde, na abasikari, na abanene baabo bonsi. Erio inche ningende inka k’obwane. Ekio nakio kiandetete aiga.”

\VS{ⅩⅬⅥ}Yonathani akamwegena. Erio ere akabatoma gochia inka abarwani baye be esegi gochia Yudea.

\VS{ⅩⅬⅦ}Agetigareria abanto 3,000; 2,000 akabatiga agwo Galili na 1,000 boka bagatigara nere.

\VS{ⅩⅬⅧ}Korende buna Yonathani achia gosoa Tolemai, abamenyi ba aroro bagasieka ebiita bi’omochie bakamobwata ere na goita bonsi baria atigarete nabarabwo.

\VS{ⅩⅬⅨ}Erio Turifo akaimokia ebiombe bia abasikari baye bagochiera amagoro na baria bakoriina chibarasi goika Galili na ase rikura ria Yesireeli gochia kobaita abasikari baria ba Yonathani batigarete.

\VS{Ⅼ}Ase amanyinga abo, abasikari baria ba Yonathani bakamanya buna Yonathani amo na abasikari abwo atigarete nabwo babwatirwe na goitwa. Bakabeekana chinguru na kweroberia ase esegi.

\VS{ⅬⅠ}Ekero abarwani aasikari ba Yonathani berobeirie gokora esegi ase okoranerera obogima bwabo, bakairana magega.

\VS{ⅬⅡ}Erio abasikari baria Abayahudi bakairana Yudea bare buya, korende bare nobwoba. Egesaku ekegima gekarusia egekuuro ekenene giokomoreera Yonathani amo na ababwatani baye.

\VS{ⅬⅢ}Naboigo ebesaku biabebekaine bono bigachaaka goteema kobasiria Abayahudi. Barabwo nigo bakagete buna Abayahudi tibari na morai onde gose omokoonyi oye naende. Bagateeba: “Bono tiga inwe tobaite na gosiria okoinyorwa kwabo korwa ase oboiko bw’ense.”




\par }\Chap{ⅩⅢ}{\PP \VerseOne{Ⅰ}Simioni akaigwa buna Turifo konye osangereirie riicho rinene riabarwani esegi, erio koyerwania ense ya Yudea na koyesiria.

\VS{Ⅱ}Akarora boigo buna abanto batengechiigwe nobwoba. Erio akageenda Yerusalemu akarangeria egeikaranso,

\VS{Ⅲ}na goteema kobaremia abanto, ogoteeba: “Inwe imomanyete amang’ana amanene inche amo na momura ominto neamate yonsi ya tata twakorire ase engencho ya amachiiko na Hekalu. Boigo, imomanyete igoro ye esegi eyio twakorire na buna twachaandegete.

\VS{Ⅳ}Bamura baminto bonsi baitirwe ase okorwanerera amachiiko, Hekalu negesaku kia Abaisraeli; niche bweka ntigarete.

\VS{Ⅴ}Na bono tindi gochia korigia korwanerera obogima bwane ase chingaki chinde chionsi chi’obokong’u, ase engencho inche tinyeroochi koba omuya kobua abamura abwo baminto.

\VS{Ⅵ}Inche ning’akane egesiomba ase engencho yegesaku kiane, Hekalu, abakungu na abana baino ekiagera ebisaku bionsi biasangererekanire amo ase obobisa erio bitosirie.”

\VS{Ⅶ}Amang’ana ayio akabaremia abanto kegima,

\VS{Ⅷ}nabarabwo bakairaneria ase eriogi rinene: “Aye naye bono omorai oito ase ribaga ria momura omino Yuda na Yonathani.

\VS{Ⅸ}Gendereria esegi yaito, naintwe ng’a tokore kende gionsi keria aye oratoteebie.”

\VS{Ⅹ}Erio Simioni akabasangereria abasikari bonsi agakora bwango gokora chinyasi chia Yerusalemu na gokong’ia oborendi bwaye.

\VS{Ⅺ}Akamotoma Yonathani mosinto bwa Abisalomu kogenda Yopa, ere amo nabarwani esegi abange. Yonathani akabaseria abanto barenge Yopa akayoira omochie oyio.

\VS{Ⅻ}Turifo akaimokia abarwani esegi abange akagenda gosagaana Yudea. Ere nigo amoimogetie Yonathani, momura omwabo Simioni buna omosibwa.

\VS{ⅩⅢ}Simioni nigo abagete ekambi yaye agwo Adida ase arochie omweya.

\VS{ⅩⅣ}Ekero Turifo aigwete buna Simioni obogoirie oborai ase ribaga ria momura omwabo Yonathani, na buna bwebekire ang’e korwana esegi amo nere, akamotomera amang’ana abwatetie:

\VS{ⅩⅤ}Nigo imobeegete momura omino inse yoborendi ekiagera ere taakanete amadeni ase ekegancha kiomorwoti ase chingaki chioborai bwaye.

\VS{ⅩⅥ}Bono intomere chitaabu chikiro 3,000 na abana baye babere babe abooswa erio intwe tokomoigorera ere tabaisa gotioyeria\FTNT{*}{{\FR ⅩⅢ:ⅩⅥ }{\FR{13:16
}}{\FK{Gotioyeria:
}}{\FT{engencho yaye korenta ogoonchora}}}. Agwo intwe ng’a tomoigorere.

\VS{ⅩⅦ}Ekiagera ere atatagete korenta obobisa ase egati ya Abayahudi, nonya omanyete buna nigo bakomong’aina, agachiika arenterwe chibeesa echio na abana babere ba Yonathani,

\VS{ⅩⅧ}erio magega yaye tibacha goteeba buna: “Onye ndiria Simioni amoete chifeta na abana baria baye babere anga Yonathani tarenge goitwa.”

\VS{ⅩⅨ}Erio Simioni agakora buna Turifo aboretie korende Turifo akabuna chiira chiaye na kogenderera komosiba Yonathani.

\VS{ⅩⅩ}Naende Turifo akagenda motwe ase ogosagaana na koyesamba ense ya Yudea akayeetanana Yudea yonsi goetera enchera ekogenda Adora. Korende Simioni na abarwani esegi baye bakaba bakomotunyana kera ase ere arenge kogenda.

\VS{ⅩⅪ}Ase ebiro ebio bionsi, Abasikari baria ababisa bareenge ime ye eburi ya Yerusalemu bakaba bakobatoma abatomwa baabo komomanyia Turifo achiche bwango ase ogoetera enchera yerooro erio abarentere endaagera.

\VS{ⅩⅫ}Turifo akabaarigania abariini chibaarasi baye bonsi ase engencho yorogendo, korende ase obotuko obwo obokendu bokaba obonge mono goika agasinywa koriina egetunwa. Ere agatenenia orogendo orwo, akagenda bwoye Gileadi.

\VS{ⅩⅩⅢ}Ekero aigete ang’e na Basikama, agachiika Yonathani aitwe; Yonathani agatindekwa aroro agwo.

\VS{ⅩⅩⅣ}Erio Turifo akairana gochia bwoye.

\VS{ⅩⅩⅤ}Simioni akabatoma abanto bagende koywoyia omobere o Yonathani ere akamotindeka momura omwabo agwo Modeini omochie bw’echisokoro chiaye.

\VS{ⅩⅩⅥ}Kera oyomo ase Abaisraeli bonsi akamoreera ase obororo obonene na komokumeria ase amatuko amange.

\VS{ⅩⅩⅦ}Simioni akaagacha omorobiri bwokoinyoria igoro ase chimbeera chia ise na abamura bamwabo. Omorobiri oyio ogatubwa bosio na magega ne rigena riasenirie buya na nigo orenge kororekana korwa are.

\VS{ⅩⅩⅧ}Boigo akaagacha Emerobiri etano na ebere ase engencho ya ise, na ng’ina na abamura bamwabo bane.

\VS{ⅩⅩⅨ}Akaagacha chitinga chiogotenenia emetobwa emetambe emetambe mbarabare ye Emerobiri eyio. Na igoro ye emetobwa eyio akabeeka ebirwanero biechingeencho ao ao, erio bibe ebimanyererio bitasire kare na kare. Mbarabare yebirwanero ebio, akabeeka chimeli chikobaachwa. Abanto bonsi barenge goeta ase enyaancha nabo barenge korora ebimanyererio ebio.

\VS{ⅩⅩⅩ}Embeera eyio Simioni aagachete agwo Modeini nao ere nonya ngoika reero.

\VS{ⅩⅩⅪ}Turifo akamokorera bobe omorwoti oria omosae Antioko o gata’narimo, akamoita,

\VS{ⅩⅩⅫ}na kogamba ase ribaga riaye igo akaba omorwoti o Asia. Omorwoti Turifo akarenta obokong’u obonene aroro agwo.

\VS{ⅩⅩⅩⅢ}Simioni agachiagaacha boyia chiburi chia Yudea agachionchokaneria chinyasi chinkong’u chire ne emetobwa emetambe, ebisieri ne chiboriti. Boigo akabeeka emonga yendagera ime yeburi.

\VS{ⅩⅩⅩⅣ}Akabatoma abatomwa ase omorwoti Demeturio o kabere gosaba ense yaye yaberwe terwa ebaango ase engencho Turifo agendererete kobanyunyunta amanyinga.

\VS{ⅩⅩⅩⅤ}Demeturio akairaneria ase riruube rikobwatia:

\VS{ⅩⅩⅩⅥ}“Omorwoti Demeturio ase Omokuani omonene Simioni, omosaani bw’omorwoti, ase egesaku kia Abayahudi na abarai baye: Amaiga ayio!

\VS{ⅩⅩⅩⅦ}Nanyorire egutwa yetaabu nerito riemokendo mwantomera, nainche nigo nde ang’e kegima gokora nainwe okobwatana kwomorembe na kobateebia abariiki baito be ebaango babaabere inwe timorwa ebaango.

\VS{ⅩⅩⅩⅧ}Ebiteebanio biaito bi’eritang’ani biancheranirwe na chiburi mweagacheire ng’a chibe enibo yaino.

\VS{ⅩⅩⅩⅨ}Nababeire amamocho yogotamboka okobwatana gwakoregete goika etariki ya reero, na inche nababeire ogoakana mogosabwa okwo gotigarete kwe ebaango yengeencho nechibaango chinde chionsi echio chiabeire chigosangererigwa agwo Yerusalemu goika reero.

\VS{ⅩⅬ}Abayahudi bonsi bare ne chimbwa chiganeirie ase obokoreri ase enyomba yomorwoti nabo bakoriikwa. Tiga obeo omorembe ase egati yaito.”

\VS{ⅩⅬⅠ}Ase omwaka o 170, chingatare chi’okobatindachera inse abanto be ebisaku binde chikarusigwa ase Abayahudi.

\VS{ⅩⅬⅡ}Abanto bagachaaka koriika amang’ana nokobwatana kwabo ase amang’ana akobwatia: “Ase omwaka o Simioni bw’eritang’ani, Omokuani omonene, omochiki bw’eseegi na omorai bwa Abayahudi.”

\VS{ⅩⅬⅢ}Ase amatuko ayio, Simioni akabeeka ekambi eragete Gazara, akayoetanana omochie na abarwani baye be esegi. Akaroisia etinga yeseegi, agasukia orobebe goika chinyasi chi’omochie. Erio akayesagaana eyemo ye chiburi chiaye na koyeira.

\VS{ⅩⅬⅣ}Abanto barenge ase etinga eria yeseegi bagacharoka na gosoa ime yomochie na ogokururana okonene gokaba ime ya Gazara.

\VS{ⅩⅬⅤ}Abasacha, abakungu baabo, abana baabo bagatandora chianga chiabo na koriina ase chinyasi chi’omochie. Ase eriogi rinene bakamosorora Simioni achiike omorembe obe,

\VS{ⅩⅬⅥ}bagoteeba: “Otwabere gaki, totokorera buna etogwenerete intwe!”

\VS{ⅩⅬⅦ}Ere Simioni agaitaberana nabarabwo na gochiika esegi etenene. Korende ere akabarusia abamenyi bonsi korwa ime yomochie erio agachichena chinyomba chiabo echio chiabwate emegwekano yogosasiima chinyasae. Simioni na abanto baye bagasoa aroro bagoteera chingero na amateera yogotogia.

\VS{ⅩⅬⅧ}Agasokia kende gionsi kiarenge korenta ogotacheneka ase omochie na kobanchera komenya ime ase omochie oyio abanto baria barenge kobwatia amachiiko boka.

\VS{ⅩⅬⅨ}Abanto barenge ase eburi ya Yerusalemu bono nigo barenge batangire kogenda koonia gose kogora kende gionsi. Enchara enene ekababwata na abange bagakwa ase enchara.

\VS{Ⅼ}Erio bakamosaba Simioni anchere omorembe. Simioni agancherana, akabarusia ime yeburi eyio na koyechena.

\VS{ⅬⅠ}Ase rituko riemerongo ebere nagatato na ase omotienyi o kabere omwaka bwe rigana erimo na merongo eta’nebere noyomo (171), okaba omoyega omonene bwokoiraneria mbuya mono ase omochie o Yerusalemu ekiagera okwoboyia gwokoondokia kwaruusetigwe aroro. Simioni na abanto baye bagasoa ime yeburi eria bakobugia ebinubi, ebita na amakano boigo chitebe bagoteera chingeero chi’ogotogia na koiraneria mbuya mono barabwo babogoretie amato yemekendo.

\VS{ⅬⅡ}Erio Simioni agachiika buna rituko erio ribe rigochengerwa kera omwaka. Agakong’ia oborendi bw’egetunwa na Hekalu, ensemo erigereranetie neburi, akayoroisia omochie o Yerusalemu oboikaro bwaye ere amo na abanto baye.

\VS{ⅬⅢ}Yohana omomura oye bono konye obeire omonto omonene. Erio Simioni akamokora koba Omochiki bw’eseegi ase abarwani esegi baye bonsi, nere Yohana agaetia koba ime yomochie o Gazara.




\par }\Chap{ⅩⅣ}{\PP \VerseOne{Ⅰ}Omwaka o 172, omorwoti Demeturio o Kabere agasangereria abarwani baye be esegi na kogenda Media gosaba obokoonyi bonde erio agende korwania Turifo esegi.

\VS{Ⅱ}Ekero Arisake o Gata’narimo, omorwoti o Persia na Media aigwete buna Demeturio osaaganire ense yaye akamotoma oyomo bwabachiiki baye be esegi agende amo na abasikari baye bake bamobwate Demeturio na komomorentera kare moyo.

\VS{Ⅲ}Abasikari bakabasagaana na kobabua abarwani be esegi ba Demeturio na komoira Demeturio ase omorwoti Arisake. Omorwoti akamobeka Demeturio ime ase echeera.

\VS{Ⅳ}Ebiro bionsi Simioni arenge moyo, ense ekaba nomorembe. Nere agatakera egesaku kiaye obobui; oborai bwaye bokabagookia abanto nesiko ere anyorete ase obogima bwaye.

\VS{Ⅴ}Ogotogigwa kw’obonene bwaye bokaba ekero airete chingegu chia Yopa, akaigora enchera yogoika ebisinga bia Mediterania.

\VS{Ⅵ}Akamenta oboagare bwechimbebe chi’egesaku kiaye na gotwara obobui bw’ekeene ase ekerogo kiaye.

\VS{Ⅶ}Akabairania abasibwa abange bechiseegi goocha ense yaabo; akayogambera omochie o Gazara na Beth-zuri amo neburi ya Yerusalemu. Akayechena eburi eyio na tarengeo omonto onde orenge komoamererania nere.

\VS{Ⅷ}Abayahudi bakarema ase emegondo yaabo ase omorembe, ense ekarua okwama kwaye na amatunda akaama ase obonge.

\VS{Ⅸ}Abagaaka bakaba baikaransete ase chieero, abanto bonsi bagakwanera amang’ana amaya; na abasae nabarabwo bakeboyia chianga chi’eseegi chikomekameka.

\VS{Ⅹ}Simioni akayoa omochie endaagera na kwementera ebirwanero biokwerendera. Chinkuma chiaye chigaika chinsinyo chionsi chi’ense.

\VS{Ⅺ}Akarenta omorembe ase ense na omogooko bwa Abaisraeli torenge nekerengo.

\VS{Ⅻ}Bonsi bagaikaransa nomorembe inse yemesabibu nemete yaabo na onde tarengeo okobagosa.

\VS{ⅩⅢ}Tatigarete monto onde ase ense orekobarwania, abarwoti ababisa bonsi bakarimigwa ase engaki eyio.

\VS{ⅩⅣ}Simioni akaba gakobakoonya abataka bonsi ase egesaku kiaye, agatunyana amachiiko na korusia obobe na abasaria bonsi aroro.

\VS{ⅩⅤ}Agachabera Hekalu egatogigwa na akameenta ebibeekerero biogosasiimera.

\VS{ⅩⅥ}Ekaba chinkuma chigasarera goika Rumi na Siparta buna Yonathani okuure na abanto bakaigwa bobe kegima.

\VS{ⅩⅦ}Korende ekero Abasiparta baigwete buna Simioni obeire Omokuani omonene ase ribaga ria momura omwabo, naende buna nigo areenge koraa Yudea na ebichie biaye buya,

\VS{ⅩⅧ}bakariika ase oboyia igoro ase amabati ye etai okobwatana kwabo kwobosani kw’eritang’ani okwo bakorete na Yuda naboigo Yonathani bamura bamwabo na komoirera amariiko ayio.

\VS{ⅩⅨ}Amariiko ayio akaba kagosomwa ase emesangererekano agwo Yerusalemu.

\VS{ⅩⅩ}Eye nekaratasi yeriruube erio riaruete ase Abasiparta: Abanto ba Siparta amo na abagaambi baabo ase Omokuani omonene Simioni, abarai na abakuani bonsi ba Boyahudi, nase abaminto Abayahudi bonsi: Amaiga ayio.

\VS{ⅩⅪ}Abanto mwatotomerete gocha ase abanto baito batomanyirie igoro yogotogigwa nobonene more nabwo. Ogocha kwabo kwabeire omogooko ase tore intwe.

\VS{ⅩⅫ}Twayariikire onsi aria batotebirie ase amarario aito ase abanto bonsi buna ekobwatia: “Numenio mosinto bwa Antioko na Antipateri mosinto o Yasoniabarai bancheire kegima na Abayahudi nigo bachete naende ase tore koroisia okobwatana kwabo kwobosaani naintwe ase oboyia.

\VS{ⅩⅩⅢ}Abanto baito bakagooka, na kobaarigania abatomwa abwo ase amasikani amanene nabo bakabeeka ensemo yamariiko ayio yokobwatana ime ase ebiinyorio bi’egesaku giato erio abanto baito ba Siparta batware ensemo eyio ya amariiko ase okoyegacha. Omokuani omonene Simioni oeirwe egetari gienseemo yamariiko ayio”

\VS{ⅩⅩⅣ}Ayio gaetire, Simioni akamotoma Numenio Rumi erio aire ekeegwa kienguba enene yetaabu ebwate chikiiro 500, erio goikerania okobwatana gati ya Abayahudi na Abaroma.

\VS{ⅩⅩⅤ}Ekero Abayahudi baigwete ayio onsi, bakebooria barabwo abanyene: “Inchera ki inwe toranyaare komoiraneria buya Simioni amo na abana baye?

\VS{ⅩⅩⅥ}Ekiagera ere Simioni, bamura bamwabo neamate yonsi ya ise nigo batenenete bokong’u, bakarwana esegi, bagaseeria ababisa b’Abaisraeli na gotorentera obosibore.” Erio bakariika ekeinyorio igoro yaye ase ebisamunye bi’etai na kobibeeka igoro ase emetobwa ase egetunwa gia Sayoni.

\VS{ⅩⅩⅦ}Eye nenseemo ya aria arigetwe aroro: Ase rituko ria ikomi na gata’nagatato ase omotienyi bwe Eluli, omwaka o 172, engencho yaye ase omwaka o gatato bw’oborwoti bwa Omokuani omonene Simioni,

\VS{ⅩⅩⅧ}ase omosangererekano omonene bwa abakuani, abanto bande, abanene na abagaaka b’ense yonsi, amang’ana akobwatia akararigwa ase tore intwe:

\VS{ⅩⅩⅨ}Kera ebiro esegi yabeire ekorarigwa ase ense yaito, Simioni mosinto o Matathia, Omokuani ase eamate ya Yoaribu amo na abamura bamwabo, nigo beruete koamererania na ababisa b’egesaku giaito ase okorenda Hekalu na amachiiko aito. Ase ogokora okwo, barenteire egesaku giaito esiko enene.

\VS{ⅩⅩⅩ}Yonathani nigo ababwatanetie abanto baito na koba Omokuani omonene ere atarakwa.

\VS{ⅩⅩⅪ}Ekero ababisa ba Abayahudi beruete koyesagaana ense yaito na koyeira Hekalu,

\VS{ⅩⅩⅫ}akabogoria obonene na koyerwanerera ense yaye. Agakorera ekerengo ekenene giechitaabu chiaye bweka omonyene ase okogora ebirwanero na goakana eng’eria ase abasikari b’egesaku kiaye.

\VS{ⅩⅩⅩⅢ}Akayekong’ia emechie ya Yudea na Beth-zuri, omochie ore ase orobebe agwo ase ebirwanero bi’omobisa biabekire nyuma ataracha. Aroro agwo, ere akebeekera ekeombe kiaye kia abasikari.

\VS{ⅩⅩⅩⅣ}Boigo ere agakong’ia engegu ya Yopa, amo nomochie o Gazara oyio obebekaine na Ashidodi oyio ase ababisa bamenyete ere atarabao. Akababeeka Abayahudi ime yomochie o Gazara na kobaa abanto endagera eisaine amagania abo onsi.

\VS{ⅩⅩⅩⅤ}Ekero abanto barooche okwerua gwa Simioni ase ense yaye omonyene, bakamokora ere koba omorai obo naboigo Omokuani omonene. Nigo bakorete ayio onsi ase engencho ya aria ere aikeranetie ase bare boigo ase engencho aorogetie oboronge na nobwegenwa ase egesaku kiaye. Akarigia ase kera enchera kobatenenkia abanto baye.

\VS{ⅩⅩⅩⅥ}Inse yoborai bwaye, abanto bebeisaku bagaserigwa korwa ase ense ya Yudea. Abasikari b’ababisa bagaserigwa korwa ase ense ere sugusu ye Hekalu agwo ase barabwo konye beagaacheire eburi yaabo; abwo nao abasikari abwo barenge korwa ase eburi eyio na goturutumba chinsinyo chie Hekalu.

\VS{ⅩⅩⅩⅦ}Simioni akababeeka Abayahudi baye ime yeburi eyio, akayekong’ia ase oborendi bw’ense agakong’ia boigo oborendi bwa Yerusalemu na komenta obotambe bwechinyasi chio omochie.

\VS{ⅩⅩⅩⅧ}Ase engencho yayio obokuani obonene bwaye,

\VS{ⅩⅩⅩⅨ}akamoa egetari giokorokwa Omosaani bw’Omorwoti’ na komokorera amasikani amanene.

\VS{ⅩⅬ}Nigo Demeturio akorete ayio ase engencho aigwete Abaroma bakobaroka Abayahudi abasani baabo, ababwatani baabo na abamwabo, barabwo boigo bakabaarigania abatomwa ba Simioni ase amasikani.

\VS{ⅩⅬⅠ}Ase igo, Abayahudi na abakuani baabo nigo bagogete buna Simioni nororeeria rwaye nabarai na abakuani abanene baabo goika omobani bw’ekeene arorekane.

\VS{ⅩⅬⅡ}Simioni bono nayerae ense yaabo, nayerigererie Hekalu na kobachoora abanene bakoyerigereria na kobeeka abanto bakoyeraa ense na korenda ebirwanero nechiburi chiaye.

\VS{ⅩⅬⅢ}Goika abanto bamoigwere ase kera ring’ana. Okobwatana gwonsi eserekari eraroisie nigo erariikwe ase erieta riaye, nere nabe oboronge bwokweboyia chianga chi’abarwoti chichabeire netaabu.

\VS{ⅩⅬⅣ}“Takoba omonto ore Omokuani gose onde bwensi orabe noboronge bwerichiiko korusia ekeng’ese kende gionsi kierichiiko eri koonchora gose kogorora richiiko rinde rionsi ria Simioni, korengeria omosangererekano onde bwensi ase ense oyio ere atachiigeti, gose kobeeka chianga chi’oborwoti amo nogochaberwa gwetaabu.

\VS{ⅩⅬⅤ}Onde bwensi oraetanie gose gochaaya ogoetia oko ere naisane koegwa egesusuro.”

\VS{ⅩⅬⅥ}Abanto bagaitabera amang’ana ayio ase ogwancherana ase obomo, bagaitaba komoa Simioni oboronge bwogoikerania amang’ana ayio kobwatekana nogwancherana okwo.

\VS{ⅩⅬⅦ}Simioni agaitaba koyakora na boigo koba Omokuani omonene, omochiki bwe esegi na omonene bwa Abayahudi na abakuani bonsi.

\VS{ⅩⅬⅧ}Ogochika kogaetigwa buna okoraria oko koriikwe ase ebisamunye bia amabaati yetai na kobekwa ase akororekana na bonsi ase omochie bwe Hekalu,

\VS{ⅩⅬⅨ}boigo buna chinsemo echio chiamariiko ayio chibekwe ase ebigachero bie Hekalu, agwo ase Simioni amo na abana baye baraabe bakoyarora.




\par }\Chap{ⅩⅤ}{\PP \VerseOne{Ⅰ}Korwa ase ebisinga bi’enyancha, Antioko omwana bw’omorwoti Demeturio, akariika riruube rikobwatia ase Simioni, Omokuani omonene na omorai bwa Abayahudi, naboigo ase egesaku gionsi:

\VS{Ⅱ}Omorwoti Antioko ase Omokuani omonene okoraa na ase egesaku ki’Abayahudi: Amaiga ayio!

\VS{Ⅲ}Buna inwe momanyete, oborwoti bw’echisokoro chiane bwasagaanirwe na kobogorigwa na ababegu. Neruure koboirania na boigo koboiraneria amasikani aye yeritang’ani. Inche nasangereirie ekeombe ekenene kia abasikari bogokomboa na boigo koarigania chimeli chi’eseegi.

\VS{Ⅳ}Ekerenga kiane nogosagaana ense eyio na kobarwania esegi baria basaretie ense yaito na koyeira emechie emenge.

\VS{Ⅴ}“Bono inche nigo nkobaikeraneria okwaberwa gwonsi gwechibaango nogoakana konde mwarobereretigwe na abarwoti baria bantang’anerete.

\VS{Ⅵ}Inche bono nabaeire ribaga riokweroiseria chitaabu chiaino abanyene echio inwe morabe mogokorera oboonchorerio bwaino ase ense yaino.

\VS{Ⅶ}Teri ebaango ende erasabwe ase omochie o Yerusalemu ne Hekalu. Ebirwanero bionsi mweroseirie ne chiburi mweagacheire echio mobwate ase amaboko aino ng’a bibe enibo yaino.

\VS{Ⅷ}Komenta nayio, amadeni onsi aria inwe mogosabwa gochia ase ekegancha kiomorwoti gose aria mwarenge gocha gosabwa ase amatuko a motwe nigo aratinyigwe erimo ase erimo.

\VS{Ⅸ}Erio kegima ekero inche ndaabe nasoire ase oborwoti bwane, inche ninkoe aya oborwoti bwao ne Hekalu amasikani amanene goika obonene bwe ense yaino bomanyekane ense yonsi.”

\VS{Ⅹ}Ase omwaka o 174, Antioko akayesagaana ense yechisokoro chiaye. Abasikari ang’e bonsi bagasangererekana na kobwatana nere; abake kegima bakabwatana na Turifo.

\VS{Ⅺ}Ekero Turifo akominyokigwa na Antioko, agasoa Dori omochie oyio ore mbarabare yenyancha.

\VS{Ⅻ}Ere konye omanyire buna amang’ana amobereire bobe, ase engencho abasikari baye bonsi konye bamotigire.

\VS{ⅩⅢ}Antioko akayoonchokana omochie o Dori ore na abasikari bachorire 120,000 amo na abechibaarasi 8,000.

\VS{ⅩⅣ}Nabwate chimeli ase enyancha echio boigo chiarenge gosagaana. Omochie oyio nigo onaaretigwe chinsemo chionsi na omogwa torengeo omonto arenge gosoera gose gosookera.

\VS{ⅩⅤ}Ase ebiro ebio ebio, Numenio na abamwabo bagaika Yerusalemu korwa Rumi bare ne riruube rikobwatia erio riarigetwe na abarwoti ao ao:

\VS{ⅩⅥ}“Korwa ase Lukio, omonogeri bwa abaroma, ase omorwoti Tolemai: Amaiga ayio!

\VS{ⅩⅦ}Abatomwa korwa ase abasani na ababwatani baito, Abayahudi, bachire aiga seito koroisia boyia okobwatana naintwe koria gwakoretwe ritang’ani kwobosaani na okobwaterana. Aba nigo batomire n’Omokuani omonene Simioni amo negesaku gionsi kia Abayahudi,

\VS{ⅩⅧ}barabwo barentire ekeegwa kienguba ye etaabu ebwate oborito bwechiratiri 500.

\VS{ⅩⅨ}Bono intwe twaetirie tomoriikere abarwoti b’echinse ao ao na kobaboori tibabaisa kobakorera Abayahudi bobe bonde bwonsi ase emechie yaabo, gose ense yaabo; tababarwania Abayahudi esegi gose kobwaterana na ababisa baabo bakobasagaana.

\VS{ⅩⅩ}Twaetirie koyebogoria enguba batorenteire na kobarenda.

\VS{ⅩⅪ}Ase igo, bono keraabe ogwatananeka konde gwonsi kwabeire ase Yudea na gotamera ense yao, oiranie abanto abwo ase Simioni, Omokuani omonene, nere nabae egesusuro kobwatekana na amachiiko ya Abayahudi.”

\VS{ⅩⅫ}Lukio akamoriikera riruube erio erio omorwoti Demeturio, Atalo, Ariarathe na Arisake,

\VS{ⅩⅩⅢ}na ase chinse chikobwatia: Sampsame, Siparta, Delo, Mindo, Sikiyoni, Karia, Samo, Pamufulia, Likia, Halikanariso, Rode, Faseli, Kosi, Side, Arado, Goritana, Nido, Kuporo na kurene.

\VS{ⅩⅩⅣ}Ensemo yeriruube erio boigo rikaegwa Simioni Omokuani omonene.

\VS{ⅩⅩⅤ}Omorwoti Antioko, ase eria kabere akayoetanana omochie o Dori, akaba gakoyosagaana boire boire. Ere akaroisia etinga yeseegi; akamotanga Turifo na abanto baye gosoa gose gosooka korwa omochie.

\VS{ⅩⅩⅥ}Simioni agatoma abasikari bachoorire 2,000 komobwatesia Antioko, boigo chifeta, etaabu nebirwanero ebinge.

\VS{ⅩⅩⅦ}Korende Antioko akanga konyora obokonyi obwo, agatugutera are okobwatana ogotang’ani koria akorete na Simioni, akaba omobisa oye.

\VS{ⅩⅩⅧ}Erio Antioko akamotoma Athenobio omonene oye oyio egenete kogenda gokwana na Simioni. Athenobio akamoteebia Simioni: “Inwe nigo mobogoretie Yopa, Gazara, ne eburi ya Yerusalemu emechie eyio ere ase oborwoti bwane.

\VS{ⅩⅩⅨ}Mwachichandire chinsemo echio na korenta amakong’u amange ase ense. Inwe nigo mobwatete chinsemo chinyinge chi’oborwoti bwane.

\VS{ⅩⅩⅩ}Bono inwe inamoiranie chinsemo echio chionsi mwairete na kong’akana inche ebango eyio mwasangereirie korwa ase chinsemo echio moikaranserete isiko ye ense ya Yudea.

\VS{ⅩⅩⅪ}Onye inwe timotageti gokora boigo, inwe nigo mokong’akana chitaabu chikiiro 17,000 ne echinde boigo 17,000 goakanera ogosiria korwa ase chibango echio nasiretie. Onye timotageti gokorera nonya nerio, rirorio inwe mwerareirie esegi nainche.”

\VS{ⅩⅩⅫ}Ekero Athenobio aigete Yerusalemu na kwerorera obotenenku na obonene bwa Simioni, ebibeekerero bi’etaabu, ne efeta ase eero yemeyega na ayande ayogwetogeria, ere akaigora omonwa oye ase ogoichana. Erio bono akariereria riruube rire na amang’ana yomorwoti gochia ase Simioni.

\VS{ⅩⅩⅩⅢ}Simioni akairaneria: “Intwe titwana gwesakorera ense ende yonsi korwa ase chinse chinde chionsi naboigo titwana koiba kende gionsi korwa ase ense ende yonsi. Korende mamincha yayio, intwe nigo tweiraneirie obonda boria bwoka twarieretwe omwando nechisokoro chiaito, chinse echio ababisa baito batourete ase chinchera chitari boronge ase amatuko a magega.

\VS{ⅩⅩⅩⅣ}Bono intwe nigo togokorera ribaga tobwate emeremo kwenyorera omwando oito korwa ase chisokoro chiaito.

\VS{ⅩⅩⅩⅤ}Bono igoro ya Yopa na Gazara, emechie eyio mokoroka buna neyaino, inwe ng’a tobae chitaabu chikiiro 3,400, nonya nabo, abamenyi b’echinse echio barentire ogosaria okonene ase egesaku giaito.” Athenobio tairaneria kende,

\VS{ⅩⅩⅩⅥ}korende akairana ase omorwoti obutiarete nekeririanda.

\VS{ⅩⅩⅩⅦ}Ase ebiro ebio ebio, Turifo konye orinire emeli na gotamera Orithosia.

\VS{ⅩⅩⅩⅧ}Omorwoti Antioko akamochoora Kendebeo abe omochiki bwe esegi ase ensemo yekiambokero, erio akamoa abasikari bagochiera amagoro amo na abechibaarasi,

\VS{ⅩⅩⅩⅨ}na komoa ribaga abeeke ekambi ase okorwania Yudea. Boigo akamochiika ayoagaache boyia omochie o Keduroni na gokong’ia ebisieri biaye, erio ere anyare korwania egesaku kia Abayahudi. Omorwoti omonyene akaba ogendererete komoromeng’ana Turifo.

\VS{ⅩⅬ}Kendebeo agaika Yamunia na gochaaka kobarianania Abayahudi ase okoyesagaana Yudea, kobaira abanto na kobita kegima.

\VS{ⅩⅬⅠ}Akayoagaacha boyia omochie o Keduroni na kobibeka ebiombe bitari bike bia abasikari bagochiera amagoro ana abariini be chibaarasi agwo erio barabwo banyaare gokora ogosagaana na gochirenda chinchera chionsi chia Yudea, buna omorwoti konye achiikire akoreke.




\par }\Chap{ⅩⅥ}{\PP \VerseOne{Ⅰ}Yohana mosinto o Simioni, agasooka korwa Gazara, akagenda gochia komoteebia ise amang’ana aria Kendebeo akorete.

\VS{Ⅱ}Simioni akabateebia abana baye abanene Yohana na Yuda, “Inche amo na abamura baminto neamate yonsi ya tata ominto, twabeire tokorwana esegi ya Abaisraeli ase obogima bwaito bwonsi, na ase ebiro ebinge twanyaarire koyetooria Israeli.

\VS{Ⅲ}Bono inche nagotire, bono inwe ase ebisio bia Omonene mwaichoire chinguru chia abanto abanene. Goika inwe bono mobogorie ribaga riane neria abamura baminto ase ogokerwanerera egesaku giaito. Omonene tiga abe nainwe ase okobarwanerera.”

\VS{Ⅳ}Yohana akaroisia ekeombe kia abarwani be esegi b’Abaisraeli kere na abasikari ebiata bakorwanera chibaarasi 20,000, agasooka kogeenda komorwania Kendebeo. Ekero baruure ase okoraara Modeini,

\VS{Ⅴ}mambia chuni ase rituko riarenge kobwatia, bakaroria ensemo yomweya. Agwo bakarora ekeombe ekenene kia abasikari bagochiera amagoro na baria be chibaarasi bagochicha kobarwania, korende ase egati yabo bonsi ndwarengeo orooche.

\VS{Ⅵ}Yohana na abarwani baye be esegi bakeroberia ase okorwana esegi na ababisa, na ekero abasikari barorekanete kwoboa gotamboka orooche, Yohana akabatang’ana erio abanto baye bakamobwatia.

\VS{Ⅶ}Yohana akabaatanana abasikari baye na kobeeka abariini be chibaarasi gati ya abasikari bagochiera amagoro, ase engencho abasikari b’ababisa bariinete chibaarasi barenge abange kobua.

\VS{Ⅷ}Ebituureri bikabugigwa na esegi egachaaka. Kendebeo na abarwani esegi baye bagaitwa mono, bakabugwa na gosiria abasikari abange. Baria baminchoretie korwa ase amakweri, bagatama gochia Keduroni eburi yaabo.

\VS{Ⅸ}Konye Yuda oakirwe chingoma ase esegi korende momura omwabo Yohana akabaromeng’ana ababisa goika Keduroni, omochie oyio Kendebeo aagachete boyia

\VS{Ⅹ}Abasikari abwo bareenge gotama bakagenda kwebisa ase chinyasi chiarenge ase emegondo ya Ashidodi erio Yohana akayosamba omochie oyio. Ase rituko erio abasikari 2,000 ba ababisa bagaitwa; Yohana akairana Yudea kare buya.

\VS{Ⅺ}Omokuani omonene Simioni, konye omochoorire Tolemai mosinto bwa Abubo, erio ere abe omochiki bwe esegi ase omweya o Yeriko. Nere Tolemai nigo abwate chifeta n’echitaabu chinginge kegima,

\VS{Ⅻ}ase engencho amonywomerete Simioni Omokuani omonene.

\VS{ⅩⅢ}Korende ere nigo arenge nobote obonene, akarigia koira oborai bw’ense. Ere agakoraobobisi bw’okomoita Simioni na momura oye.

\VS{ⅩⅣ}Simioni na Matathia na Yuda nigo barenge gotaarera emechie ao ao erio kwemanyia amagania ya abanto. Omotienyi o Shebati, engencho yaye oyoikomi na rimo ase omwaka o 177, bagaika Yeriko.

\VS{ⅩⅤ}Tolemai kare nobobisi bw’okomoita Simioni amo na abamura baye, akabaarigania ase eburi enke yarenge korokwa Doki eyio ere omonyene aagachete. Akabakorera omoyega omonene korende ere nababisete abanto eburi eyio ime.

\VS{ⅩⅥ}Ekero Simioni na abamura baye babeete batindire, Tolemai na abanto baye bagasooka nemioro koboko bagasoa chimbero ime ase eero yomoyega, bakabaita Simioni na abamura baye babere amo na abande ase abakoreri baabo.

\VS{ⅩⅦ}Ase ogokora oko okobe kwobobegu, Tolemai akairaneria obobe ase amaya.

\VS{ⅩⅧ}Erio Tolemai akariika amang’ana aria akorete, akamoirera omorwoti. Ase amang’ana ayio agasaba airerwe abasikari bagokonyana nabwo na boigo buna ere aegwe oboteneneri bwe’emechie ene erio koba eyaye.

\VS{ⅩⅨ}Akabariikera abanene be esegi na kobaarigania ase chiira chi’okobaakana eng’eria ye chifeta, etaabu nebiegwa ebinge. Erio akabatoma abande ase egati ya abanto baye bagende Gazara komoita Yohana,

\VS{ⅩⅩ}na abande kogenda kobwata omochie o Yerusalemu na egetunwa gie Hekalu.

\VS{ⅩⅪ}Korende omonto oyomo akamonyoka chimbero na gotang’ana Gazara bosio bwa abanto abwo ba Tolemai, akamoteebia Yohana buna ise na bamura bamwabo baitirwe na buna Tolemai abatomete abasikari bamoite Yohana.

\VS{ⅩⅫ}Yohana akarera mono ekero aigwete ayio, korende ase engencho amanyetigwe amang’ana ayio ritang’ani, akababwata na kobaita abanto abwo batometwe bache komoita.

\VS{ⅩⅩⅢ}Amang’ana ande a Yohana: chiseegi chiaye, amakora aye yoboremu, oboagaachi bwaye bwechinyasi na okobua konde ere enyorerete,

\VS{ⅩⅩⅣ}bionsi nigo biriikire ase ebiinyorio bioborai bwaye buna Omokuani omonene, korwa buna ere abonyoorete ise gakuure.

\par }