\NormalFont\ShortTitle{2 MAKABI}

{\MTB EGETABU GIA KABERE KIA

\par }{\MT MAKABI

\par }{\IMT Ogochaakera

\par }{\IP Egetabu eke gia kabere kia Makabi nobwenge bwechiforiumu isano chia Jasoni mosinto o Cyrene. Egetabu eke nigo kegokwanera igoro yabiria biakoregete ase egati y’Abayahudi korwa chingaki chia Omokuani omonene Oniasi o gatato (ange 180 nyuma Yeso ataraiborwa), goika ogokwa kwa Nikanori (161 nyuma Yeso ataraiborwa), boigo amang’ana aye nigo anga buna aria are ase Makabi y’eritangani. Amang’ana akobekwa chinguru mono naria igoro yokoba omoigweri ase amachiiko boigo n’eng’eria ya Nyasae ase baria bagokwa ase ekeene.

\par }{\IOT Okobagwa kw’egetabu eke:

\par }{\IO Amarube gochia ase Abayahudi ba Misiri boigo n’obwenge 1:1—2:32

\par }{\IO Okoamereria kw’Obokuani obonene 3:1—4:50

\par }{\IO Antioko Epiphanes n’ogochandwa kw’Abayahudi 5:1—7:42

\par }{\IO Obobui bwa Yudasi 8:1—15:39



\par }\ChapOne{Ⅰ}{\SH Riruube gochia ase Abayahudi ba Misiri
\par }
{\PP \VerseOne{Ⅰ}Korwa ase Abayahudi ba Yerusalemu na Judea, gochia ase abamwabo bare Misiri, amaiga n’omorembe.

\VS{Ⅱ}“Nyasae abasesenie, na aikeranie okobwatana okwo akorete n’abasomba baye abegenwa: Aburaamu, Isaka, na Yakobo.”

\VS{Ⅲ}Tiga Nyasae abae okogania gw’okomosasiima na gokora okogania kwaye ase omoyo bw’okwerwa.

\VS{Ⅳ}Nyasae abae okobua gw’okobwata amachiiko aye. Nigo togosaba Nyasae abae omorembe,

\VS{Ⅴ}aigwe ogosaba kwaino, ababere ebibe biaino na tabeba chingaki chi’emechando.

\VS{Ⅵ}Nigo togendererete kobasabera korwa aa Yudea.

\VS{Ⅶ}Ase omwaka 169, ekero Demeturio o kabere arenge omorwoti, intwe Abayahudi ’ntwabarikerete tokabateebia igoro y’emechando n’obororo twanyorete ase emiaka eria magega Yasoni gokora obosaria ase omochie oria omochenu.

\VS{Ⅷ}Yasoni n’ekeombe kiaye nigo basambete egesieri gi Hekalu na goita abanto batabwati mamocho. Nigo twasabete Omonene ere akaigwa ogosaba gwaito. Nigo twaretete ekeegwanso gi’echitugo chiato boigo n’okwama gwaito okuya, togokia etaya ase Hekalu na tokabeka emegati emechenu.

\VS{Ⅸ}Ase engencho eyio twabasoroire mochengere rituko rinene buna riria ri’echiema ase kera omotienyi o Kisilevu ase omwaka 188.


\par }{\SH Riruube gochia ase Arisitobulo
\par }
{\SHB Ogokwa kw’Omorwoti Antiokia
\par }
{\PP \VS{Ⅹ}Korwa ase abanto ba Yerusalemu na Yuda, boigo n’ekegambero ekenene ki’abagaaka n’Abayuda ngokorikera tore aye Aristobulo, omoiborwa bw’abakuani na omworokia bw’omorwoti Tolemai, n’abayahudi bare misiri. Twagokwanirie na gokoganeria obogima obuya.

\VS{Ⅺ}Twamwakeire Nyasae mbuya mono ase engencho atotoretie korwa ase emechando emenene agatokonya korwa ase omorwoti.

\VS{Ⅻ}Nyasae nere otosereretie ababisa baito korwa ase omochie oito omochenu.

\VS{ⅩⅢ}Omorwoti Antioko ekero aigete Persia na omoganda omonene bw’abarwani oyio orenge kororekana otabweke, abarwani abwo b’esegi nigo banachanetwe ebingese ebingese aria ase hekalu ya Nanea ase engencho y’echiira chiria abakuani b’enyasae eria ekuungu yare korokwa Nanea bariete

\VS{ⅩⅣ}Antioko konya osoire ase Hekalu amo na bake bab’amasemia baye ng’a achie konywoma enyasae eria ekuungu, korende okogania kwaye okonene n’okogenda kwenyorera enibo eria yagachire aria Hekalu.

\VS{ⅩⅤ}Ekero abakuhani baigorete ebigachero, Antioko n’abanto baye bake igo bagasoa ime ase Hekalu gosakora enibo, ekero basoa abakuani bagasieka emerangwa rimo rioka,

\VS{ⅩⅥ}erio bakabaruta amagena korwa ase bebisete ase omorangwa o bobisi, bakababutabutorana emebere yabo na gotuguta emetwe yabo isiko ase abanto.

\VS{ⅩⅦ}Nyasae oito atogigwe ase kera engencho ase engencho obaeire egesusuro abasaria abwo.


\par }{\SHB Omorero ogosamba ekengwanso kia Nehemia
\par }
{\PP \VS{ⅩⅧ}Ase rituko ri’emerongo ebere n’atano ase omotienyi o Kisilevu nigo togocha gochengera rituko rinene r’ogochenwa gwe Hekalu, buna togochengera rituko rinene ri’echiema. Nigo twaroche nga mbuya tobainyorie ayio, erio nainwe mochengere rituko erio rinene. Moinyore buna omorero ochete engaki Nehemia arwete ekengwanso magega y’ogokora kwagacha oboyia Hekalu n’egesasiimero.

\VS{ⅩⅨ}Ekero abagaaka baito konya bairirwe ase obosomba aria Persia, abakuani bake baria bamoirogete Nyasae nigo bairete omorero moke igo korwa ase emesa y’egesasiimero, bakayobisa bobisi nyaro ase egesima ekiomo. Omorero oyio nigo bayobisete buya tomanyekana na monto onde bwensi.

\VS{ⅩⅩ}Emiaka emenge magega ko Nyasae aroreire abanto amaabera, omorwoti o Persia akairania Nehemia gochia Yerusalemu. Nehemia agateebia baria b’ororeria rwa Abakuani barigie omorero oria. Bakairania amang’ana gocha ase tore buna tibanyoreti morero oria korende n’amache, amache amarito. Nehemia akabateebia babuche amache aria amarito bayarete.

\VS{ⅩⅪ}Ekero ebinto bionsi biganeirie ase engencho y’ekengwanso biabegetwe ase emesa aria y’amatabau, Nehemia agateebia abakuani baria baumore amache aria amarito igoro ase chiinko na igoro ase ekengwanso keria.

\VS{ⅩⅫ}Bagakora igo ase chingaki echio chionsi n’erisase erio riatubire n’amare rigachaka kobara, erio kera egento ekio kiarenge igoro ase emesa eria y’amatabau y’esadaka gekabwatwa omorero. Abanto bonsi bakarigereria na gokumia mono.

\VS{ⅩⅩⅢ}Ekero omorero oria ogendererete gosamba ekengwanso keria, Yonathani, Omokuani omonene agachaaka gosaba erio n’abanto bande bonsi bakamoitaberia bakoragwa na Nehemia.


\par }{\SHB Ogosaba kwa Nehemia
\par }
{\PP \VS{ⅩⅩⅣ}Ogosaba kwa Nehemia nigo kwarenge iga: Omonene Nyasae omotongi o bionsi! Aye n’oyobwogokumia na omonyanguru, boigo n’omonyamaabera na ekeene. Aye bweka naye omorwoti. Onde taiyo ore omuya otatiga aye;

\VS{ⅩⅩⅤ}Onde taiyo ore omonyaboronge na ogokora amaya otatiga aye. Aye n’omonyanguru na omochia kare. Aye nigo ogotoria Abaisraeli korwa ase obobe bwonsi; nigo gwachorete chisokoro chiaito okababeka ensemo ase engencho y’obokoreri bwao.

\VS{ⅩⅩⅥ}Ancherana ekengwanso eke togokoruera ase engencho y’abanto bao Abaisraeli bonsi; renda abachore bao na obakore babe abachenu.

\VS{ⅩⅩⅦ}Osangererie abanto baito abwo baseberekanete. Osibore baria bare abasomba ase chinse chingeni. Ororere abanto baito amaabera abwo bakounererigwa na gochaywa, erio abanto b’ebisaku binde bamanye buna aye naye Nyasae oito

\VS{ⅩⅩⅧ}kae baria bare abatindi na baria batari gwekanya egesusuro.

\VS{ⅩⅩⅨ}Anchera abanto bao basoe ase ense yao enchenu buna Musa abateebetie.


\par }{\SHB Omorwoti o Parsia okoigwa igoro y’omorero
\par }
{\PP \VS{ⅩⅩⅩ}Erio abakuani bagatera ogoteera.

\VS{ⅩⅩⅪ}Na ekero ekengwanso kiaerete koyia, Nehemia agachiika amache aria atigarete aumorwe igoro ase amagena aria amanene

\VS{ⅩⅩⅫ}erio omorero ogoka rimo rioka, korende okarimigwa n’erioki ri’omorero oria oronge ase emesa y’egesasiimero.

\VS{ⅩⅩⅩⅢ}Amang’ana ayio agakwanwa kera ase. Omorwoti o Persia akaigwa buna amache gete anyorekanire ase abakuani babisete omorero bw’emesa yokoruera ekengwanso magega konya batarairwa obosomba. Boigo akaigwa buna Nehemia n’abasani baye nigo bare kobeka amache aria erio basamba ekengwanso.

\VS{ⅩⅩⅩⅣ}Omorwoti ekero aunengetie amang’ana ayio akanyora buna n’ekeene, akarwa ogochika ase aria akagitwa erio akayakora koba ase achenu.

\VS{ⅩⅩⅩⅤ}Ase igo omorwoti akanyora chitaabu chinyinge mono korwa ase aria, echio are koa monto onde bwensi anchete.

\VS{ⅩⅩⅩⅥ}Nehemia n’abasani baye bakaroka amache ayio “nafthari”, engencho yaye ogochenwa; korende ange abanto bonsi nigo bakoroka amache ayio ’naftha.




\par }\Chap{Ⅱ}{\SHB Yeremia okobisa eema y’egesasiimero
\par }
{\PP \VerseOne{Ⅰ}Kobwatekana n’amangana a kare, nigo tomanyete nga omobani Yeremia nigo achigete abanto abwo bare koirwa obosomba babise ensemo gete y’omorero bw’emesa y’ekengwanso buna twarorire aiga.

\VS{Ⅱ}Nigo tomanyete buna magega y’okobaa amachiiko nigo abachigete baria bare koirwa obosomba tibeba amachiiko o Omonene Nyasae gose kongaineka ekero bararore emegwekano y’ogosasimwa gose chinibo chinyinge.

\VS{Ⅲ}Ase amang’ana anga buna ayio nigo ababegete chinguru babeke amachiiko ase chinkoro chiabo.

\VS{Ⅳ}Amang’ana ayio ayio a kare nigo boigo agotoinyoria buna Yeremia akaragwa na Nyasae erio agachiika eema eria y’omosangererekano n’esanduki y’okobwatana birwe goika egetunwa aria ase Musa atenenete agwo kare na korigereria ense eria abanto ba Nyasae barieretwe eira.

\VS{Ⅴ}Ekero Yeremia aigete ase egetunwa igoro akarora ribwago rinene, erio akabisa eema eria amo n’esanduki y’okobwatana amo n’emesa eria y’egesasiimero, erio agasieka egesieri ki’eribwago riria.

\VS{Ⅵ}Abasani ba Yeremia bake bakamobwatia na kobeka ekemanyererio ase enchera eria aetete korende tibanyorete ribwago riria.

\VS{Ⅶ}Ekero Yeremia aigwete buna bakorire igo akabatogonyera agateeba: Ase agwo nigo aragenderere koba ase abobisi goika engaki eria Nyasae arasangererie abanto baye na kobarorera amaabera.

\VS{Ⅷ}Engaki eyio Omonene nabaorokerie ebinto ebio, obonene bw’Omonene n’erire riria mbirorekane, buna yabete engaki eria ya Musa, na buna Sulemani asabete Hekalu ebekwe ensemo ase obonene.


\par }{\SHB Buna Solomoni achengerete omoyega
\par }
{\PP \VS{Ⅸ}Boigo nigo eriikire ase okoiranerera kw’amachiiko buna Sulemani omorwoti omongaini aruete ekengwanso chingaki chi’okobeka ensemo Hekalu magega kobakorire koyeagacha;

\VS{Ⅹ}ekero asabete omorero nigo ochete korwa igoro ogasamba ekengwanso buna yakoregete kare chingaki chia Musa.

\VS{Ⅺ}Musa nigo atebete buna ekengwanso ki’ebibe nigo giasambetwe n’omorero ase engencho getarietwe.

\VS{Ⅻ}Sulemani agachengera rituko erio rinene ase egeka ki’amatuko atanonatato (8).


\par }{\SHB Enyomba y’ebitabu ya Nehemia
\par }
{\PP \VS{ⅩⅢ}Amang’ana ayio nigo ariikire boigo ase okoiranerera kw’abarwoti na okoiranerera kwa Nehemia oyio ochagete okogacha kw’ebitabu na gosangereria amariko a Daudi, amarube abarwoti igoro y’ebingwanso n’ebitabu igoro y’abarwoti n’ababani.

\VS{ⅩⅣ}Yuda boigo nere konya osangererie ebitabu ebio biasirete engaki y’esegi ebio tobwate aiga bono.

\VS{ⅩⅤ}Onye mobiganetie toma abanto bache kobioyia.


\par }{\SHB Ogochikwa ase ogochengera omoyega
\par }
{\PP \VS{ⅩⅥ}Ase engencho bwango iga ngochengera tore rituko rinene ri’okorwa Hekalu ase oboyia, nigo tokobarikera nainwe boigo mochengere rituko erio.

\VS{ⅩⅦ}Nyasae otoririe abanto baye bonsi, naende otoiraneirie ense yaito enchenu, oborwoti, obobani n’ obokoreri bwe Hekalu

\VS{ⅩⅧ}buna achigete ase amachiiko. Ototoririe korwa ase obobe n’emechando yonsi, na agachena Hekalu, naitwe twegenete buna goetera ase amaabera aye natosangererie bwango iga ase Hekalu enchenu korwa kera egesaku ense engima.


\par }{\SH Amang’ana okoigora y’omoriki
\par }
{\PP \VS{ⅩⅨ}Yasoni Omokurene nigo ariigete ase ebitabu bitano omogano igoro ya Yuda, Makabi n’abamwabo, ogochenwa gwe Hekalu enene, na okobekwa ensemo kw’emesa y’egesasiimero.

\VS{ⅩⅩ}Nigo agokwanera igoro yokoamererania igoro ya Antiokia Epifane na igoro y’omwana oye Eupatori,

\VS{ⅩⅪ}na boigo igoro y’amaroro a igoro ayio banyorete baria barwanete mono korwanerera edini y’ekeyahudi. Omobaro bw’abarwani esegi baito nigo barenge abake mono. Nonya nigo baboerete ense yonsi na goseria abarwani esegi b’echinse chinde.

\VS{ⅩⅫ}Bakairaneria abanyene Hekalu yabo eyio yamanyekanete ense yonsi, bagatoria omochie o Yerusalemu, na koirania amachiiko ayio konya atugutirwe. Nigo bakorete ayio onsi ase engencho Omonene abete omuya na omonyamaabera ase bare.

\VS{ⅩⅩⅢ}Bono nkorika inde ase obweng’e ase egetabu ekemo aria arigetwe na Yasoni ase ebitabu bitano.

\VS{ⅩⅩⅣ}Ase engencho amang’ana ayio nigo ariikire ase obogare ayio araroisie omonto erio taigwa buya omogano oyio.

\VS{ⅩⅩⅤ}Bono inche natemire mono kwororobia amang’ana ase engencho y’abasomi: baria bagosoma ase okwegokia mbagoke, na baria batagete komanya igoro y’amang’ana akoregete tibakonyora mochando.

\VS{ⅩⅩⅥ}Koringa obweng’e bw’amang’ana buna aya n’emeremo emekongu, eyio eganeti omonto kogiramora na kogesa botuko.

\VS{ⅩⅩⅦ}Nigo ere emeremo emekongu buna okwarigania omoyega bw’abaanto ao ao. Korende inche nigo ngokerete emeremo eyio erio nkonye abasomi baane.

\VS{ⅩⅩⅧ}Ngotema inde mono sana tindika amang’ana amange; emeremo eyio namotigeire oria otongete ense ritangani. Inche nigo ntagete korika ase obweng’e aria akoregete.

\VS{ⅩⅩⅨ}Inche tindi omoroisia bw’enyomba engeni eyio ogokora kera egento, korende inche n’omwaki chirangi na emeremo yane n’okoroisia enyomba erorekane buya.

\VS{ⅩⅩⅩ}Omonto bw’emegano goika amanye ogosoma kwaye, aringorie kera ring’ana na koriera buya mono.

\VS{ⅩⅩⅪ}Korende omonto oria okorika amang’ana ase obweng’e nancheire kobeka amang’ana aye ase obweng’e.

\VS{ⅩⅩⅫ}Ase igo bono gotamenta amang’ana amange nachakire omogano one. Ekiagera n’oboriri korika amang’ana amange ase omochakano bw’egetabu ki’omogano, na korika amang’ana are ime ase obweng’e.




\par }\Chap{Ⅲ}{\SH Okoamererania gati ya Oniasi na simioni
\par }
{\PP \VerseOne{Ⅰ}Ekero Onia arenge Omokuani omonene, omochie oria omochenu nigo orenge n’omorembe n’okwama okuya, n’amachiiko nigo arenge kobwatigwa buya mono, ekiagera Onia nigo amoirogete Nyasae na akanga ebibe.

\VS{Ⅱ}Abarwoti ba Siria na ba Misiri nigo basigete Hekalu, na nigo barenge korwa ebiegwa gochia ase Hekalu.

\VS{Ⅲ}Omorwoti Seleuko o Asia nigo arenge korwa ensemo yonsi eria yaganeirie ase ebingwanso aria ase Hekalu korwa ase enibo yaye omonyene.

\VS{Ⅳ}Korende Simioni korwa ase egesaku gia Benjamini oyio orenge omoteneneri omonene ase obokoreri bwe Hekalu, nabwate okongusanana na Onia ase engencho y’omoroberio bw’echiiro y’omochie.

\VS{Ⅴ}Ase engaki eyio Apolonio o Tarso nigo arenge omogabana o Siria enene. Bono Simioni agachiera Apolonio,

\VS{Ⅵ}akamoteebia buna ekegancha gie Hekalu nigo kebwate enibo enyinge totanyare kobara; na ase engencho enibo eyio ataganeirie ase engencho y’ekengwanso, nabo ekoegwa omorwoti.


\par }{\SH Heliodoro ogotomwa gochia Yerusalemu
\par }
{\PP \VS{Ⅶ}Ekero Apolonio baumeranete n’omorwoti ekamoteebia igoro y’enibo eyio, omorwoti agachiika Heliodoro, oyio orenge omoteneneri bw’amang’ana y’omorwoti agende oyie enibo eyio aretere omorwoti.

\VS{Ⅷ}Heliodoro akaimoka kogenda ase atometwe korende agekora buna oria ogotaarera omochie o Siria enene.

\VS{Ⅸ}Ekero aigete Yerusalemu akariganigwa buya n’Omokuani omonene, agateebia Omokuani igoro y’ogocha kwaye, na akaboria komanya buya mono igoro yaria konya atebigwe.

\VS{Ⅹ}Omokuani omonene akamoteebia buna enibo neere yagachetwe ase ekegancha gie Hekalu, korende ensemo gete nigo yabegetwe ensemo ase engencho y’ababoraka na abataka,

\VS{Ⅺ}na ensemo yende nigo yabegetwe ensemo ase engencho ya Hirikano omwana o Tobia omonto omanyekanete mono. Yonsi ase obwamo nigo yarenge chikiro 13,000 chi’echifeta, n’e’etaabu nigo yarenge chikiro 6,500.

\VS{Ⅻ}Omokuani oria omonene akagenderera komoteebia buna tekonyarekana nonya nga’ke kobaunereria abanto abwo babegete ogosemeria kwabo ase omoroberio na oborendi obuya bwe Hekalu eyio yare gotogigwa ense yonsi.


\par }{\SH Heliororo okoroberia gosoa Hekalu
\par }
{\PP \VS{ⅩⅢ}Korende Heliodoro agachiika buna goika enibo eyio eirwe ase ekegancha ki’omorwoti korengana buna achiigete.

\VS{ⅩⅣ}Ase igo agachiika rituko arenge gocha ase Hekalu gotenenera okobarwa kw’eniibo eria. Egekorwa ekio gekarenta obotantanu ase omochie oria bwonsi.

\VS{ⅩⅤ}Abakuani bonsi bakabeka chianga chi’obokuani bakagwa inse maumama ase emesa eria y’egesasiimero, bagasaba Nyasae arende enibo eyio, ekiagera nere orwete ogochika nga enibo abanto barure gochia Hekalu erendwe.

\VS{ⅩⅥ}Kera omonto oroche Omokuani omonene nigo aichanete mono. Agaonchoreria obosio bwaye na obororo bwaye bokarorekana isiko.

\VS{ⅩⅦ}Nigo arenge gotengechigwa ase obwoba na tanyarete kobisa ogoichana kwaye.

\VS{ⅩⅧ}Abanto bakarwa ase chinyomba chiabo bakabwatisia abakuani ase ogosaba erio Hekalu teramwa.

\VS{ⅩⅨ}Abakungu nabarabwo bakebisia chigunia ase ebikuba biabo bagaichora ase chinchera. Abasubati abekungi abwo konya batarancherwa gosoka isiko korwa ase chinyomba chiabo bakamonyoka bagaeta ase ebiita n’echinyasi chi’omochie, nabande bagatigara barigereretie korwa chitirisa.

\VS{ⅩⅩ}Abwo bonsi nigo baimogetie amaboko abo gochia ase Nyasae bagosaba.

\VS{ⅩⅪ}Nigo yarenge ogokumia mono korora Omokuani omonene oichanete mono, na korora abanto bonsi baraire inse maumama ase chinchera.


\par }{\SH Omonene okorenda Hekalu yaye
\par }
{\PP \VS{ⅩⅫ}Ekero bagendererete gosaba Omonene omonyanguru arende enibo eyio yagachetwe inse y’oborendi bwaye,

\VS{ⅩⅩⅢ}Heliodoro ere akagenderera n’omoroberio oye.

\VS{ⅩⅩⅣ}Korende ere amo n’abarendi baye baigete ase ekegancha gi’Hekalu, Omonene bw’emeika yonsi n’okobua gwonsi agakora egento ki’ogokumia erio kera oyomo oyosoete ase Hekalu ime amo na Heliodoro agasogwa n’obwoba nakoererwa chinguru.

\VS{ⅩⅩⅤ}Ase egekorwa ekio bakarora ebarasi n’omorini oye. Ebarasi nigo yabekeire ase omogongo oye ebirogo ebiya bw’ogoikaransera na omorini bw’ebarasi nigo abegete chianga chikomekameka korende nigo arenge gotengechigwa. Mobasokano ebarasi eria agaonchokera Heliodoro agachaaka komoita n’amagoro aye amotwe.

\VS{ⅩⅩⅥ}Erio agwo abamura babere bakaoroka bosio bwa Heliodoro bagatenena oyomo ase okoboko gw’okorio n’oyonde okoboko gw’okobee; bagaita Heliodoro batari mabera.

\VS{ⅩⅩⅦ}Heliodoro akagwa inse akagireka. Abanto baye bakamoimokia bakamobeka ase egetanda ki’abarwaire bakamosokia isiko.

\VS{ⅩⅩⅧ}Ase egeka egeke omonto oyio osoete ase ekegancha gie Hekalu amo n’omoganda omonene amo n’abarendi baye, korende bono nigo agosokigwa isiko ore ase egetanda ki’ababwaire. Abanto bonsi bagaichana na gokumia mono okobua kwa Nyasae.


\par }{\SH Oniasi ogosabera Heliodoro
\par }
{\PP \VS{ⅩⅩⅨ}Kobwatekana n’egekorwa ekio kia Nyasae, Heliodoro agatigara oraire ase emechando atari konyara gokwana gose atari n’ogosemeria konde.

\VS{ⅩⅩⅩ}Abayahudi bakamotogia Omonene oyio okorete amakumia ase engencho y’amasikani ye Hekalu yaye. Bono agwo ase Hekalu abanto abwo baichanete bare n’obwoba bakagoka mono na gochengera ayio.

\VS{ⅩⅩⅪ}Abasani bake ba Heliodoro, bagacha ase Onia Omokuani omonene bakamoboria asabere Heliodoro erio Nyasae amotangere amakweri ayio konya amoikeire.

\VS{ⅩⅩⅫ}Bono Omokuani omonene akarwa ekengwanso kare n’okwegena buna Nyasae nagweni Heliodoro, ekiagera tatagete omorwoti akagere buna Abayahudi nabwo bakorerete Heliodoro amabe ayio.

\VS{ⅩⅩⅩⅢ}Ekero Onia Omokuani omonene arenge korwa ekengwanso, abasae baria babere baria baorogete agwo ritangani babegete chianga chiria babegete riria ritangani bakaorokera Heliodoro bakamoteebia: “Omosike mono Omokuani omonene ase engencho goetera ase ere Omonene otoririe obogima bwao.

\VS{ⅩⅩⅩⅣ}Inyora buna Omonene nere okoa egesusuro. Bono aye genda bwoo otebie kera omonto igoro y’echinguru chia Nyasae.” Ekero bakorete gokwana ayio bagasira.


\par }{\SH Heliodoro ogotogia Nyasae
\par }
{\PP \VS{ⅩⅩⅩⅤ}Bono Heliodoro akarwera Nyasae ekengwanso na akaria chiira chinyinge, ekiagera Omonene atoretie obogima bwaye. Gakorire ayio agatiga Onia erio akairana gochia ase omorwoti amo n’omoganda oye bw’esegi.

\VS{ⅩⅩⅩⅥ}Agateebia kera omonto amang’ana ayio Omonene omonyanguru akorete.

\VS{ⅩⅩⅩⅦ}Ekero omorwoti aboreti Heliodoro amoteebie buna niing’o oragende Yerusalemu engaki ende, Heliodoro akamoteebia:

\VS{ⅩⅩⅩⅧ}Onye kobwate omobisa gose onye komanyete monto onde ore mamincha y’omogambi bwao oyio nere ogotoma. Nigo arairane gasusuire mono onye gakoba n’egesio gi’okoirana ekiagera aria Yerusalemu chinguru chi’ogokumia chia Nyasae nigo chigokora emeremo.

\VS{ⅩⅩⅩⅨ}Nyasae ore igoro nigo arendete Hekalu na nigo agosiria onde bwensi oraganie koyesaria.

\VS{ⅩⅬ}Oyo noro omogano buna ebigancha bi’ Hekalu biarendetwe korwa ase Heliodoro.




\par }\Chap{Ⅳ}{\PP \VerseOne{Ⅰ}Korende Simioni oyio okwanetwe agwo ritangani buna nere otebetie Apolonio igoro yenibo na akareta emechando ase ense yonsi akangainereria igoro y’Onia Omokuani omonene kagoteeba nga nere oreterete Heliodoro emechando eyio yamonyorete.

\VS{Ⅱ}Simioni akaroberia gosoera Onia buna nigo are mamincha y’oborwoti. Onia nigo arenge omonto omwororo na nigo arendete Hekalu na goetania onsi nigo aganetie kera oyomo arende amachiiko onsi.

\VS{Ⅲ}Endamwamu ya Simioni ekagenderera kobera mono goikera abanto baye bagaita abanto abange.

\VS{Ⅳ}Onia akamanya nga mangana tamobereti maya, na buna Apolonio omwana o Menestheo, oyio orenge omogabana omonene o Siria amo na Foiniki arenge kobeka Simioni chinguru ase kera obobe arenge gokora.

\VS{Ⅴ}Bono ere agachiera omorwoti korende tari ase engencho yogosoera abamwabo, korende ase engencho y’Abayahudi bonsi, ase oboamate bwabo bw’enka na obwaisiko.

\VS{Ⅵ}Nigo amanyete nga onye omorwoti takobwaterana nere morembe tore konyorekana boigo na Simioni nigo arenge kogenderera n’oboriri bwaye.

\VS{Ⅶ}Magega k’omorwoti Seleuko akure Antioko oyio omanyekanete buna Epifane akaba omorwoti, Yasoni momura omwabo Onia akenyorera obokuani obonene ase enchera etabwenereti.

\VS{Ⅷ}Akagenda korora omorwoti akamoirera chitaabu chikiro 12,000 na akaria eira nga namente chikiro chinde 2,700 agwo magega.

\VS{Ⅸ}Kero kende Yasoni nigo aete omorwoti chitaabu chiria erio agachee egetii ase abasae bakwegere gokora chigosorio, na echinde ase engencho yokorika abanto ba Yerusalemu koba abantiokia.

\VS{Ⅹ}Ekero omorwoti aikeranetie ayio na Yasoni akaba Omokuani omonene, ere agakora abanto ba Yerusalemu bagatiga chingencho chi’okomenya kwabo bagachaaka komenya buna Abagiriki.

\VS{Ⅺ}Agasiria chinchera chiria chi’ogwanchereria ase Abayahudi okwo baetwe na Yohana ise Eupolemo oyio magega yaye ochiete gokora okobwatana kw’obosani n’Abarumi. Bono Yasoni agasiria chingencho chi’okomenya gwaito buna Abayahudi akareta chingencho chinyia chi’okomenya echio chiarenge mamincha y’amachiiko aito.

\VS{Ⅻ}Yasoni akaagacha egetii ki’echigosori ase omogooko mono ange n’egetunwa gi’Hekalu erio agateebia abana baito abasae begere chingencho chi’ekegiriki.

\VS{ⅩⅢ}Kobwatekana n’obobe obonge bwa Jasoni Omokuani omonene oyio orenge omorianania na otamosigete Nyasae, okogania gw’okomenya buna Abagiriki na kwegera chingencho chiabo gokaba okonene,

\VS{ⅩⅣ}goikera nonya n’abakuani tibatwara monguso ekero bakorwa ebingwanso. Bagatiga ase achenu naende bagatiga korwa ebingwanso; ekero bare koigwa esirimbi yogochaka chigosorio, nigo bare gosoa egetii gochaka chigosorio.

\VS{ⅩⅤ}Tibaroche kende gionsi koba eki’engencho ekio chisokoro chiabo chiairete koba ekiengencho, nigo rioka barengereretie chingencho chi’ekegiriki.

\VS{ⅩⅥ}Ase engencho yayio onsi, bakanyora emechando emenene, abanto aba abwo bare kobwatia chinchera chiabo echio bakagerete buna n’echindonge bakabaonchokera bakaba ababisa babo bagachaaka kobachanda.

\VS{ⅩⅦ}Tikeri gento kiya gotiga kobwatia amachiiko a Nyasae buna togochia korora gochia motwe.

\VS{ⅩⅧ}Rituko erimo ekero omorwoti are kogokera chigosorio ase omochie o Turo echio chiare koba magega y’emiaka etano,

\VS{ⅩⅨ}omoriri oyio Yasoni agatoma abanto korwa Yerusalemu gochia Tirza abwo barenge abantiokia baire chifeta chikiro 10,000 ase engencho yokongwansera enyasae eria Herkule. Korende abanto abwo tibarora nga buna chifeta echio n’echinyinge ase ogokorera ekengwanso;

\VS{ⅩⅩ}ase igo bagachira bakaroiseria chimeri chi’echisegi.

\VS{ⅩⅪ}Ekero Apolonio mosinto o Menestheo atometwe Misiri angaki omorwoti Filometori arenge kogokera ogosoa kwaye obogambi, Antioko akanyora amang’ana buna Filemetori nigo arenge mamincha yaye, Antioko akaba n’obwoba igoro y’okogamba kwaye, akarwa agwo akagenda Yopa, akamanya korwa Yopa gocha Yerusalemu.

\VS{ⅩⅫ}Ekero aigete akaariganigwa n’abanto abange barenge n’omogooko mono bagoaka eriogi bare n’echitochi. Erio Antioko ere akaraa omoganda oye bw’esegi gochia Foiniki.

\VS{ⅩⅩⅢ}Magega y’emiaka etato, Yasoni agatoma Menelao momura omwabo Simioni oyio okwanire korwa igoro aa, airere omorwoti chitaabu erio aikeranie amang’ana gete y’engencho.

\VS{ⅩⅩⅣ}Korende ekero Menelao atenenete ase obosio bw’omorwoti, akagokia omorwoti mono ekiagera nigo arwete chitaabu chikiro 10,000 goetania chiria Yasoni arwete erio ere achorwe koba Omokuani omonene.

\VS{ⅩⅩⅤ}Ase igo Menelao akairana gochia Yerusalemu ore n’amakaratasi korwa ase omorwoti ayio akomwanchera koba Omokuani omonene, korende ere tarenge obwenerete koba Omokuani omonene ekiagera nigo abwate enkoro ekobera bwango na nigo arenge omotindi mono buna enyang’au.

\VS{ⅩⅩⅥ}Bono Yasoni oyio ourete momura omwabo ekerogo kw’obokuani ase enchera embe nere akaurwa ase enchera embe erio ekamobetereria agatama gochia ase ense ya Amoni.

\VS{ⅩⅩⅦ}Menelao akagenderera koba Omokuani omonene korende akaba atari goakana chitaabu chiria arierete omorwoti eira buna nabe gakomoa.

\VS{ⅩⅩⅧ}Korende Sostrato oyio orenge omoteneneri omonene bw’abarwani esegi akaba gakona koinyoria Menelao igoro y’echitaabu chiria ekiagera nere oganeirie gochisangereria, goikera bonsi babere bakarangerigwa gocha ase omorwoti ase engencho y’ering’ana eri.

\VS{ⅩⅩⅨ}Menelao agachora momura omwabo ore korokwa Lisimako koba omokonyi oye na Sostrato agachora Krate koba omoteneneri omonene bw’abarwani esegi ba Kuporo.

\VS{ⅩⅩⅩ}Ase chingaki echio, amang’ana agakoreka amabe ase omochie o Tarso noria o Malo eyio konya omorwoti aeire Antioki omokungu oye o sere.

\VS{ⅩⅩⅪ}Ase igo omorwoti akaimoka bwango akagenda Kilikia koreta omorembe agatiga Androniko oyio orenge oyomo bwa’abateneneri baye koba omokonyi oye.

\VS{ⅩⅩⅫ}Menelao akanyora ribaga eri erio akaa Androniko ensemo y’ebinto bi’etaabu ebio arusetie ase Hekalu ya Yerusalemu; ebio konya aoneirie omochie o Turo n’emechie ende eyio yasinyaine na Yerusalemu.

\VS{ⅩⅩⅩⅢ}Onia ekero aigwete aya akagenda akaerokia ase Hekalu eyemo agwo Dafne, ange n’omochie bw’Antiokia. Agwo agachaaka komomochia Menelao maiso marore.

\VS{ⅩⅩⅩⅣ}Menalao akaebereria Androniko bobisi akamoteebia aite Onia. Androniko agachiera Onia akamwebereria akamokora koba omosani oye na akamoriera eira yokomorenda taitwa korende Onia tegena mangana ayio, ere akaba n’obwoba obonge, omoerio Androniko akamobua ebirengererio akamorusia ase Hekalu akamoita rimo rioka.

\VS{ⅩⅩⅩⅤ}Abayahudi n’abanto bande b’echinse chinde bagaichana mono igoro y’ogoitwa oko.

\VS{ⅩⅩⅩⅥ}Bono ekero omorwoti airanete korwa Kilikia, Abayahudi ba Antiokia bakamochiera bakemurungania igoro y’ogoitwa okwo kw’oboriri; nonya n’Abagiriki bakaorokia obororo igoro y’obobe obwo.

\VS{ⅩⅩⅩⅦ}Omorwoti Antioko agaichana mono goika akaiyeria amariga kobua mono ekero ainyorete buna Onia arenge omonto bw’omoroberio.

\VS{ⅩⅩⅩⅧ}Obororo obonene bokamosoa goika agatandora chianga chi’Andronika, erio akamoetanania omochie bwonsi goika aria ase aiterete Onia, agwo nere akamoita agakwa. Igo nabo Omonene aete Androniko egesusuro ekio aganeirie.

\VS{ⅩⅩⅩⅨ}Chingaki echio ekero Lisimako agokonywa na momura omwabo, Menelao konya okorire amang’ana amange amabe ase omochie, ebinto ebinge bi’erigori konya biaibirwe korwa ase Hekalu. Ekero amang’ana ayio amanyekanete abanto bagacha bare ebiombe ase ebiombe bakaba mamincha ya Lisimako.

\VS{ⅩⅬ}Omoerio oye ebiombe biria bi’abaanto bakaba n’obororo goika onde tabanyara, erio Lisimako akaira abarwani esegi chilifu isato (3,000) babwate ebirwanero erio korwania ebiombe ebio bi’abaanto, abarwani esegi abwo nigo bare koragwa na Aurano, eyio orenge omokoro korende orenge omoriri mono.

\VS{ⅩⅬⅠ}Ekero Abayahudi abwo barenge isiko y’ Hekalu baroche buna baboereirwe, bagachora amagena, chinko boigo n’amagena korwa ase emesa eria y’abatabau bakarutera Lisimako n’omoganda oye.

\VS{ⅩⅬⅡ}Bagaita abanto bake korwa ase omoganda oria o Lisimako, na bagatiga abande bare n’echingoma, na bonsi baria batigarete bagatama gotoria amagima abo. Lisimako oyio orenge oboibi bw’ebinto bi’Hekalu agaiterwa ange n’ekegancha gi’Hekalu.

\VS{ⅩⅬⅢ}Ase engencho y’amang’ana aya, Menelao agasoerwa.

\VS{ⅩⅬⅣ}Ekero omorwoti aigete omochie o Turo, abanene b’Abayahudi bagatoma abanto batato ase are komotebia igoro y’amamocho a Menelao.

\VS{ⅩⅬⅤ}Ekere Menelao aroche buna ekiina kiamoengeire, akaa Tolemai omwana o Dorimere riaki erio aebererie omorwoti amokorere ogwanchereria.

\VS{ⅩⅬⅥ}Tolemai akaebereria omorwoti bagasoka nere isiko erio baregokia, ekero bare agwo isiko akamoebereria aonchorerie ebirengererio biaye,

\VS{ⅩⅬⅦ}na koraria nga Menelao tabwati komocha konde gwonsi. Bono Menelao agatigwa akagenda ore omosibore nonya okorete ogosaria oko gwonsi; korende abanto baria batato abwo batarenge n’okomocha nonya batemete kw’erwanerera ase obosio bw’ekegambero, bakanacherwa ekiina gi’ogokwa.

\VS{ⅩⅬⅧ}Abanto baria batato abwo bare korwanerera omochie o Yerusalemu, abanto baye, amo n’ebinto ebichenu ebio konya biaibiru korwa Hekalu, bakaegwa egesusuro bwango bwango bomaene botaiyo.

\VS{ⅩⅬⅨ}Abanto ba Tirza bakaorokia okogechigwa kwabo igoro y’obobe obwo, korende bakaorokia amasikani bagatindeka emebere ya baria batato baitetwe n’amasikani.

\VS{Ⅼ}Menelao akagenderera koba Omokuani omonene ase engencho ya baria barenge n’okobua korende ere akagenderera koba omobe mono goika akaba omobisa omonene ase abanto bamwabo.




\par }\Chap{Ⅴ}{\PP \VerseOne{Ⅰ}Ekaba ase chingaki echio Antioko IV akaboera Misiri eriakabere.

\VS{Ⅱ}Ase engaki y’amatuko ange emerongo ene (40), abanto ba Yerusalemu kera ase bakarora amaroro, ase amaroro aya bakarora abarini chibarasi babegete chianga chiare komekameka bakorina n’echinguru gochia igoro, baimogeti amatimo n’emioro igoro.

\VS{Ⅲ}Bakeroberia ase omoroberio bare ange koboera. Chinguba chigakanigwa n’amatimo akarutwa buna embura y’embeo, n’echinsara chigaichora kera ase. Chingobo chia kera engencho nigo chiare komekameka buna risase.

\VS{Ⅳ}Kera oyomo ase omochie agasaba na kwegena buna amaroro ayio arete amaya.

\VS{Ⅴ}Amang’ana y’oborimo agaika kera ase buna Antioko okuure. Erio Yasoni agasangereria abanto goetania 1,000 akaboera Yerusalemu mobasokano. Bagaseria abanto abwo baroberie ase chinyasi chi’omochie, erio bakaboera Yerusalemu na koyoira. Menelao agatama gochia ase Hekalu akebisa;

\VS{Ⅵ}ekero Yasoni n’abanto baye bagendererete goita Abayahudi bamwabo batari n’amaabera. Yasoni tamanyete buna kobua abanto bamwabo ase esegi tikiarenge gento kiya. Agekora buna nigo abuire ababisa baye na tari banto bamwabo.

\VS{Ⅶ}Nonya nigo Yasoni tanyarete koira obogambi. Omoerio oye akabetererigwa agatama gochia ase ense y’Abamoni, na omoerio oye ogosaria kwaye gokamoretera obosooku obonene

\VS{Ⅷ}agakwa n’obosoku obonene. Areta oyio orenge omorwoti bw’Abaarabu, akabwata Yasoni akamosiekera echera ekiagera nigo arochigwe buna omosaria, agachaywa ase engencho arwete ense yaye, nigo arenge korigigwa na kera omonto eyio ekamobetereria gotama korwa ense gochia eyende, goika agatama gochia Misiri kwebisa aroro;

\VS{Ⅸ}na omoerio oye agatama gochia Lakedemonia okagerete buna nancherwe kobera aroro ase engencho y’obwamate bwarenge gati yabo n’Abayahudi. Omoerio oye omonto oyio obetereretie abanto abange bagatama korwa ase chinse chiabo agakwera ense engao ayio ase atamete gochia.

\VS{Ⅹ}Yasoni konya oitire abanto abange na gotiga emebere yabo etatindekiri, bono ere agakwa atari na monto onde okomorera; na tatindekwa ase chisokoro chiaye.

\VS{Ⅺ}Ekero amang’ana akoregete Yerusalemu aikerete omorwoti Antioko, ere agakagera buna ense yonsi ya Yudea yasarekire. Bono ere akarwa Misiri ore n’obororo obonene agachaaka korwania Abanto ba Yerusalemu;

\VS{Ⅻ}agachiika abanto baye baite kera omonto bare koumerana nchera gose onde bwensi bw’ebisete.

\VS{ⅩⅢ}Bagaita abanto bonsi, abasacha ase abakungu, abamura ase abaiseke; bagaita nonya n’abana abake.

\VS{ⅩⅣ}Ase egeka ki’amatuko atato, Yerusalemu egasiria abanto 80,000: 40,000 nigo baitetwe ase esegi, n’abande banga buna abwo bakaonigwa gochia obosomba.

\VS{ⅩⅤ}Gotaisaneka naya onsi, Antioko agataka gosoa ase Hekalu enchenu goetania chionsi ense engima, okoragwa na Menelao, oyio orenge omosoeri bw’dini yaye n’abanto baye.

\VS{ⅩⅥ}Antioko akaimokia ebinto ebichenu b’Hekalu n’amakobo aye atachenegeti, boigo akaira ebinto binde ebio abarwoti bande barwete gochia ase Hekalu buna ebiegwa erio komenta omonene n’amasikani y’Hekalu.

\VS{ⅩⅦ}Antioko agaichorwa n’omogoko ase enkoro yaye ase engencho y’obobui bwaye tamanya buna Omonene konya otigire Hekalu yaye enchenu esarigwe ase engencho y’ebibe bi’abaanto ba Yerusalemu.

\VS{ⅩⅧ}Onye konya abanto ba Yerusalemu batakorire abibe ebinge, anga Antioko naetwe egesusuro, tarenge gwancherwa gokora obosaria bonga buna obwo. Nigo arenge gocha koegwa egesusuro buna Heriodoro, oria otometwe n’omorwoti Seleuko korora ekegancha gi’Hekalu.

\VS{ⅩⅨ}Korende Omonene tachorete abanto baye ase engencho y’Hekalu korende nigo achorete Hekalu yaye ase engencho y’abanto baye.

\VS{ⅩⅩ}Ase igo Hekalu nigo yasoete ase obobe bw’ense na magega yaye egasanga ase okogenderera kwabo. Nyasae omonyanguru agatiga Hekalu yaye ase engencho y’endamwamu yaye, korende ekero abanto bairanerete Nyasae Hekalu ekagachwa naende.

\VS{ⅩⅪ}Antioko akaira chikiro 62,000 chi’echitaabu korwa ase Hekalu, erio ase obwango akagenda bwoye. Nigo eimokereretie igoro goika agakagera buna nabo akonyara gokora chimeri chitare ense enyomo n’abarwani baye b’esegi batare amache ime goika engegu.

\VS{ⅩⅫ}Agachora Abagabana abwo bachandete abanto. Ase omochie o Yerusalemu agachora Filipo omonto o Furugia oyio orenge omobe mono goetania Antioko omonyene.

\VS{ⅩⅩⅢ}Ase ense y’ebitunwa bia Gerisimu akabeka Androniko. Goetania aba narengeo oyonde ore korokwa Menelao oyio okorerete Abayahudi bamwabo bobe mono goetania buna abagabana bande bakorete. Antioko nigo angete Abayahudi mono goetania;

\VS{ⅩⅩⅣ}goika akaira omoganda bw’abarwani esegi chilifu 22,000 korwa Misiri gochia Yerusalemu abwo bare goakanwa, aba nigo barenge inse y’oboteneneri bw’omonto orenge korokwa Apolonio. Oyo nigo achigete abarwani baye b’esegi baite abanto bonsi na koira abakungu n’abana obosomba.

\VS{ⅩⅩⅤ}Apolonio agaika Yerusalemu akangainereria buna n’omorembe akorigia, rituko ri’Esabato ekero Abayahudi bonsi batumogete, agachiika abarwani esegi baye baimokie ebirwanero biabo bebange isiko y’omochie.

\VS{ⅩⅩⅥ}Erio akabachiika baite kera omonto orasoke gocha kobarora abarwani abwo b’esegi bagasoa omochie ime ase obwango mono bagaita abanto abange mono.

\VS{ⅩⅩⅦ}Korende Yuda, Makabi na bande ange kianda iga bagatama gochia ebitunwa igoro agwo ase bamenyete buna ching’iti chi’orosana agwo ase bare koria emete y’orosana.




\par }\Chap{Ⅵ}{\PP \VerseOne{Ⅰ}Nyama y’amatuko make, omorwoti agatoma omogaka oyomo omwathene kobabetereria Abayahudi batige edini yabo, emegiro yabo boigo batige kobwatia amachiiko a Nyasae;

\VS{Ⅱ}boigo na gosaria Hekalu ya Yerusalemu na koyekora koba ey’Olypian Zeu, n’eria ya Gerisimu ayekore koba aya Zeus nyasae bw’abaeti buna abanto abwo bamenyete ase agwo bare gokora

\VS{Ⅲ}Obosaria obwo nigo bware obobe mono.

\VS{Ⅳ}Abanto b’ebisaku bagasoa Hekalu na gokora obobe bwa kera engencho, nonya n’abatayayi bagasoa Ekearu, ebinto bitachenegeti bikaretwa ase Hekalu.

\VS{Ⅴ}Ebinto bitachenegeti bigaichorigwa ase egesasiimero.

\VS{Ⅵ}Nigo yabete akong’u korenda chisabato boigo n’amatuko ande y’emeyega ende, gose gokwana maiso marore buna aye n’omoyahudi.

\VS{Ⅶ}Kera omotienyi ekero bare kogokera rituko ri’okoiborwa kw’omorwoti, Abayahudi nigo bare kobetererigwa koria chinyama chianda chi’ekeng’wanso. Ekero rituko rinene ria Dionisio enyasae eria y’edivai riare goika, nigo bare kobetererigwa kobeka amato y’emete ase emetwe yabo na gotara ase chinchera.

\VS{Ⅷ}Ase obosemia bwa Tolemai, emechie y’abagiriki abwo bare abaamate babo bagatebigwa babetereri Abayahudi koria chinyama chi’ekeng’wanso;

\VS{Ⅸ}na onde bwensi otarenge konyara komenya korengana n’echingencho chi’abagiriki, nigo are goitwa. Tiyabete akong’u komanya buna chingaki chinkong’u ngocha chiire.

\VS{Ⅹ}Abakungu babere bakabwatwa ase engencho barogetie abana babo. Abakungu abwo bagatarigwa omochie bwonsi goeta na abana babo nigo bagugunaine ase chimbeere; na omoerio bakarutwa inse korwa ase chinyasi chi’omochie.

\VS{Ⅺ}Ring’ana rinde Filipo agatebigwa nga Abayahudi gete nigo baumeranete ase gete bobisi erio korenda esabato bobisi, erio Filipo akababoera na kobasamba bonsi amo, korende barabwo tibatemete gwetanga ase engencho basigete esabato mono.

\VS{Ⅻ}Nigo nkobasorora timokwa omoyo ekero mogosoma igoro y’amang’ana y’ogokumia ayio akoregete, korende momanye nga egesusuro eke nigo giancheretwe tari ase ogosiria, korende korongeyia abanto ba Omonene.

\VS{ⅩⅢ}Ekero okoa omonto egesusuro ekio n’ekemanyererio ki’amaabera ribaga agotigwa engaki etambe ataeri gesusuro.

\VS{ⅩⅣ}Omonene Nyasae tari gotokorera buna agokorera ebisaku binde. Abwo bande nigo akobaa egesusuro magega yokoganya ase oboremereria goika ekero basoire ebibe ime.

\VS{ⅩⅤ}Korende intwe nigo agotoaa egesusuro magega totarakora ebibe ebinge mono.

\VS{ⅩⅥ}Ase igo Nyasae nigo agotororera amaabera intwe abanto baye. Neisa koba otoeire egesusuro, ere tagototiga.

\VS{ⅩⅦ}Nigo nabateebia aya ase engencho yokobainyoria. Mono tiga togenderere n’omogano oito.

\VS{ⅩⅧ}Narengeo omworokia oyomo bw’amachiiko orenge korokwa Eleazari, omogaka bw’amasikani mono. Akabetererigwa koria enyama y’embeche.\FTNT{*}{{\FR Ⅵ:ⅩⅧ }{\FR{6:18
}}{\FK{Embeche:
}}{\FT{nero ekorokwa engurue}}}

\VS{ⅩⅨ}Korende Eleazari akarora nga mbuya gokwa n’amasikani kobua komenya n’omogima botachenegeti. Bono ere agatuguta enyama eria korwa monwa oye erio akagenda ase abanto bare gochanderwa,

\VS{ⅩⅩ}akoorokia nga abanto babwenerete koba abaremu na kwanga koria chindagera chitachenegeti, neisa koba n’obogima bwabo bagosiria.

\VS{ⅩⅪ}Abateneneri baria b’ekengwanso keria getachenegeti abwo barenge abasani b’Eleazari bakamoira ensemo bakamoteebia arete enyama yaye, ere endonge korwegwa ekengwanso, erio ekore buna n’enyama eria y’ekengwanso eria omorwoti achigete akoria.

\VS{ⅩⅫ}Ase ogokora igo ere tarenge goitwa, nigo arenge gokorerwa amaya ase engencho y’obosani bwabo bwa kare.

\VS{ⅩⅩⅢ}Korende Eleazari agakora ogochora kw’amasikani y’emiaka yaye. Korwa obwana bwaye ere nigo abwatete amachiiko amachenu a Nyasae. Ase igo akabairaneria: “Inwe ingite bono iga.

\VS{ⅩⅩⅣ}Omonto omonene buna inche n’obosoku kongainereria. Abanto abake abange tibacha gokaga buna nigo nakanire okwegena kwane magega y’ogoika emiaka 90.

\VS{ⅩⅩⅤ}Ngise gwekora buna nigo nkoria enyama eye, erio ngenderere komenya ake igo, nigo nderetere obosooku obonene n’abanto abake abange nigo barasirigwe.

\VS{ⅩⅩⅥ}Neisa koba netangire korwa ogokwa oko kwa bono, tingwetanga korwa ase okoboko kwa Nyasae gw’echinguru neisa koba kinde moyo gose nakuure.

\VS{ⅩⅩⅦ}Ngise gokwa bono ase oboremu, nigo ndaorokie nga nimbwenerete obogaka bwane.

\VS{ⅩⅩⅧ}Nigo boigo erabe omogwekano omuya gochia ase abanto abake na koborokia buna bagwenerete kwerwa gokwa ase engencho y’amachiiko aito amachenu.” Magega gakorire gokwana aya akagenda gochandwa.

\VS{ⅩⅩⅨ}Abanto baria baria konya bakorire obosani nere ase egeka egeke bakamoochokera ekiagera bakagete buna ere nigo agokwana buna ebarimo.

\VS{ⅩⅩⅩ}Ekero bamoitire ange n’ogokwa, Eleazari agaaka eriogi agateeba: Omonene namanyete onsi. Ere namanyete buna nabo nare gocha gwetanga korwa ase emechando eye nonya n’ogokwa. Boigo namanyete buna naremereirie aya onsi ase omogooko ase engencho imoirogete ere.

\VS{ⅩⅩⅪ}Ase igo Eliazari agakwa. Korende ogokwa kwaye kw’oboremu gokaba gokainyorwa buna egento ki’engencho ase ense yonsi.




\par }\Chap{Ⅶ}{\PP \VerseOne{Ⅰ}Rituko erimo omongina oyomo omoyahudi akabwatwa n’abana baye batano na babere. Omorwoti agachiika baakwe emetarichi naende babetererigwe koria enyama y’embeche.

\VS{Ⅱ}Erio oyomo bw’abamura baria agateeba: inki morigeti konyora ase aya onsi mogokora? Intwe nigo tore ange gokwa kobua gotiga chingencho chi’echisokoro chiaito.

\VS{Ⅲ}Amang’ana ayio akagechia omorwoti mono goika agachiika chisuguria chibekwe omorero omotindi;

\VS{Ⅳ}Ekero chisuguria chiria chiasambire mono, omorwoti agachiika omomura oria okwanete ribaga ri’abande anachwe oromeme na gosambwa risankwa ri’omotwe naende anachwe amaboko na amagoro ekero ng’ina n’abamura bande bamwabo batengerete.

\VS{Ⅴ}Omomura oria akanachwa nachwa agatigara riengwe ri’echinyama rikweyana. Agwo omorwoti akarwa ogochika omomura oria airwe abekwe ime y’esuguria eria yarenge gosamba mono. Ekero erioki riaruete ime y’esuguria eria, bamura babwabo na ng’ina bakabekana chinguru bagatebania bakwe ase oboremu, bagoteeba:

\VS{Ⅵ}Omonene naroche aye onsi na namanyete ogochandeka gwaito. Musa nigo abagete amang’ana aya maiso marore ekero ariigete ogoteera gokuurera baria batigire Omonene. Agateeba, “Omonene Nyasae Nabarorere amaabera baria bakomokorera.”

\VS{Ⅶ}Magega kobaitire omomura oria bw’eritang’ani, abasikari baria bakagoka erio bagachaaka komosamba etukia omomura oria o kabere na komosabora risankwa ri’omotwe omomura oria o kabere. Erio bakamoboria: “Inee bono aye norie enyama eye y’embeche gose nigo otagete tokonache amaboko n’amagoro?”

\VS{Ⅷ}Omomura oria akairaneria ase omonwa oye agateeba “Inche tinkoria enyama eyio nonya ngake!” Erio abasikari baria bakamochanda buna bachandete oria bw’eritang’ani,

\VS{Ⅸ}Korende oyo ere ekero abeire ange gokwa akarera bono gochia ase omorwoti ogoteeba: “Omoiti oyo aye nabo okonyara gotoita bono korende omorwoti bw’ense natobokie korwa ase abakuure na gotoaa obogima bwa kare na kare ase engencho intwe twaigwereire amachiiko aye.”

\VS{Ⅹ}Magega y’oyio abasikari baria bagachaaka kwegokia ase okomoita omomura ogatato. Agachiikwa asokie oromeme isiko, erio ere akarambora amaboko aye n’omoremu,

\VS{Ⅺ}agakwana ase oboremu Nyasae nere ongete amaboko aya, korende amachiiko a Nyasae nigo are ay’engencho goetania amaboko ane, na nimanyete buna Nyasae nangiranerie amaboko aya ane.

\VS{Ⅻ}Omorwoti na baria bonsi barenge nere bagaichana mono ase oboremu bw’omomura oria oyio orenge ange gochandwa.

\VS{ⅩⅢ}Magega gakure Abasikari baria bagachanda omomura o kane ase enchera eria eria,

\VS{ⅩⅣ}korende amang’ana aye y’omoerio nigo arenge iga “Nigo inde n’omogooko gokwa ase amaboko ao, ase engencho ntore n’ekeene buna Nyasae natobokie korwa ase abakuure. Korende aye Antioko, tokobokigwa!”

\VS{ⅩⅤ}Abasikari bakabwata omomura o gatano bagachaaka komochanda.

\VS{ⅩⅥ}Omomura oria akarigereria omorwoti ase amaiso akamoteebia nore n’okobua kw’ogotokorera kende gionsi keria oranche, korende nonya naye nokwe. Korende tokagera buna Nyasae otigire abanto baye.

\VS{ⅩⅦ}Ganya orore Nyasae nagochande aye amo n’abanto bao ase chinguru chiaye.

\VS{ⅩⅧ}Abasikari baria bakabwata omomura o gatano na rimo, na magega atarakwa agateeba: “Tongaineka. Intwe nigo togochandwa ase engencho twakorire ebibe ase Nyasae oito. Nakio gekogera amabe aya onsi agotonyora.

\VS{ⅩⅨ}Korende tokagera buna aye tokonyora egesusuro ase engencho y’okoamererania na Nyasae.”

\VS{ⅩⅩ}Ngina nigo abaichanetie mono goetania abamura baye bonsi, na nigo aganeirie koinyorwa ase enchera yabeene. Nonya origereretie abamura baye batano nababere bagokwa rituko erimo, ere agatwara oboremu ase engencho nigo amosemeretie Omonene.

\VS{ⅩⅪ}Omong’ina oyo nigo arenge omoremu buna omosacha, akabeeka abana baye chinguru na kobaremia ase omonwa obo,

\VS{ⅩⅫ}akabateebia “Timanyeti buna gwachagete koba moyo ase enda yane. Tari inche nakoete obomoyo na kobwatania ebiimo bi’omobere oo.

\VS{ⅩⅩⅢ}Nyasae nere okorete ayio; Nyasae oyio otongete ense na bionsi biria bire oo. Nigo are omonge bw’amaabera ere nakoiranerie obogima bwao, ase engencho nigo bwanchete amachiiko aye mono goetenia buna bweanchete aye omonyene.”

\VS{ⅩⅩⅣ}Antioko namanyete buna omong’ina oria nere are gochecheria ase igo agatema mono gosorora omwana oye mw’omoerio oyio orenge moyo atigane n’echingencho chi’echisokoro chiaye. Akamoriera eira na gotiana buna namoe enibo enyinge na komobeka amenye buya na komoa ekerogo ekenene na komokora abe omosani oye.

\VS{ⅩⅩⅤ}Korende omomura oria taigwete mangana aria. Erio Antioko agatema gokwana na ng’ina erio akwane n’omwana oye erio gotoria obogima bwaye.

\VS{ⅩⅩⅥ}Magega y’okoebererigwa mono omong’ina oria agancha.

\VS{ⅩⅩⅦ}Omong’ina oria akabwaterera omwana oye agakwana ase omonwa oye agateeba: “Omwana one indorere amaabera. Inyora buna nigo kwabete inda yane emetienyi kianda, naende nakorerire ase emiaka etato. Nakorendire nagokoa kera egento keria oganetie goika rituko riarero.

\VS{ⅩⅩⅧ}Ase igo omwana one nagosoroire origererie igoro n’ense. Rigereria buya mono kera egento okorora omanye buna bionsi ebio nigo biatongetwe na Nyasae boigo agatonga Mwanyabaanto.

\VS{ⅩⅩⅨ}Tobaisa koiroka omoiti oyo. Ancha gokwa ase ogwancha kwao na bworokie buna aye n’omoremu buna abamura bamino, erio ase amaabera a Nyasae nkonyore aye amo nabarabwo rituko ri’okobokigwa.”

\VS{ⅩⅩⅩ}Magega ng’ina atarakora gokwana ayio, omomura oria agateeba: omorwoti Antioko, inki oganyete? Nangire tikoigwera amachiiko ao. Amachiiko nkoigwera naria oka are ase amachiiko ayio Musa aete chisokoro chiaito.

\VS{ⅩⅩⅪ}Kwabeire gokorengereria obobe bwonsi obwo kwabeire kogokorera abanto baminto, korende tokonyara gwetanga korwa ase endamwamu ya Nyasae.

\VS{ⅩⅩⅫ}Nekeene nigo togochandeka ase engencho y’ebibe biaito. Nyasae oito ore igoro ogechigwe naitwe, nigo agendererete gotosusura erio totware amasikani. Korende ayio nigo arabe ayekero egeke, ase engencho intwe n’abanto baye ere natwabere.

\VS{ⅩⅩⅩⅢ}Nyasae oito ore moyo obeigwe naitwe, na nigo agendererete gotochunchuga erio tobe n’amasikani. Korende ayio nayekero egeke, ase engencho intwe n’abanto baye ere natwabere.

\VS{ⅩⅩⅩⅣ}Korende aye n’omonto omobe goetania ebitongwa bionsi. Ase igo aye tibwengaina buna nobe omonene ekero ogendererete gochanda abanto ba Nyasae

\VS{ⅩⅩⅩⅤ}Tokonyara gwetanga korwa ase endamwamu ya Nyasae omonguru oyio okorora onsi.

\VS{ⅩⅩⅩⅥ}Abamura baminto nigo bachandeka ekero egeke ase engencho y’obwegenwa bwaito ase okobwatana kwa Nyasae, korende bono barabwo banyorire obogima bwa kare na kare. Korende aye nogambigwe na Nyasae buna oganeirie ase engencho y’obwerorio bwao.

\VS{ⅩⅩⅩⅦ}Bono korwa inde omobere one ase engencho y’amachiiko y’echisokoro chiaito, buna abamura baminto bakwete. Korende bono nigo ngosaba Nyasae arorere abanto baye amaabera, korende aye akoe egesusuro egetindi goika oancherane buna Nyasae bweka nere Nyasae.

\VS{ⅩⅩⅩⅧ}Nigo ngosaba buna inche n’abamura baminto tobe ab’omoerio konyora egesusuro kia Nyasae ekio ase ekeene kianyorire ense yaito yonsi.

\VS{ⅩⅩⅩⅨ}Amang’ana ayio y’ogokumia akagechia omorwoti Antioko mono goika agachiika omomura oria achandwe mono goetania abamwabo.

\VS{ⅩⅬ}Ase igo omomura oria agakwa kare nogosemeria okonene ase Nyasae.

\VS{ⅩⅬⅠ}Magega yaye ng’ina nere agaitwa.

\VS{ⅩⅬⅡ}Narorire nga narure omogano oisaine igoro buna Abayahudi bachandetwe na kobetererigwa koria chinyama chianda chi’eching’ondi chi’ekeng’wanso.




\par }\Chap{Ⅷ}{\PP \VerseOne{Ⅰ}Yuda oyio orenge korokwa Makabi amo n’abasani baye bakagenda korwa omochie gochia oyonde bobisi goika bagasangereria omoganda bw’abarwani esegi abwo babwatete mono edini y’ekeyahudi.

\VS{Ⅱ}Bagasaba Omonene Nyasae akonye abanto baye abwo bare gochandwa n’ebisaku bionsi; boigo arorere Hekalu yaye amaabera ayio konya yachecherigwe n’abanto b’ebisaku.

\VS{Ⅲ}Boigo naende arorere omochie o Yerusalemu amaabera oyio ore gosarigwa oronge ange gotagorwa. Bakamoboria aigwe eriogi ri’amanyinga ayio aiteirwe akomorera.

\VS{Ⅳ}Boigo bakabori’Omonene aorokie endamwamu yaye nagoakana egesiomba ase baria bonsi baitete abanto baye nakongeta abana abake batari n’okomocha, na gokwana mamincha y’erieta riaye.

\VS{Ⅴ}Ekero Yuda Makabi akorete koroberia omoganda oye bw’abarwani esegi, abanto b’ebisaku tibanyarete koamererania nere ekiagera endamwamu y’Omonene ase Abaisraeli nigo yaonchogete ekaba amaabera.

\VS{Ⅵ}Yuda akaboera emechie n’ebichie nakobisamba n’omorero. Agaseria ababisa na akaira chinsemo chinene chi’engencho mono.

\VS{Ⅶ}Chinsa chia botuko nigo chiare komobera buya mono ase okoboera okwo. Kera ase abanto nigo bare gokwana igoro y’obobui bwaye.

\VS{Ⅷ}Ekero Filipo omogabana amanyete buna Yuda nigo agendererete konyora obobui naende buna nigo agendererete gosuka motwe na koba omobui, akarika riruube gochia ase Tolemai oyio orenge omoteneneri omonene o Siria enene na Foiniki erio ache komokonya.

\VS{Ⅸ}Ase obwango mono Tolemai agachora Nikanori omwana o Patroklo, oyomo bw’abasani b’omorwoti, akamotoma amo nabarwani esegi chilifu 20,000 korwa ase chinse ao ao bagende gosiria egesaku ki’Abayuda. Tolemai boigo agachora Gorgia omochenerali oyio obwate obomanyi obonge ase amang’ana y’esegi agende amo nabarabwo.

\VS{Ⅹ}Omorwoti Antioko nabwate chikilo 68,000 chi’efeta chi’Abarumi; ase igo Nikanori akaroberia goakana efeta eyio ase okoonia Abayahudi abasibwa b’esegi buna abasomba.

\VS{Ⅺ}Ase obwango mono agatoma amang’ana gochia ase emechie yarenge ange n’enyancha buna nkoonia are Abayahudi ase rigori rike mono: abasomba 60 ase etalanta eyemo. Korende ere tamanya buna endamwamu ya Nyasae omonguru nigo yamoganyete.

\VS{Ⅻ}Yuda akanyora amang’ana buna Nikanori aroberetie, erio agateebia abamwabo buna abarwani esegi ba Nikanori babereire ange na Yudea,

\VS{ⅩⅢ}gati yabo mbarengeo aboba abwo babwate chitang’utang’u ase emeroberio ya Nyasae, ekero baigwete amang’ana ayio bagatama chimbero.

\VS{ⅩⅣ}Korende abande bakaonia ebinto ebitigari biabo bionsi na gosaba Omonene abarore abwo Nikanori konya aonirie gochia obosomba nonya konya esegi terachaka.

\VS{ⅩⅤ}Bagasaba Nyasae abatorie; na onye takobatoria ase engencho yabarabwo abanyene, rirorio abatorie ase engencho y’okobwatana akorete n’echisokoro chiabo, na ase engencho nere obarangeretie koba abanto baye na ase engencho y’erieta riaye richenu.

\VS{ⅩⅥ}Bono Makabi agasangereria abarwani esegi baye amo bagaika 6,000 akababeka chinguru akabateebia tibairoka gose gotama ase obwoba bw’okorora abarwani esegi abange korwa ase ebisaku ao ao abwo bakobachera kobarwani, akabateebia barwane esegi n’oboremu.

\VS{ⅩⅦ}Bono bebire obobe obwo bakorire ase Hekalu, na emechando eyio baretire ase omochie o Yerusalemu na buna basiretie chingencho chi’Abayahudi.

\VS{ⅩⅧ}Ere akabateebia barabwo nigo begenete ebirwanero biabo, korende intwe nigo tomosemeretie Nyasae omonguru, oyio oranyare gosiria tari aba boka bagotochanda korende nonya nense yonsi, ase okonyegeria omotwe oye gwoka.

\VS{ⅩⅨ}Yuda akagenderera kobainyoria buna Nyasae akonyete chisokoro chiabo: chingaki chia Senakeribu ababisa 185,000 bagasirigwa;

\VS{ⅩⅩ}na ekero barenge Babuloni, Abayahudi 8,000 bagakonya Abamakedonia 4,000, bakabua Abagalatia 120,000 na kobabua, aya onsi nigo anyarekanete goetera ase obobui bwa Nyasae.

\VS{ⅩⅪ}Amang’ana a Yuda akabeka abanto baye chinguru mono na barabwo bakerwa gokwa ase engencho y’edini yabo n’ense yabo. Erio akabaga abarwani esegi baye ase ebiombe bine

\VS{ⅩⅫ}na kera ekeombe nigo kiabwate abanto 1,500. Yuda omonyene amo n’abamura bamwabo, Simioni, Yosefu, na Yonathani, nabwo barenge abateneneri n’ebiombe ebi, kera oyomo n’ekiombe kiaye.

\VS{ⅩⅩⅢ}Goetania aya onsi, agachora Eleazari asome ase eriogi ensemo y’amariko amachenu, erio akaa abanto baye amang’ana aya akobwatia y’obobui: “Nyasae natokonye.” Bono ere agatang’ana ekeombe ki’eritangani agachaaka esegi na Nikanori.

\VS{ⅩⅩⅣ}Nyasae omonguru akabarwanesia esegi, goika bagaita ababisa ange 9,000 boigo bagatiga abange n’echingoma, baria batigarete bakabetererigwa gotama.

\VS{ⅩⅩⅤ}Bakaura abanto abwo konya bachire kobagora chitaabu chiabo na goseria ababisa babo ase obware goika bakanacha ekiina koirana,

\VS{ⅩⅩⅥ}ase engencho esabato konya yabereire ange.

\VS{ⅩⅩⅦ}Ekero bairanete bagasangereria ebirwanero n’enibo korwa ase ababisa abwo bakwete, erio bagasasiima Nyasae na kogokera esabato n’obobui obwo Nyasae abaete, ekiagera ere abarorerete amaabera.

\VS{ⅩⅩⅧ}Ekero esabato yaerete bakabaga ebinto ebio baurete ababisa babo. Ritangani bakaa abanto abwo baagetwe chingoma, ababoraka n’echintakana; ensemo eria yatigarete bakabagana barabwo abanyene.

\VS{ⅩⅩⅨ}Magega yaye bagasangererekana gosaba Omonene omonyamaabera, abwatane nabarabwo ekiagera barabwo n’abanto baye.

\VS{ⅩⅩⅩ}Magega yaye Abayahudi bakarwana esegi amo na Timotheo na Bakide, Abayahudi bagaita abanto goetania 20,000. Bakaira orogongo oronene boigo n’ebinto ebinge mono, ebio bebagerete bakaa kera omonto bireng’aine, ababoraka, chintakana, abagaaka, boigo na baria banyorete chingoma.

\VS{ⅩⅩⅪ}Bagasangereria ebirwanero bi’esegi ase enchera endonge bakabiira bakabigacha ase engencho mono, korende abanto baria bande babwatetwe bare moyo bakairwa Yerusalemu.

\VS{ⅩⅩⅫ}Bagaita omoteneneri omonene bw’abarwani esegi ba Timotheo oyio orenge omonto omobe mono oyio orenge gochanda Abayahudi.

\VS{ⅩⅩⅩⅢ}Ekero bagendererete gochengera obobui bwabo ase omochie bw’echisokoro chiabo, bakabasamba omorero goika bagakwa abanto baria konya basambire ebisieri bi’Hekalu. Gati ya baria baitetwe Kalisthene amo n’abande abwo bebisete ase ekegutu ekemo; aba nigo banyorete engeria eria baganeirie ase obobe bwabo.

\VS{ⅩⅩⅩⅣ}Nikanori omosaria oria oyio orentete abakori ebiasara 1,000 erio kogora Abayahudi,

\VS{ⅩⅩⅩⅤ}akabugwa n’ababisa baye baria achayete mono goetera ase chinguru chia Omonene. Akarusia eyanga yaye n’ebirwanero esegi akabituguta erio agatama ere bweka buna omosomba ogotama goika agaika Antiokia. Eki anyarete gokora n’ogosiria abarwani b’esegi baye bonsi.

\VS{ⅩⅩⅩⅥ}Bono omonto oyo konya otemire goakana Abaroma chifeta chiabo ase okoonia abanto ba Yerusalemu, akaorokigwa maiso marore buna Abayahudi mbabwate oyo okobarenda na ase igo barabwo tibakobugwa rinde ekiagera baigwerete amachiiko ayio Nyasae abaete.




\par }\Chap{Ⅸ}{\PP \VerseOne{Ⅰ}Ekaba ase chingaki echi Antioko agachaaka kobabwatia korwa magega korwa omochie o Persia,

\VS{Ⅱ}agwo ase asoete ase omochie oyomo ore korokwa Persepoli agwo ase atemete koiba korwa ase Hekalu na koboera omochie. Abanto b’omochie oyio bakaimokia ebirwanero bakaboera Antioko. Omoganda oye bw’esegi okabetererigwa koirana magega ase engencho y’obosoku.

\VS{Ⅲ}Ekero Antioko aigete Ekbatana agatebigwa aya amonyorete Nikanori amo n’abarwani esegi ba Timotheo.

\VS{Ⅳ}Agaichorwa n’endamwamu akaria eira goakana Abayahudi egesiomba ase engencho y’okobugwa kwaye. Erio agateebia omogendia oye bw’egari aminyoke chimbero goika bakore orogendo rwabo. Na ase obwerori bwaye agateeba: “Ekero ngoika aria nigo ngoonchora omochie o Yerusalemu koba chimbeera chi’Abayahudi.” Korende tamanya buna endamwamu ya Nyasae konya yamoikeire

\VS{Ⅴ}Bono Nyasae bw’Abaisraeli akamoa ogoakwa gotari kobweneka gose gotari kororekana. Bono ekero akorire gokwana aya enda egachaka komoroma rioka rioka etari gotiga,

\VS{Ⅵ}eke naki egesusuro kebwenerete ase omonto oyio obeire kagochanda abanto bande ase okobaa emechando y’okwoboyia!

\VS{Ⅶ}Nonya nigo ere tatigete kwerora. Obwerori bwaye bokamenteka. Endamwamu yaye ekabera erio agachaaka kogosereria Abayahudi, agachiika omogendia oye bw’egari aminyoke mono. Ekero Omogendia oria aminyogete mono goetania Antioko agatugutwa korwa egari ime agaaka inse ase eriogi rinene akanyora chingoma chinene kera ase.

\VS{Ⅷ}Obwerori bwaye bokamokora agakagera buna nigo abwate chinguru n’okobua gokora emerindo ye’nyancha komoigwera, boigo na korenga oborito bw’egetunwa ase ekerengo. Korende ase obwango akagwaa inse akaborwa chinguru; aya onsi akaorokia okobua kwa Nyasae ase bonsi.

\VS{Ⅸ}Omobere bw’omonto oyo otamoirogeti Nyasae ogasogwa n’amakonde, na ekero konya atarakwa kare n’obororo obonene, enyama y’omobere oye egachaka kogunda. Obotioku obobe mono bogachaka korwa ase omobere oye goika nonya n’abarwani baye besegi bagakumia mono.

\VS{Ⅹ}Onde taiyo nonya n’oyomo omoigete ange nonya n’okomoira gw’ekonya. Oyio ase chingaki inke igo chia magega okagerete buna nabwate ching’enang’eni chia igoro!

\VS{Ⅺ}Bono obwerori bwaye bogachaka koirana inse, agakwa omoyo. Amaakwa a Nyasae akamokora agekanya.

\VS{Ⅻ}Bono ekero asinyetwe koremereria obotioku bwaye omonyene, agateeba: “Nere buya omonto kwebeka inse ya Nyasae; onde bwensi takagera buna narengaine na Nyasae.”

\VS{ⅩⅢ}Nyasae konya osiekire amaabera aye ase omonto oyo, korende omonto oyo akaria eira ase Nyasae agateeba,

\VS{ⅩⅣ}“omochie oria omochenu oria natagete gotagora na koroisia chimbeera chi’Abaisraeli bono nararirie buna n’omochie omosibore.

\VS{ⅩⅤ}Abayahudi abwo ntaroche koba gento kende, abwo konya narobeirie emebere yabo n’eyabana babo eruterwe ching’iti chi’orosana n’echinyoni bono inche nimbakore babe abamo n’abanto ba Atene.

\VS{ⅩⅥ}Na Hekalu eyio nairete enibo korwa bono niyeroisie na koirania ebikorero biaye ebichenu ebio nairete boigo nimente ebinde ebinge; naende ningakane rigori ri’ekengwanso korwa ase omobuko one.

\VS{ⅩⅦ}Goetania onsi inche omonyene nimbe omoyahudi, na ningende kera ase abanto bare nakobarareria chinguru chia Nyasae.”

\VS{ⅩⅧ}Korende bono ekero obororo bwa Antioko bwagendererete bono ase engencho konya endamwamu ya Nyasae yamoikeire ase ekeene, ere akanacha omoyo oye. Bono akarika riruube rikobwatia ase Abayahudi,

\VS{ⅩⅨ}“Korwa ase omorwoti Antioko, gochia ase Abayahudi, abanto baane abanchwa. Kobatomera inde amaiga y’obwanchani, na kobaganeria obogima obuya, n’okogenderera kwaino.

\VS{ⅩⅩ}Nasemeirie buna inwe n’abana baino mbuya mogendererete. Ogosemeria kwane nigo kore ase Nyasae,

\VS{ⅩⅪ}nainyoire ase omogooko omonene ase amaya aria bwankorerete. Ekero narenge koirana gocha inka korwa Persia nigo nanyoretwe n’oborwaire obonene mono, ase igo bono narorire nga mbuya gokora emeroberio y’obwamate obuya ase abanto bonsi.

\VS{ⅩⅫ}Tindasiria ogosemeria gw’okobwena; ase obomaene ninde n’ogosemeria buna nimbwene.

\VS{ⅩⅩⅢ}Korende naonyoire buna tata ominto nigo arenge gochora omokonyi oye chingaki arenge kogenda chinse chiare.

\VS{ⅩⅩⅣ}Nigo arenge gokora iga erio amang’ana kagokorekana buna etakageiri, gose amang’ana amabe kagocha, abanto baye tibasogwa n’obwoba ekiagera mbamanyete buna niingo otigerwa ekerogo ki’oborwoti.

\VS{ⅩⅩⅤ}Nimanyete buna abarwoti b’echinse chiria chitwetanaine baganyete rituko ri’ogokwa kwane na koganya korora eria agochia gokoreka. Ase igo nachorire Antioko omwana one abe omorwoti magega yane. Chingaki chinyinge nabeire nkomotiga ase amaboko aino na nabeire nkogania moigwane nere ekero narenge kogenda gokora emeremo ase chinse chiare. Ere nkonyora are riruube eri.

\VS{ⅩⅩⅥ}Nigo nkobasorora moinyore amaya aria nabakoreire kera omonto bene boigo n’ense yonsi, mogenderere gokora amaya botambe gocha ase inde boigo nase omwana one.

\VS{ⅩⅩⅦ}Negenire buna ere nabakorere amaya botambe, buna inche nabeire ’nkobakorera botambe.”

\VS{ⅩⅩⅧ}Ase igo bono omoiti oyo oyio orenge gochecheria Nyasae akanyora obororo obonene mono, buna boria arenge kobeka abanto bande, agakwa ogokwa kwogokumia mono aria ase ebitunwa ase ense engeni.

\VS{ⅩⅩⅨ}Filipo oyio orenge oyomo bw’abasani baye akaira omobere bwa Antioko inka; korende ase engencho aoboete omwana bwa Antioko, akagenda goika Misiri ase omorwoti Tolemai Filometori.




\par }\Chap{Ⅹ}{\PP \VerseOne{Ⅰ}Yuda Makabi n’abatunyani baye, inse y’oborai bw’Omonene, bakairania Hekalu boigo n’omochie o Yerusalemu.

\VS{Ⅱ}Bagatagora ebisasimero ebio abanto abao konya baagachire ase chichiro boigo nase ogosasiimera.

\VS{Ⅲ}Bagachena Hekalu na koagacha egasasimero oboyia. Erio bagokia omorero ase ogoakania amagena, bagakora ekengwanso ki’eritangani magega y’emiaka ebere, bagasamba ubani, bagokia chitaaya na kobeka emegati emechenu bosio.

\VS{Ⅳ}Ekero bakorete gokora aya, bakarara inse maumama bagasaba buna Omonene abakoonye tibanyora emechando buna eria banyorete. Bakamosaba nga abe n’amaabera ekero akobaa egesusuro ase ebibe biabo ebio barakore, tababeka naende ase amaboko yabaanto b’ebisaku, abwo bakorama Nyasae naende batabwati masikani.

\VS{Ⅴ}Bagachena Hekalu oboyia ase rituko ria 25 omotienyi o Kisilevu, rituko riria riria n’omotienyi oria oria Hekalu yasaretigwe n’abanto b’ebisaku binde.

\VS{Ⅵ}Ase amatuko 8 abanto gakagokera rituko eri buna rituko riria rinene ri’ebigutwa, bakainyora buna egeka geke igo batigete kogokera amatuko amanene y’ebigutwa ekiagera nigo bare gotanga tanga ase ebitunwa nebirubo buna ching’iti chi’orosana.

\VS{Ⅶ}Bono barabwo bakaimokia amato amabese y’emekendo n’echinyimbo chichabeire bagaetanana omochie bagotera amatera y’omogooko na komotogia oria obabuereire erio gochena Hekalu yaye.

\VS{Ⅷ}Bakanacha ekiina na koraria nga egesaku gionsi ki’Abayahudi kebe gekogokera rituko erio kera omwaka.

\VS{Ⅸ}Oyo noro omoerio bw’Antioko oyio ore korokwa Epifane.

\VS{Ⅹ}Bono nigo togokwanera igoro ya Antioko Eupatori, omwana bw’omonto oyo otamomanyete Nyasae, nigo tokorwa omogano omweng’e igoro y’emechando yamonyorete ase chiseegi chiaye.

\VS{Ⅺ}Ekero Antioko Eupatori abete omorwoti, agachora omonto oyomo orenge korokwa Lisia abe omogabana omonene ase amang’ana yense boigo abe gabana omonene ase ense ya Siria enene na Foiniki,

\VS{Ⅻ}ribaga ria Tolemai Makroni, oyio orenge gabana bw’eritang’ani gokorera Abayahudi buya. Makroni konya okorire oboamate bw’omorembe amo n’Abayahudi, erio gotuba obobe obwo konya bakoreirwe.

\VS{ⅩⅢ}Ase engencho eyio abasani b’omorwoti bakagenda bagasoera Makroni buna ere n’omobe, ase engencho konya otigire egesinga gia Kuporo ekio aetwe n’omorwoti Filometori o Misiri, erio akabwatia Antioko Epifane. Kera omonto agateeba buna Makroni n’omobe, bono ere tatwara amasikani aria aganeirie boigo akaurwa ekerogo kiaye; ase igo ere ageita ase okonywa esumo.

\VS{ⅩⅣ}Ekero Gorgia achoretwe koba Gabana bw’orogongo rwa Idumea, ere akeroseria omoganda bw’abarwani esegi erio akaba okona koboera Abayahudi kera engaki.

\VS{ⅩⅤ}Goetania ayio onsi, Abadumea nigo bairete chinsemo gete chi’engencho, erio bakaba bakona gochecheria Abayahudi na kobakorera bobe kera engaki. Bakagenia baria batamete korwa Yerusalemu, erio bakabeka ense ekaba ey’echisegi.

\VS{ⅩⅥ}Bono Yuda Makabi amo n’abanto baye magega kobasabire Nyasae bakaimoka chimbero bakagenda bakaboera chingongo chiria Abaidumea konya bairire.

\VS{ⅩⅦ}Bakarwania Abarwani baria b’esegi barendete chinyasi chi’echingongo echio erio bagaita abanto goetania 20,000.

\VS{ⅩⅧ}Nonya nigo abarwani esegi ange 9,000 bagatama bakabisa ase chindwaki ibere echio chiarenge chinkong’u mono na chiabwate kera egento kiaganeiri gotanga koboerwa.

\VS{ⅩⅨ}Yuda akairana gochia omochie ase aganeirie ase obwango. Korende agatiga Simioni na Yosefu amo na Zakayo n’abanto baye. Omoganda oyio noisaine kogenderera esegi,

\VS{ⅩⅩ}korende bake b’abaanto ba Simioni nigo banchate riaki; ekero baetwe riaki ri’echikiro 64 chi’efeta bagatiga abanto bake bagatama korwa aria ase bebisete ase chindwaki.

\VS{ⅩⅪ}Ekero Yuda anyorete amang’ana aya, agasangereria abarai b’ekeombe kiaye erio agasoera abanto abwo baetwe riaki buna baonirie abamwabo ase ogwanchera ababisa babo batame erio bache kobarwania.

\VS{ⅩⅫ}Agwo agwo agaita abanto abwo erio akaboera chindwaki chiria ibere.

\VS{ⅩⅩⅢ}Ase esegi Yuda akaba omobui mono, na ase esegi eyio agwo ase chindwaki agaita abanto ange 20,000.

\VS{ⅩⅩⅣ}Timotheo oyio agwo magega konya orwanigwe na kobugwa n’Abayahudi, konya osangereirie omoganda omonene bw’abarwani esegi abarini be chibarasi korwa Asia, boigo n’omoganda bw’abarwani esegi bokoondokia, agachaaka gosuka bosio ngora ngora erio koboera Judea na koyoira n’echinguru.

\VS{ⅩⅩⅤ}Korende ekero ababisa aba konya babereire ange, Yuda n’abanto baye bagasaba Nyasae. Bakeboyia chigunia na kweaka ribu,

\VS{ⅩⅩⅥ}erio bakarara maumama ase engasi eria y’egesasiimero, bagosaba Nyasae abakoonye korwana n’ababisa babo, buna ariete eira ase amachiiko aye.

\VS{ⅩⅩⅦ}Ekero bakorete gosaba bakaimokia ebirwanero biabo bakagenda are ake korwa Yerusalemu bagatenena ange n’ababisa.

\VS{ⅩⅩⅧ}Ekero bwakia, esegi egachaka gati y’ebiombe ebi bibere bi’abarwani besegi. Omoganda bw’abarwani esegi b’Abayahudi nigo basemeretie kobua ase engencho y’oboremu bwabo na gosemeri’Omonene, korende ababisa nigo basemeretie chinguru chiabo abanyene.

\VS{ⅩⅩⅨ}Ekero esegi yarorire mono, ababisa bakarora abasacha batano bare n’ebieni bi’okogokia barinete chibarasi echio chiachabeire n’etaabu bakoraa omoganda bw’abarwani esegi b’Abayahudi.

\VS{ⅩⅩⅩ}Abanto aba batano bagaetanana Yuda bakayorenda n’echingobo chiabo abanyene erio bagachaaka korutera ababisa chinsara n’echinkoba. Ababisa baria bagaochoganigwa nagoukorigwa erio abarwani esegi b’abayahudi bakababutabutorana,

\VS{ⅩⅩⅪ}bagaita abarwani esegi abwo bare gotara n’amagoro 20,500 na baria barinete chibarasi 600.

\VS{ⅩⅩⅫ}Timotheo agatama gochia ase orwaki rwarendire mono arenge korokwa Gazare, orogongo rwa Kaerea momura omwabo.

\VS{ⅩⅩⅩⅢ}Yuda Makabi n’abanto baye bakaboera orwaki roria ase egeka ki’amatuko ane,

\VS{ⅩⅩⅩⅣ}korende abanto barenge ime y’orwaki roria bakeigwa buna nigo bare buya, bakagenderera korama Nyasae bobe mono.

\VS{ⅩⅩⅩⅤ}Korende rituko ri’agatano kobogokia mambia abanto 20 ba Yuda barenge n’obororo ase engencho y’amang’ana ayio, bakariina enyasi y’orwaki roria ase oboremu bagaita kera omonto banyorete oo.

\VS{ⅩⅩⅩⅥ}Chingaki echi echi, abande bakariina chinyasi chi’orwaki orwo korwa ensemo yende, bagasamba emerobiri y’orwaki roria. Ababisa abange bagaitwa n’omorero oyio. Ekeombe kende gekabuna ebisieri kegasoyia Abarwani bakaboera omochie oria.

\VS{ⅩⅩⅩⅦ}Timotheo nigo ebisete ase etangi. Nonya nigo bakamoita ere amo na bamura bamwabo Kaerea, amo na Apolofane.

\VS{ⅩⅩⅩⅧ}Magega yayio Abayahudi bakagoka na goteera amatera y’ogwaka mbuya ase Omonene oyio obarendete na kobaa obobui.




\par }\Chap{Ⅺ}{\PP \VerseOne{Ⅰ}Chingaki inke igo magega Timotheo kabuirwe, Lisia momura omwabo omorwoti oyio naende orenge omorendi bw’omorwoti na omonene bw’eserekari akanyora amang’ana igoro yaria akoregete erio akagechigwa mono,

\VS{Ⅱ}akaraa omoganda bw’abarwani esegi 80,000 na abarini chibarasi baye bonsi erio barwanie Abayahudi. Nigo abwate okogania gokora omochie o Yerusalemu obomenyo bw’Abagiriki,

\VS{Ⅲ}na korusia Hekalu ebango buna ase ande onsi ase abanto b’ebisaku bare gosasimera. Boigo na koonia obokuani obonene kera omwaka.

\VS{Ⅳ}Lisia takumetie igoro y’okobua kwa Nyasae, korende ere nigo etogereti chilibu ikomi chi’abarwani esegi bagotara n’amagoro boigo n’echilibu chi’abarini chibarasi, n’echinchogu 80.

\VS{Ⅴ}Ase igo akaboera Juda na korwania orwaki rwa Beth-zuri, ange chikilomita 30 sugusu ya Yerusalemu.

\VS{Ⅵ}Ekero Yuda Makabi n’abanto baye baigwete buna Lisia oboereire chindwaki chiabo, bakarera na kweumia amo n’abanto bonsi, bakobori’Omonene atome omomalaika omuya abatorie.

\VS{Ⅶ}Yuda Makabi akaba oyobwe’ritangani koimokia ebirwanero biaye akaboria abande babwaterane nere barwo amagima abo erio bakonye Abayahudi bamwabo. Erio ase obwango mono bonsi bagasoka chimbero.

\VS{Ⅷ}Korende magega bataragenda are na Yerusalemu, bakanyora buna nigo bakoragwa n’omorini ebarasi obegete chianga chindabu oimogetie ebirwanero bi’etaabu.

\VS{Ⅸ}Erio bonsi bagaakera Nyasae mbuya mono ase okobarorera amaabera; konya obabekire chinguru chisaine koboera nonya n’echingiti chiria chintindi nonya n’echinyasi chi’echichuma.

\VS{Ⅹ}Bono bagasuka bosio bare ange ase esegi, bare amo n’omokonyi oria korwa igoro, ekiagera Omonene konya obaroreire amaabera.

\VS{Ⅺ}Bagacharokera ababisa babo buna endo na goita abarwani esegi 11,000 abwo bare gotara n’amagoro na 1,600 abarini be chibarasi na gokora abande gotama.

\VS{Ⅻ}Abange ba baria batamete nigo batamete n’echingoma boigo konya basiririe ebirwanero biabo. Nonya Lisia omonyene agatama ase obosooku.

\VS{ⅩⅢ}Lisia ase engencho ere tarenge moriri akarengereria buna abuetwe esegi, akainyora buna Abayahudi tibakobugwa ekiagera Nyasae omonguru nere okobarwanesia. Ase igo akaira amang’ana,

\VS{ⅩⅣ}akabasorora banche kobwatana ase obuya, na akaria eira buna nagende gotebia omorwoti abe omosani obo.

\VS{ⅩⅤ}Ase engencho y’obuya bw’abaanto baye, Yuda Makabi agancha amang’ana onsi a Lisia, ase engencho konya omorwoti oitaberanire n’ogosaba okwo konya Yuda aeire Lisia ase amariko.

\VS{ⅩⅥ}Eri rikobwatia neriruube erio Lisia arikerete Abayahudi: Korwa ase inche Lisia gochia ase egesaku ki’Abaisraeli, nabakwanirie.

\VS{ⅩⅦ}Abatomwa baino Yohane na Abisalomu, bang’eire riruube ribwate amang’ana aino ayio mwabatomete, bansabire inche ngancherane naria ariikire ase okobwatana oko.

\VS{ⅩⅧ}Naboririe omorwoti igoro y’amang’ana ayio mwanachete ekiina kobeka bosio bwaye, nere orire eira gokora kende gionsi keria gekonyarekana.

\VS{ⅩⅨ}Komoragenderere koba abegenwa ase eserekari, ninkore aria ’ndanyare ase engencho y’ense yaino.

\VS{ⅩⅩ}Ase amang’ana ayio, nachikire abatomwa baino baumerane n’abateneneri baane erio baigwane ase amang’ana onsi.

\VS{ⅩⅪ}Nabaganeirie amaya. Aya nigo arikirwe ase rituko 24 omotienyi o Dioskorintio omwaka 148.

\VS{ⅩⅫ}N’eriruube ri’omorwoti nigo riare buna ekobwatia: “Korwa ase inche omorwoti, gochia ase oyominto Lisia, nagokwanirie.

\VS{ⅩⅩⅢ}Ase engencho tata ochire koba n’echinyasae, nigo ’ntagete abanto b’oborwoti bwane kogendereria amang’ana abo batari gochandwa.

\VS{ⅩⅩⅣ}Namanyire buna Abayahudi tibarigeti komenya na kobwatia chingencho chi’ekegiriki buna tata arigeti, korende nigo baganetie komenya na kobwatia chingencho chiabo, na basabire gotigwa bamenye igo.

\VS{ⅩⅩⅤ}Bono ase engencho ’ntagete bamenye batabwati bwoba buna ebisaku binde ase oborwoti bwane, bono narure ogochika buna bairanerigwe Hekalu yabo, nagotigwa bamenye kobwatekana n’echingencho chi’echisokoro chiabo.

\VS{ⅩⅩⅥ}Bono nigo narora nga mbuya mbamanyie igoro y’amang’ana aya, na kobaenekeria buna nimbe omosani obo, erio banyare kogendereria amang’ana abo ase omorembe, batabwati bwoba bonde.”

\VS{ⅩⅩⅦ}Eri rikobwatia n’eriruube ri’omorwoti gochia ase egesaku ki’Abayahudi: “Korwa ase inche omorwoti Antioko gochia ase ekegambero ekenene ki’Abayahudi amo n’Abayahudi bande bonsi, nabakwanirie.

\VS{ⅩⅩⅧ}Negenire buna amang’ana aino onsi nagendererete buya buna inche nganetie. Inche mbuya inde.

\VS{ⅩⅩⅨ}Menelao omanyirie buna morigetie koirana seino erio mogendererie emeroberio yaino abanyene.

\VS{ⅩⅩⅩ}Ase igo baria bagocha koirana ase chitariki 13 chi’omotienyio Ksanthiko nabaenekeirie nga timwoboa kende gionsi.

\VS{ⅩⅩⅪ}Bono nabo mokogenderera kobwatia amachiiko aino igoro y’echindagera naria ande buna mwanarete. Moyahudi onde taiyo oraunererigwe ase amang’ana arakoreke atamanyiri.

\VS{ⅩⅩⅫ}Natomire Menelao kobabeeka chinguru.

\VS{ⅩⅩⅩⅢ}Twabaganeirie amaya. Amang’ana aya nigo arikwa rituko ria 15 omotienyi o Ksanthiko, omwaka o 148.

\VS{ⅩⅩⅩⅣ}Abarumi nabarabwo bakarikera Abayahudi riruube rikobwatia:” Korwa ase Kwito Menio na Tito Manio abateneneri b’Abarumi, gochia ase Abayahudi, twabakwanirie.

\VS{ⅩⅩⅩⅤ}Intwe twancheranire n’amangana ayio mwaetwe na Lisia momura omwabo omorwoti.

\VS{ⅩⅩⅩⅥ}Bono intwe nchera tore gochia Antiokia; ase igo rigereria mono amang’ana aria Lisia aboreti omorwoti. Erio motoretere amachibu ase obwango ekiagera intwe ’ntoganetie kobatenenera ase omorwoti, ase engencho y’obuya bwaino. Kora ayio bwango mono buna ekonyarekana,

\VS{ⅩⅩⅩⅦ}timotebana ntorigetie komanya eki mwanachire.

\VS{ⅩⅩⅩⅧ}Twabaganeirie amaya. Amang’ana aya nigo ariikire rituko ria 15 omotienyi o Ksanthiko, omwaka 148.




\par }\Chap{Ⅻ}{\PP \VerseOne{Ⅰ}Ekero okobwatana kw’omorembe gati y’Abayahudi na Abasiria kwaerete, Lisia akairana ase omorwoti n’Abayahudi bakairana gochia ase emeremo yabo ya mogondo.

\VS{Ⅱ}Korende abagabana bake b’echinsemo echio, Timotheo na Apolonio omwana o Genaeo, amo na Hieronimo na Demofoni, boigo na Nikanori omoteneneri omonene bw’abarwani esegi korwa Kopro, tibatigete Abayahudi bamenye n’omorembe.

\VS{Ⅲ}Abanto ba Yopa bagakorera Abayahudi baria bamenyete omochie oyio ring’ana ribe mono. Bagekora buna barabwo n’abasani b’Abayahudi, bakabachiika amo n’echiamate chiabo erio barine chimeri batare nabarabwo.

\VS{Ⅳ}Ase engencho abanto bonsi b’omochie konya bachorire gokora bo, Abayahudi tibabete na bwoba barabwo bagancherana ekegeni ekio n’omoyo omorabu. Korende ekero barenge nyancha, abanto ba Yopa bakababeka amache ime, Abayahudi ange 200, bonsi bagakwa ase amache.

\VS{Ⅴ}Ekero Yuda anyorete amang’ana igoro buna abanto bamwabo bakoreretwe, agateebia abanto baye.

\VS{Ⅵ}Magega y’ogosaba Nyasae omonachi ebiina bw’ekeene, bakababoera abaiti baria. Botuko bagasamba ekiambokero kiaroche boigo bagasamba chimeri chionsi na goita abanto bonsi abwo bebisete chimeri ime.

\VS{Ⅶ}Bono ase engencho ebiita bi’omochie biasiekire, Yuda akairana korende ere akarengereria koirana gocha Yopa chingaki chinde erio asirie abamenyi b’omochie oyio bonsi.

\VS{Ⅷ}Yuda akaigwa buna abanto ba Yamnia mbabwate omoroberio bw’ogoita Abayahudi b’omochie oyio,

\VS{Ⅸ}akaboera abanto ba Yamnia botuko, agasamba ekiambokero ebieri bi’omorero bikarorekana korwa Yerusalemu oboare bw’echikilomita 50.

\VS{Ⅹ}Ekero Yuda n’abanto baye barenge korwa agwo erio bagende korwana na Timotheo, ekero konya bagendire ange chikilomita 2 korwa Yamnia, bakaboerwa mobasokano n’Abarabu goetania 5,000, bare kobwatesigwa n’abarini chibarasi 500.

\VS{Ⅺ}Magega y’esegi endoro mono, na ogokonya korwa ase Nyasae, Yuda nabamwabo bakabua. Abaarabu aba ekero babugwa bagasaba babe abasani b’Abayahudi, bakaria eira kobaa etugo na kobakonya ase chinchera chionsi.

\VS{Ⅻ}Yuda akarora nga obosani obo mbokonye Abayahudi ase chinchera chinyinge, erio agancha gokora omorembe nabarabwo. Magega yayio Abaarabu bakairana gochia ase chiema chiabo.

\VS{ⅩⅢ}Yuda boigo akaboera omochie o Kaspini, oyio ogitire bokong’u. Abanto bamenyete ase omochie oyo nigo barenge omoochogano bw’ebisaku binde.

\VS{ⅩⅣ}Abamenyi b’omochie oyio nigo begenete chinyasi chi’omochie obo, na nigo babwate ogosemeria buna endagera eyio bagachete nabo yare kobaisana ase amatuko aria onsi baboereire. Ase igo bagachecheria Yuda n’abanto baye na korama Nyasae.

\VS{ⅩⅤ}Korende Abayahudi bagasaba ase Omonene bw’ense, oyio oiyeretie chinyasi chia Yeriko chingaki chia Yoshua atabwati kende gionsi. Erio bakanyegeria enyasi eria ase chinguru,

\VS{ⅩⅥ}na ase engencho Nyasae atagete bakaira omochie. Abayahudi bagaita abanto abange nonya n’egesinga kiare ange, ekio kiarenge obogare bw’ekeng’ese gi’ekilomita, kegaichora amanyinga.

\VS{ⅩⅦ}Korwa ase omochie o Kaspini, Yuda n’abanto baye bakagenda obware bw’echikilomita 150 bagaika ase obomenyo bw’Abayahudi ba Karaksi, ange n’omochie o Tobu.

\VS{ⅩⅧ}Korende tibanyorete Timotheo aroro ekiagera konya orure aroro. Takorete gento kende aria otatiga atigete abarwani esegi abatindi ase eburi gete.

\VS{ⅩⅨ}Abateneneri babere abanene b’abarwani esegi ba Yuda Makabi, Dositheo na Sosipateri bakaboera eburi eria na goita abanto bonsi baria batigetwe oo na Timotheo, abanto 10,000.

\VS{ⅩⅩ}Yuda Makabi akabaga abarwani esegi baye ase ebiombe ao ao, akabeka Doitheo na Sosipateri barae ebiombe ebio, erio ere akarwa agwo akabwatia Timotheo oyio obwate abarwani esegi 120,000 bagotara n’amagoro na 2,500 abarini chibarasi.

\VS{ⅩⅪ}Ekero Timotheo amanyete nga Yuda ’nkomobwatia arenge, agatang’ania abakungu n’abana n’echigurube chiabo bagende Karnaimu, omochie orenge ange naende otare konyarekana koboerwa gose goikereka ase engencho chinchera chiare gochia oo nigo chiare chinyerere.

\VS{ⅩⅫ}Korende ekero ekeombe ki’eritangani ki’abarwani esegi ba Yuda baorogete, abarwani esegi ba Timotheo bakaoboa mono kobwatekana n’oborori bwaretetwe na Nyasae oyio okorora kera egento. Ase engencho y’obwoba obwo bagachaaka gotama gochia kera ase na abande babo bakanyora chingoma korwa ase ebirwanero bi’abamwabo.

\VS{ⅩⅩⅢ}Yuda n’abanto baye bagaseria ababisa aba chimbero goika bagaita Abarwani esegi ange 30,000.

\VS{ⅩⅩⅣ}Timotheo akabwatwa n’abarwani esegi b’ekeombe gia Dositheo na Sosipateri. Korende nigo arenge omongaini mono, agatema kobangaina buna abanto babo abange nigo bare abasibwa baye ase igo nigo baraitwe bakwe onye ere tagotigwa agende.

\VS{ⅩⅩⅤ}Magega yaye karire eira gosibora abanto abwo asibete, agatigwa akagenda.

\VS{ⅩⅩⅥ}Erio Yuda akaboera omochie o Karnaimu amo ne hekalu ya Ataragati e nyasae ekungu agaita abanto 25,000.

\VS{ⅩⅩⅦ}Magega yaye akaboera omochie o Efuroni agwo ase Lisia n’abanto korwa ase ense yonsi bamenyete. Abasae b’echinguru bakeroberia bosio bw’enyasi bakarwana esegi n’oboremu. Ime ase omochie ebigachero mbiarengeo ase ebirwanero biagachire.

\VS{ⅩⅩⅧ}Korende Abayahudi bagasaba Omonene oyio ogosaria chinguru chi’ababisa. Erio bakaira omochie oyio na goita abanto 25,000.

\VS{ⅩⅩⅨ}Korwa agwo bakagenda ase obwango mono goika omochie o Skithopoli oyio orenge obware bw’echikilomita ange 120 Irianyi ya Yerusalemu.

\VS{ⅩⅩⅩ}Abayahudi abwo barenge omochie oyio bagateebia Yuda buna abanto b’omochie oyio babakorerete buya nonya nase chingaki chi’obokongu

\VS{ⅩⅩⅪ}Yuda n’abanto baye bakairaneria abanto b’omochie mbuya mono na kobaboria bagenderere gokorera Abayahudi buya nonya nase amatuko a bosio. Erio bakarwa agwo bakairana gochia sobo Yerusalemu, agwo ase baigete chingaki inkeigo magega y’erituko rinene ri’erigesa.

\VS{ⅩⅩⅫ}Magega y’erituko rinene rikorokwa Pentekosti Yuda n’abanto baye bakaimoka ase obwango bakagenda koboera Gorgia Gabana o Idumea,

\VS{ⅩⅩⅩⅢ}oyio orwanete nabarabwo, ere nigo abwate abarwani esegi 3,000 bagotara n’amagoro nabande 4,000 abarini chibarasi.

\VS{ⅩⅩⅩⅣ}Ase esegi eyio Abayahudi bake bagakwa.

\VS{ⅩⅩⅩⅤ}Erio omoyahudi oyomo omorwani esegi omorini ebarasi korwa ase omochie o Tobu oyio orenge korokwa Dositheo akabwata Gorgia ase eyanga yaye agachaaka komokurura ase chinguru kare n’okogania gi’okomoira. Korende mobasokano oyomo bw’abarini chibarasi ba Thrakia akaminyoka chimbero gocha ase Dositheo akamonacha okoboko kwaye; erio Gorgia akanyora enchera y’ogotama akagenda goika omochie o Marisa.

\VS{ⅩⅩⅩⅥ}Ase chingaki echi Abayahudi abwo barenge inse y’oborai bwa Esdri Omoteneneri omonene bw’abarwani esegi, konya barwanire esegi ase chingaki chintambe, konya bono barosire. Bono Yuda agasaba eri’Omonene aorokie buna nare ensemo yabo, na buna nere okoraa ebiombe ebio.

\VS{ⅩⅩⅩⅦ}Erio Yuda agachaaka goteera amatera y’esegi ase omonwa bw’echisokoro chiaye, Abayahudi bakaboera Gorgia n’abanto baye barabwo bagatama.

\VS{ⅩⅩⅩⅧ}Erio Yuda akaraa abanto baye gochia omochie bw’Adulamu. Eri nigo riarenge rituko magega y’Esabato, ase igo barabwo bagechena buna engencho yabo yarenge erio bagatimoka rituko ri’Esabato.

\VS{ⅩⅩⅩⅨ}Rituko riare kobwatia magega y’Esabato bakarora nga mbuya, erio ase obwango bagasangereria emebere y’abamwabo abwo bakwete ase esegi bakayetindeka ase chimbera chi’echisokoro chiabo.

\VS{ⅩⅬ}Korende ase kera omobere bakanyora chisanamu chi’echinyasae echi chiare gosasimwa agwo Yamnia, ring’ana erio amachiiko y’Abayuda akanete. Agwo kera omonto akamanya eki kiagerete bagakwa.

\VS{ⅩⅬⅠ}Ase igo bagatogia chinchera chia Omonene, omonachi ebina bw’ekeene oyio okobisioria biria bibisire,

\VS{ⅩⅬⅡ}bagasaba Nyasae ababere ebibe ebio. Erio Yuda omonto oria bw’ogokumia akaboria abanto betange korwa ase ebibe, ase engencho mberocherete barabwo abanyene aria abanyorete baria bakorete ebibe.

\VS{ⅩⅬⅢ}Erio agasangereria korwa ase abanto baye chikiro ange ibere chi’egatani agatoma gochia Yerusalemu ase engencho y’ekengwanso gi’okorusia ebibe. Yuda nigo akorete ring’ana eri ase engencho ere nigo egenete igoro y’okobokigwa kw’abakuure.

\VS{ⅩⅬⅣ}Onye atabwate ogosemeria nga abakuure mbabokigwe, nigo yare koba emeremo ya bosa gosabera abakuure.

\VS{ⅩⅬⅤ}Korende ase engencho asemeretie engeria engiya eyio baria bakuure bamwegenete Nyasae bagacheire, erio nigo riare ring’ana rironge gokora. Ase igo Yuda nigo aruete ekengwanso gi’okobwatanigwa erio abanto baberwe ebibe biabo.




\par }\Chap{ⅩⅢ}{\PP \VerseOne{Ⅰ}Ase omwaka 149, Yuda Makabi n’abatunyani baye bakanyora amang’ana buna Antioko Eupatori amo n’omoganda oye bw’abarwani besegi ngocha barenge koboera Yudea;

\VS{Ⅱ}na buna Lisia omorendi oria omonene bw’eserekari nao arenge amo na Antioko. Kera oyomo nigo arenge amo na abarwani esegi Abagiriki 110,000 bagotara n’amagoro, na 10,000 abarini chibarasi, na 5,300 abarini chibarasi bande chinchogu 22, amo n’echigari 300 echio chiabwate emeyio emioge.

\VS{Ⅲ}Menelao akababwatesia na akababeka chinguru bagenderere n’esegi tari ase obuya bw’ense, korende nase engencho ere abwate ogosemeria nga natangaswe koba okokuani omonene.

\VS{Ⅳ}Korende omorwoti bw’abarwoti agakora Antioko akaba n’obororo ase Menelao. Lisia akaenekeria omorwoti Antioko nga omobe oyio Menelao nere oretete emechando yonsi; ase igo omorwoti akarwa ogochika Menelao airwe ense ya Beroya aitwe korengana n’ogoitwa gw’ense eria.

\VS{Ⅴ}Ase omochie oyio omorobiri nore oo ore obotambe bw’echimita 22 gochia igoro. Omorobiri oyo nigo oichoirie ribu, ime y’omorobiri oyio chingasi chire oo echio chigotirimboka gochia ase ribu riria.

\VS{Ⅵ}Abanto baria bagosoerwa ase ogokora mamincha y’echinyase gose gokoma komocha konde gwonsi okonene, nigo bare koirwa igoro ase omorobiri oyo batugutwa gochia inse erio bakwe.

\VS{Ⅶ}Eye nero enchera Menelao akwete, nonya n’ogotindekwa tatindekiri;

\VS{Ⅷ}aya naro aganetie. Ekiagera ase chingaki chinyinge nigo arenge gokorera ribu richenu ri’omorero bw’emesa y’egesasiimero bobe, na ase igo ere agakwa koetera ase ribu.

\VS{Ⅸ}Omorwoti Antioko ase obwerori bwaye agakagera buna nigo agocha gochanda Abayahudi mono goetenia ise.

\VS{Ⅹ}Ekero Yuda aigwete aya, agateebia abanto baye basabe botuko na mobaso, ekiagera nigo barenge ange gosira amachiiko abo, ense yabo, boigo nase Hekalu yabo enchenu; nigo baganetie mono ogokonya korwa ase Omonene n’oborendi bwaye;

\VS{Ⅺ}erio ense yabo eyio konya bairanerigwe teirwa naende n’abanto abwo batamosigeti Nyasae.

\VS{Ⅻ}Ase amatuko atato abanto bakaba baraire inse maumama, bakeng’ata nagosaba na komorera Omonene omonyamaabera abakoonye. Erio Yuda akababeka chinguru akabateebia bebeke ange.

\VS{ⅩⅢ}Magega yaye Yuda akaumerana n’abagaaka b’Abayahudi bobisi, erio akaimoka akagenda korwania omorwoti ase chinguru chia Nyasae, magega konya Antioko ataraboera n korwania Yudea na Yerusalemu.

\VS{ⅩⅣ}Bono Yuda agatigera Nyasae omotongi bw’ense kera egento, erio akabeka abanto baye omoyo korwana esegi ase oboremu, na koba ange gokwa ase engencho y’amachiiko abo, Hekalu, Yerusalemu ense yabo, n’echingencho chi’okonara kwabo. Bono ere akabeka obomenyo ange n’omochie o Modeini.

\VS{ⅩⅤ}Yuda akaa abanto baye amang’ana aya y’esegi “Obobui nigo bokorwa ase Nyasae.” Ase obotuko boria Yuda akaboera na gochaka korwana esegi ange neema y’omorwoti agaita abanto goetania 2,000. Boigo akabeta enchogu eria entindi ekoraa echinde ritimo amo n’omorini oye.

\VS{ⅩⅥ}Omoerio oye abanto bonsi barenge ase eema eria bagaichorwa n’obwoba, Yuda n’abanto baye bakarwa oo n’obobui.

\VS{ⅩⅦ}Aya nigo akoregete magega botarakiamoka, na onsi nigo anyarekanete ase engencho Nyasae Omobui abarendete.

\VS{ⅩⅧ}Omorwoti agatema korwania Abayahudi agasinywa, bono ere akarigia chinchera chi’okoboera emechie yabo.

\VS{ⅩⅨ}Agatema koboera omochie obo o Beth-zuri oyio ogitire buya mono.

\VS{ⅩⅩ}Yuda agatomera baria barendete omochie oyio kende gionsi keria baganetie.

\VS{ⅩⅪ}Korende omonto oyomo ore korokwa Rodoko omoyahudi akaorokeria ababisa obobisi gete. Ekero amanywa akarigigwa akabwatwa akabekwa enchera ime.

\VS{ⅩⅫ}Omorwoti agatema eriakabere gokora okobwatana n’abanto ba Beth-zuri na ekero baigwana akang’anyia abarwani esegi baye. Erio ere akagenda koboera Yuda n’abanto baye, korende akabugwa naende.

\VS{ⅩⅩⅢ}Chingaki echio omorwoti Antioko akanyora amang’ana buna Filipo oyio otigetwe Antiokia buna omoteneneri omonene bw’eserekari osarekire. Omorwoti agasinywa eki agokora erio agachaaka gokora okobwatana kw’omorembe n’Abayahudi, agancherana n’amaganio abo na akaria eira y’ogotiana nga nabe kagokorera Abayahudi ase ekeene, erio akarwa ekengwanso n’ebiegwa binde kw’orokia amasikani ase Hekalu,

\VS{ⅩⅩⅣ}akabwatana na Yuda Makabi ase amasikani. Magega yayio omorwoti agachora Hegemonide koba omogabana bw’ense yonsi gati y’omochie Tolemai na Gerari,

\VS{ⅩⅩⅤ}erio ere akagenda bwoye Tolemai. Abanto ba Tolemai bakagechigwa mono igoro y’okobwatana oko omorwoti akorete n’Abayahudi bagataka gokanwe.

\VS{ⅩⅩⅥ}Korende Lisia agakwana n’abanto bonsi maiso marore akabatebia obuya bw’okobwatana oko erio agaisanekia abanto na akanyora ogwancherwa kwabo, erio akairana gochia Antiokia. Aya naro amang’ana igoro y’okorwana chiseegi na ogotiga kw’omorwoti Antioko.




\par }\Chap{ⅩⅣ}{\PP \VerseOne{Ⅰ}Magega y’emiaka etato, Yuda n’abanto baye bakanyora amang’ana buna Demeturio, mosito o Seleuko konya oetire roche goika ase engegu ya Tripoli kare n’omoganda bw’abarwani esegi b’echinguru boigo n’echimeri;

\VS{Ⅱ}na goita omorwoti Antioko amo na Lisia oyio orenge omorendi oye erio akaira ense eyio.

\VS{Ⅲ}Narengeo omonto oyomo orenge korokwa Alkimo. Magega yaye narengeo Omokuani omonene, oyio ase omogooko konya bwanchire komenya buna omogiriki ase chingaki chiria chi’obosaria. Ekero anyorete buna takoba mokuani monene naende, na buna konya osoire ase emechando;

\VS{Ⅳ}agachiera omorwoti Demeturio ase omwaka 151. Ase chingaki echio akaa omorwoti ebiegwa ebi bikobwatia: egutwa y’etaabu, amato y’emekendo, na amato y’emesaituni ayio arusetigwe ase hekalu. Korende tatebete kende igoro y’emeroberio yaye.

\VS{Ⅴ}Magega yaye akanyora ribaga ri’ogoikerania emeroberio yaye y’oboriri. Bono Demeturio nigo aikaransete n’abasemia baye. Akarangeria Alkimo akamoboria eki Abayahudi baroberetie gokora. Erio Alkimo akamoteebia

\VS{Ⅵ}“Abayahudi baria bakorokwa Abahasidi, abwo bakoragwa na Yuda Makabi, nabwo bagosegeta esegi n’obosaria, goikera nonya n’ense etatware morembe.

\VS{Ⅶ}Nabwo bagerete inche intari Omokuani omonene, ekerogo ekio inganeirie koba korwa okoiborwa kwane;

\VS{Ⅷ}ritangani ase engencho inche nkorengereretie mono kegima aye omorwoti n’eriakabere ase engencho naroreire abaminto amaabera, ase engencho y’oboriri bwa Yuda ense engima nigo ere emechando ime.

\VS{Ⅸ}Ase igo nagosoroire aye omorwoti origererie amang’ana ayio onsi buya mono, erio okore buna oranyare erio korusia obobe obwo korwa ase ense yaito n’abanto baito.

\VS{Ⅹ}Onye Yuda gakogenderera koba moyo, rirorio ense yaito tekoba n’omorembe rinde.”

\VS{Ⅺ}Ekero Alkimo akorire gokwana ayio, abasemia b’omorwoti baria bangete Yuda, bagasegeta endamwamu y’omorwoti Demeturio.

\VS{Ⅻ}Bono omorwoti agachora Nikanori oyio orenge omoteneneri omonene bw’abarwani esegi b’echinchogu chiaye, abe omogabana bw’orogongo rwa Yudea, akamotoma gochia aroro,

\VS{ⅩⅢ}aite Yuda na gosebererania abatunyani baye, na komokora Alkimo koba Omokuani omonene bwe hekalu.

\VS{ⅩⅣ}Abanto bonsi b’ebisaku aria Yudea, abwo konya batamire korwa ase Yuda bagacha amo bakabwatana n’abanrwani esegi ba Nikanori, bakagerete buna obobe n’emechando eyio Abayahudi banyorete nigo ekoba okonyora ase bare.

\VS{ⅩⅤ}Abayahudi bakaigwa buna Nikanori amo n’abanto b’ebisaku abwo babwatanete nere ngocha bare, bakeaka ribu emetwe bagasaba Nyasae obo oyio ochorete egesaku kiabo koba enibo yaye kare na kare, boigo oyio okobaa obobui ase okoerokia ase bare.

\VS{ⅩⅥ}Erio ase ogochika korwa ase omonene obo, bagasoka rimo rioka kogenda korwania ababisa babo ange n’ekenyoro gia Adasa.

\VS{ⅩⅦ}Simioni momura omwabo Yuda, nigo arenge korwana na Nikanori korende ere nigo arenge ange kobugwa ase engencho yebitango ebio atamanyete korwa ase ababisa.

\VS{ⅩⅧ}Nonya nigo ekero Nikanori aigwete buna Yuda n’abanto baye bare korwanerera ense yabo ase oboremu n’omoyo bw’okwerwa akanacha ekiina gotiga esegi erio gokoora omochando oyio ase enchera engao.

\VS{ⅩⅨ}Ase igo agatoma Posidonio, Theodoto na Matathia kogenda gokora okobwatana n’Abayahudi.

\VS{ⅩⅩ}Amang’ana igoro y’okobwatana okwo agancheranwa ase obwamo. Ekero Nikanori airerete abarwani baye b’esegi amang’ana igoro y’okobwatana okwo nabarabwo bagancherana ase obomo.

\VS{ⅩⅪ}Rituko rigachorwa ekero abarai baare gocha koumerana bobisi. Ebirogo bi’amasikani bikaretwa korwa ase kera ekambi.

\VS{ⅩⅫ}Yuda konya orobeirie abarwani baye b’esegi kera ase erio ababisa tibamokorera bobe. Korende abarai aba babere bakaumerana nakogamba buya.

\VS{ⅩⅩⅢ}Magega yayio Yuda akabera Yerusalemu ase amatuko atari make, abanto baria bachete nere akabairania sobo.

\VS{ⅩⅩⅣ}Abarai aba babere bakaba abasani abanene, bakaba babwataine baigwanaine botambe.

\VS{ⅩⅩⅤ}Nikanori agasegeta Yuda anyuome anyore abana. Bono Yuda akanyuoma akamenya obogima obuya na obotoereru.

\VS{ⅩⅩⅥ}Ekero Alkimo aroche buna Yuda na Nikanori bagendererete koba amo buya, akarusia ekaratasi eria yarikire okobwatana akagenda goika ase omorwoti Demeturio nero. Agateebia omorwoti buna Nikanori tarenge mwegenwa ase eserekari yaye, ase engencho achorete Yuda abe ribaga riaye nyuma karure oo.

\VS{ⅩⅩⅦ}Amang’ana aya y’oborimo akagechia omorwoti mono. Goetera ase obororo bwaye, omorwoti akarikera Nikanori riruube akamoteebia buna tagokirie namangana y’okobwatana okwo, ase igo akamochika aire Yuda Makabi goika Antioko buna omosibwa ase obwango mono.

\VS{ⅩⅩⅧ}Amang’ana aya ekero omoikerete, Nikanori agachandeka mono ase omoyo oye agasinywa eki agokora ekiagera tatagete kobuna okobwatana n’omonto oyio orendete buya ensemo yaye.

\VS{ⅩⅩⅨ}Korende ase engencho atatagete kobuna ogochika kw’omorwoti, agachaaka korigia enchera y’okobwata Yuda.

\VS{ⅩⅩⅩ}Yuda Makabi ekero aroche buna Nikanori ochakire gokora ebinto buna atagakorire, akamanya buna amang’ana nareo. Bono ere agasangereria omoganda bw’abatunyani baye akagenda akebisa.

\VS{ⅩⅩⅪ}Ekero Nikanori amanyete buna Yuda obeire omongaini bono komoetenia akagenda ase hekalu enchenu ekero abakuani barenge korwa ekengwanso, akabachika barete Yuda ase are.

\VS{ⅩⅩⅫ}Korende abakuani bakamokania na gotiana buna tibamanyeti ase Yuda ebisete.

\VS{ⅩⅩⅩⅢ}Erio Nikanori akarambora okoboko kwaye gochia ase Hekalu agatiana ogoteeba: “Motareeteti Yuda na komorwa ase inde buna omosibwa, rirorio ninsarie Hekalu eye ya Nyasae na gosaria egesasiimero egechenu, erio inche ninyagache Hekalu ya Dioniso.”

\VS{ⅩⅩⅩⅣ}Ekero achiete, abakuani baria bakaimokia amaboko igoro ase Nyasae omwegwenwa omorendi bw’ense yaabo enchenu:

\VS{ⅩⅩⅩⅤ}“Omonene bw’abaanto bonsi, nonya aye totageti kende, nigo yakogogeti koagacha Hekalu yao iga, erio aye omenye amo naitwe.

\VS{ⅩⅩⅩⅥ}Ase igo aye omochenu, omonene bw’abachenu bonsi, orende Hekalu eye eyio yabekirwe ensemo ase engencho yao, totiga esarigwe naende.”

\VS{ⅩⅩⅩⅦ}Narengeo oyomo bw’abarai ba Yerusalemu orenge korokwa Razi, oyo agasoerwa ase Nikanori. Egatebekana buna Rizi oyo konya okonyire abanto baye ase chinchera chinyinge, na buna abanto nigo bamosigete mono goikera ase bare komoroka “Ise Abayahudi.”

\VS{ⅩⅩⅩⅧ}Ase amatuko y’eritangani y’ogochorwa Rizi nigo arwete obogima bwaye ase engencho y’edini y’ekeyahudi, ere agasoerwa ase engencho y’amang’ana ayio.

\VS{ⅩⅩⅩⅨ}Erio koorokia buna angete Abayahudi, Nikanori agatoma abarwani esegi goetenia 500 bagende kobwata Razi;

\VS{ⅩⅬ}ekiagera akagerete buna okobwatwa kwaye nkobe ogoakwa okonene ase Abayahudi.

\VS{ⅩⅬⅠ}Abarwani esegi ba Nikanori bakabuna egesieri ki’enyomba ya Rizi, erio bakaba ange koboera Rizi. Bagasoyia omorero osambe egesieri keria. Rizi akanyora oetenanirwe n’ababisa akarigia gweita n’omoro oye;

\VS{ⅩⅬⅡ}akarora nga mbuya akwe n’amasikani ribaga ri’okobwatwa n’abanyabibe na koorokigwa ogochaaya okwo ataganeirie.

\VS{ⅩⅬⅢ}Ase okwengerwa okwo Rizi akebeta omoro korende konya tarakwa. Bono ekero abarwani esegi baria bakorwania gosoa nyomba, Rizi agasoka chimbero agacharoka enyasi ase oboremu akagwa inse gati y’abanto.

\VS{ⅩⅬⅣ}Abanto bakairana magega ase obwango mono erio Rizi akagwa inse.

\VS{ⅩⅬⅤ}Ekero konya atarakwa are n’obororo, Razi akaimoka ore n’amanyinga ayio arenge goiteka korwa ase aria ebetete omoro, akaminyoka gati gati y’abanto akariina egetare ekenene igoro agatenena.

\VS{ⅩⅬⅥ}Agwo konya amanyinga aerire korwa ase omobere oye, agatandora enda yaye akarusia amara akarutera abanto baria, erio agasaba Omonene bw’obogima amoiranerie amara aye, erio agakwa.




\par }\Chap{ⅩⅤ}{\PP \VerseOne{Ⅰ}Ekero Nikanori aigwete buna Yuda n’abanto baye noo bare Samaria, akaroberia kobaboera rituko ri’Esabato ekero batumogete.

\VS{Ⅱ}Abayahudi abwo babetereretigwe komobwatia bakamosorora takora egento kenga buna ekio ase rituko ri’Esabato korende asike rituko erio Nyasae oyio okorora onsi abegete ensemo na korisika goetenia amatuko onsi.

\VS{Ⅲ}Erio Nikanori egetongwa egesinini mono ase ense akababoria buna nenyarekane buna omorwoti nare igoro oyio abachigete basike esabato.

\VS{Ⅳ}Abayahudi bakamoiraneria: “Ee nare Omonene omonyete igoro, oyio ore omorwoti bw’ense yonsi, ere nigo atochigete tosike esabato.”

\VS{Ⅴ}Erio Nikanori akabateebia: “Inche ninche omonguru bw’ense, nabachikire moimokie ebirwanero biaino mokore keria omorwoti akobachika.” Nonya nigo Nikanori tanyarete goikerania omoroberio oye omobe.

\VS{Ⅵ}Ase okweimokia kwaye igoro, Nikanori konya bwengainire buna nagache omorobiri bw’okoinyora obobui bwaye ase Abayahudi.

\VS{Ⅶ}Korende Yuda ere narenge n’okwegena okonene buna Omonene namokonye.

\VS{Ⅷ}Ase igo agateebia abanto baye tibairoka ababisa. Akababeka chinguru na kobainyoria buna Nyasae omonguru konya abakonyire agwo magega, na akabaenekeria buna Nyasae goika abakoonye nonya mbono.

\VS{Ⅸ}Akababeka chinguru n’amangana y’amachiko boigo n’emegerio y’ababani na kobainyoria chiseegi ao ao echio babwete, akabakora bakaba n’okogania mono korwana esegi.

\VS{Ⅹ}Abanto baye ekero barenge ange gochia korwana, ere akabaa amachiiko aye, akabaorokia buna abanto b’ebisaku batari koegeneka ekiagera tibari koigwera okobwatana kwabo.

\VS{Ⅺ}Akabeke abanto baye chinguru akabatebia tibegena chinguba chiabo chioka korende ase amang’ana amaya y’oboremu y’okobeka chinguru. Naende akabaa omoyo ekero abatebetie igoro y’echindoto echio aroche ase amaroro ayio aroche eyio bageneirie kwegena.

\VS{Ⅻ}Akabatebia buna ase chindoto chiaye nigo aroche Onia oyio agwo kare orenge Omokuani omonene, omonto omuya bw’ogokumia, omoitongo, na omwororo, oyio orenge Omokuani omuya oyio bwegeretigwe amang’ana amaya korwa obwana bwaye, oimogetie amaboko aye igoro ogosabera abaisraeli.

\VS{ⅩⅢ}Erio Yuda akarora omonto bw’okogokia mono obwate etukia endabu.

\VS{ⅩⅣ}Onia agateba: “Oyo Yeremia n’omobani o Nyasae, omobani oyio bwanchete Abayahudi bamwabo, ere nigo agendererete gotosabera intwe boigo na Yerusalemu omochie omochenu.”

\VS{ⅩⅤ}Erio Yeremia akarambora okoboko kwaye gw’okorio akaa Yuda omoro bw’etaabu erio agateba:

\VS{ⅩⅥ}“Omoro oyo bw’etaabu n’ekeegwa korwa ase Nyasae. Yoire osirie ababisa bao.”

\VS{ⅩⅦ}Amang’ana ayio amaya Yuda akwanete akabeka kera omonto chinguru n’omoremu, abasae bakaba n’okogania korwana esegi goetania abanto abanene. Omochie obo, Edini yabo boigo n’Hekalu yabo nigo biare ange gosirigwa. Abayahudi tibatagete gosiria ngaki nonya ngake, barabwo bakagania korwania ababisa babo obosio ase obosio.

\VS{ⅩⅧ}Obwoba bwabo tibwarenge ase abakungu babo gose abana babo, korende nigo bwarenge ase Hekalu yabo enchenu.

\VS{ⅩⅨ}Baria batigarete Yerusalemu nigo bagendererete gokumia buna esegi yagendererete aria ase egetii gi’esegi.

\VS{ⅩⅩ}Kera oyomo nigo aganyete korora buna ningo omobui bw’esegi eyio. Abarwani esegi b’ababisa nigo bagendererete gosuka motwe bakobwatesigwa n’abarini chibarasi abwo barenge kera ensemo y’okoboko kwabo, n’echinchogu chiabo nigo chiabekire ase chinsemo chiria chengencho mono.

\VS{ⅩⅪ}Bono Yuda Makabi akarigereria omoganda oyio bw’abarwani esegi bw’ababisa, akarigereria ebirwanero ao ao biabo, n’echinchogu chiabo chintindi. Erio akaimokia amaboko aye gochia igoro agasaba Nyasae oyio ogokora amakumia, ekiagera ere amanyete buna Omonene nigo akoa baria baganeirie obobui, korende tari baria babwate abarwani esegi b’echinguru.

\VS{ⅩⅫ}Bono ere agasaba Omonene agateba iga: “Omonene, Ekero Hezekia arenge omorwoti bw’Abayuda, aye nigo kwamotomerete abamalaika bao, erio agaita abanto 185,000 abarwani esegi b’omorwoti Senakeribu.

\VS{ⅩⅩⅢ}Bono naende ase chingaki echi, aye Omonene ore igoro, toma abamalaika bao erio banyegeri na kwoboyia ababisa baito.

\VS{ⅩⅩⅣ}Ase chinguru chiao chi’ogokumia osirie abanto aba bakogochecheria, abwo bachire gosiria egesaku kiao egechore.” Ase amang’ana ayio Yuda agakora gosaba.

\VS{ⅩⅩⅤ}Nikanori agasuka motwe n’abanto baye bakobugia etarumbeta n’amatera y’esegi.

\VS{ⅩⅩⅥ}Korende Yuda n’abanto baye bakagenda esegi bagosaba Nyasae abakoonye.

\VS{ⅩⅩⅦ}Ase igo bakarwana esegi n’amaboko abo na ase emioyo yabo bagasaba Nyasae; Abayahudi bagaita ababisa babo goetania abanto 35,000. Bagaakera Nyasae nga mbuya mono ase engencho abakonyete.

\VS{ⅩⅩⅧ}Magega y’esegi kobakoirana gochia ’nka sobo bakarora Nikanori oraire inse ase egetii gi’esegi okwete obegete chianga chiaye ch’esegi.

\VS{ⅩⅩⅨ}Erio bagaaka eriogi ri’omogooko na komotogia Omonene ase omonwa obo.

\VS{ⅩⅩⅩ}Yuda Makabi oyio oyio botambe obeire gakorwana esegi ase chinguru chiaye chionsi na ase omoyo oye bwonsi ase engencho y’Abayahudi bamwabo atari gokwa moyo, agachiika abanto baye bagende banache omotwe o Nikanori amo n’okoboko kwaye gw’okorio bare Yerusalemu.

\VS{ⅩⅩⅪ}Ekero baigete Yerusalemu, Yuda agasangereria abanto baye bonsi amo, akabeka abakuani bosio bw’egesasiimero erio agachiika abanto baria barenge bosio bw’esegi.

\VS{ⅩⅩⅫ}Akabaorokia omotwe bw’omoragererigwa oria Nikanori, amo n’okoboko koria omobe oria aimogeti igoro mamincha ye Hekalu enchenu ya Nyasae omonguru.

\VS{ⅩⅩⅩⅢ}Erio akanacha oromeme rwaye akarutera chinyoni chirie, na omotwe oria akayosunga Hekalu ensemo koba obobui na engeria y’oboriri bwa Nikanori.

\VS{ⅩⅩⅩⅣ}Kera oyomo akarigereria igoro na gotogia Omonene ase obobui bwaye bw’ogotanga Hekalu yaye tesarigwa.

\VS{ⅩⅩⅩⅤ}Yuda agasunga omotwe o Nikanori ase enyasi koba kirori ase kera oyomo ase obobui bw’Omonene.

\VS{ⅩⅩⅩⅥ}Ase ebirengererio ebimo egancheranwa buna rituko eri tiriebwa rinde korende ririkwe kera omwaka rituko riria rigotanganera rituko ria Mordekai, rituko ria ikomi na gatato omotienyi o ikomi na kabere rikorokwa Adari ase omonwa bw’ekearabu.

\VS{ⅩⅩⅩⅦ}Iga nabo amang’ana amogenderete Nikanori. Korwa rituko erio omochie o Yerusalemu otigaire ase amaboko y’egesaku ki’Abayahudi; bono nakoreire omogano one igaa.

\VS{ⅩⅩⅩⅧ}Onye orikire buya na ase omoroberio, nagokire; korende onye orikire bobe atabwati moroberio, nabo nanyarete goikera agwo.

\VS{ⅩⅩⅩⅨ}Ntomanyete nga teri buya konywa Edivai gose amache oka, korende Edivai y’ochoganirie n’amache nigo egokora ekenyugwa kiaba egwiansu. Ase igo omogano omuya irikire buya nigo okogokia abasomi. Aiga no omoerio.

\par }